Adeeb Hulhumale' Ameen Aveniue Ge Flat Akah Badhaluvejje - Vaguthu\nއެމްއެމްޕީއާރުސީ ބޮޑު ހިޔާނާތުގެ މޭސްތިރިޔާގެ ގޮތުގައި ބެލެވޭ އަދި އެމައްސަލައިގައި މިހާތަނަށް ކުރެވުނު ހުރިހާ ދައުވާތަކަކަށް އަމިއްލައަށް އިއުތިރާފުވެ ވަޑައިގެންފައިވާ ކުރީގެ ނައިބު ރައީސް އަހްމަދު އަދީބު މާލެއިން ހުޅުމާލެއަށް ދިރިއުޅުއްވުން ބަދަލު ކުރައްވައިފިއެވެ.\nއެމްއެމްޕީއާރްސީ ހިޔާނާތުގައި ބައިވެރިވިކަމަށް އަދީބު އިއުތިރާފްވުމުން ދައުލަތުން އުފުލި ހަތް ދައުވާ ސާބިތުވެއްޖެކަމަށް ޝަރީއަތުން ކަނޑައަޅައި 20 އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ އަދީބު ގޭބަންދަށް ބަދަލުކުރެއްވީ އޭނާގެ ސިއްހީ ހާލަތަށް ރިއާޔަތްކޮށް ކަމަށް ނުނެ ކަރެކްޝަންސްއިން އިންނެވެ.\nކަރެކްޝަނަލް ސާވިސް އިން ވެސް ވަނީ މާލޭގައި ދިރިއުޅުއްވަމުން ގެންދެވި އަދީބު ހުޅުމާލޭގެ އަމީން އެވެނިއުގެ ފްލެޓަކަށް ބަދަލުވެވަޑައިގެންފައިވާ ކަން ކަށަވަރު ކުރެވިފައިވެއެވެ. ކުރިއެކޭ އެއް ގޮތަށް އަދީބު ދިރިއުޅުއްވާ ތަނުގެ ސެކިއުރިޓީ ކަރެކްޝަންސް އިން ދަނީ ބަލަމުންނެވެ.\nދައުލަތަށް ލިބެން ޖެހޭ އެއް ބިލިއަނަށް ވުރެ ގިނަ ރުފިޔާއަށް ހިޔާނާތްތެރިވި އެ މައްސަލައަކީ ފަހުގެ ތާރީހެއްގައި ހިނގި އެންމެ ބޮޑު އެއް ހިޔާނާތެވެ. މި މައްސަލައިގައި ޖަލު ހުކުމް އިއްވާފައިވާ އަދީބު ގޭބަންދުގައި ހުންނަވާތީ ސަރުކާރަށް އަމާޒުވާ ފާޑުކިއުން ދަނީ ގިނަ ވަމުންނެވެ. އަދި ދައުލަތާ އެކު އަދީބު ގާއިމުކުރި ކުށުގެ އިއުތިރާފް އެއްބަސްވުމުގެ ދަށުން އިއްވާފައިވާ ޖަލު ހުކުމާއި ދެ މިލިއަންރުފިޔާގެ ޖޫރިމަނާއަކީ ކުޑަ އަދަބެއް ކަމަށް ބުނެ ވެސް ގިނަ ބަޔަކު ދަނީ ޕްރޮސެކިއުޓާ ޖެނެރަލްއަށާއި ސަރުކާރަށް ފާޑުކިޔަމުންނެވެ.\nސަރުކާރަށް އަމާޒުވާ ފާޑުކިއުންތަކަށް ރައްދު ދެއްވަމުން ހޯމް މިނިސްޓަރު އިމްރާން އަބްދުﷲ ވިދާޅުވެފައިވަނީ އަދީބު ގޭގައި ހުންނަވަނީ ނިދަން މެޝިނެއް ބޭނުން ކުރައްވަން ޖެހިވަޑައިގަންނަވާތީ ކަމަށެވެ. އެ މެޝިން ޖަލުގައި ބޭނުން ނުކުރެވޭ ކަމަށް ވެސް ވިދާޅުވިއެވެ. އެކަމަކު އެއީ ކޮން ކަހަލަ މެޝިނެއް ކަމެއް އިމްރާން ވިދާޅެއް ނުވެއެވެ.\nދައުލަތާއިއެކު އިއުތިރާފުގެ އެއްބަސްވުމެއް ހެދުމުގެ މާކުރިން ރައީސް ޞާލިހަށް ވެރިކަން ލިބިވަޑައިގަތުމާއިއެކު އަދީބު ގޭބަންދަށް ބަދަލު ކުރިއެވެ.\nއެމްއެމްޕީއާރުސީ ބޮޑު ހިޔާނާތުގެ މައްސަލައިގައި މިހާތަނަށް ހުކުމް އިއްވާފައިވަނީ އަދީބުގެ އިތުރުން އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތާއި ކުރީގެ ރައީސް އަބްދުﷲ ޔާމީންގެ މައްޗަށް އެކަންޏެވެ. ޒިޔަތަށް 11 އަހަރުގެ ޖަލު ހުކުމެއް އިއްވިއިރު ރައީސް ޔާމީނަށް ފަސް އަހަރުގެ ޖަލު ހުކުމަކާއި ފަސް މިލިއަން ޑޮލަރުގެ ޖޫރިމަނާގެ ހުކުމެއް އިއްވިއެވެ. ޔާމީންގެ މައްޗަށް އިތުރު ދައުވާތަކެއް އުފުލައި ޝަރީއަތް ހިނގަމުންދާއިރު މި ތިން ބޭފުޅުންނަށް ދައުވާ ކުރުމުގައި ހަމަހަމަ ކަމެއް ނެތް ކަމުގެ ޝަކުވާ ވެސް އާންމުންގެ ތެރޭގައި ވަރަށް ބޮޑެވެ.\nހިޔާނާތުގެ ފައިސާ ލިބި މަންފާ ލިބުނު ކަމަށް ބެލެވޭ 500 އަށް ވުރެ ގިނަ މީހުންގެ ލިސްޓެއް އެކުލަވާލާފައިވާއިރު އެ ލިސްޓުގައި ހިމެނޭ ފަރާތްތައް ހާމަކުރުމަށް ދައުލަތުގެ ކަމާ ބެހޭ މުއައްސަސާތަކުން ނިންމާފައިވަނީ ދައުވާ ކުރުމުގެ މަރުހަލާއާ ހަމައިންނެވެ. އެކަމަކު އިތުރު ބަޔަކަށް އަދިވެސް ދައުވާ އުފުލިފައި ނުވާއިރު ތަހުގީގު ލަސް ކަމަށް ބުނެ ވެސް ގިނަ ބަޔަކު ދަނީ ސަރުކާރަށް ފާޑުކިޔަމުންނެވެ.\nރައީސް އިބްރާހިމް މުހައްމަދު ސޯލިހް ވެރިކަމާ ހަވާލުވެވަޑައިގެންނެވި ފަހުން، މި ހިޔާނަތް ތަހުގީގު ކުރެވެމުން ދަނީ އެންޓި ކޮރަޕްޝަން ކޮމިޝަން (އޭސީސީ) އާއި ޕްރޮސެކިއުޓާ ޖެނެރަލް (ޕީޖީ) އާއި ފުލުހުންގެ އިތުރުން ރައީސް ސޯލިހް އުފައްދަވާފައިވާ އެސެޓް ރެކަވަރީގެ ރިޔާސީ ކޮމިޝަން ގުޅިގެން ޖޮއިންޓް އިންވެސްޓިގޭޝަން އޮޕަރޭޝަނެއްގެ ގޮތުގައެވެ.\nޑިސެމްބަރު 9, 2020 12:31\nޑިސެމްބަރު 9, 2020 12:32\nޑިސެމްބަރު 9, 2020 20:42\nބުރޯ އައް ތި ޖެހުނު ބަލީގެ ނަން އެނގޭތަ؟ތިބަލި ޖެހުނީިމަ ޖަލުގަ ނުހުރެ ލަގްޒަރީ އެޕާޓްމަންޓު ހުންނަން ވެސްޖެހެނީ.ދޯ. އާސަންދަ އިން ހުރުން ވެސް ކަވޯކުރާނެހެން ހީވަނީ.🤦🏾\nޑިސެމްބަރު 9, 2020 12:34\nސާބަހޭ ސާބަހޭ ޔެލޯ ކުދިން ޑާންސް\nޑިސެމްބަރު 9, 2020 12:35\nސޯލިހު އަށް ހޯދާ ދެވޭ އިންސާފު މިހިރަ ފެންނަނީ ސޯލިހު ސަރުކާރު އިސްތިއުފާ\nޑިސެމްބަރު 9, 2020 12:37\nނަޝީދު އަޅެ ފަހެ ސޯލިހު ދަމާކޫއްތާ ދުރުކުރޭ ސޯލިހަކަށް ނުވިއެއްނުން މި ކަމެއް ނަޝީދު ގޮތެއް ހަދާބަލ\nދެން އަތުން ލޭ އަންނަންދެން އަތް ޖަހާ! ޤައުމް ރޮލާ ބަނޑުއަޅާލީމަވެސް އިއްޒަތާއި ލައްޒަތުގައި، އާދައިގެ ނިކަމެތިން ކުރާ ކުދި ކުށްތަކަށް އުމުރު ދުވަސްް ނޫނީ އޮތީ އަދަބާއެކީ މަރުވެދިއުން!\nޑިސެމްބަރު 9, 2020 12:40\nއެމެޝިނަކީ ފެމެލީކޯޓު މެދުވެރިކޮށް އޭނަ ހޯދި މެޝިނެއް ހަތަރެސްފައި ހުރޭ ލޯހުރޭ ހިނގާ އުޅޭ މީ އެންމެން ދަންނަ މެޝިނެއް\nޑިސެމްބަރު 9, 2020 13:33\nއެމް ޑީ ޕީ ބަކަރިތައް ދެން އަތްޖަހާ އިންސާފޭ ކިޔާފަ\nޑިސެމްބަރު 9, 2020 13:35\nއަދީބު ސަލާމަތް ވާނެ ރިޔާސީ އިންތިހބުގެ ކުރިން ޕެރޯލް ގެ ދަށުން އެއީ މިހާރު ބަންދުގެ މުއްދަތުން5އަހަރު ކެނޑިއްޖެ ޒިޔަތު އަންނަ އަހަރު ސަލާމަތްވާނެ އެއީ 11 އަހަރުގެ ދެބައިކޮށްފައ އެއްބައި ބަންދު މުއްދަތުން ކެނޑުނީ ކިހާ ސަޅިތޯ އަހަރެމެންގެ ފައިސާ ޚިޔާނަތް ވެފަ އެއް ބަސް ވެފަ ޑީލް ހަދާލުމުން މައާފު ރީތިކޮށް ބަސް އަހައިގެން ގޭގައި ހުރީ\nޕެރޯލް ގާނޫންގެ ބޭނުމެއް ވެސް މިހާރަކު ނެތް ކުޑަކުދިންނާ ބެހުނު މީހަވެސް ޑްރަގް ވިޔަފާރި ކުރިމީހާވެސް ގާނޫނާ ޚިލާފަށް ދޫކޮށްލީ މިކަން ބެލޭނެ ދުވަސް ވެސް އަންނާނެ\nއިންސާފަކީ މިއީތޯ ހޯމް މިނިސްޓަރ ވިދާޅުވެ ބައްލަވާ\nޑިސެމްބަރު 9, 2020 13:36\nމަށަށް ފެންނަނީ ރިސޯޓެއްގެ މޫދު ކޮޓަރީގައި ސަރުކާރު ޚަރަދުގައި ބަހައްޓަން\nމިއޮތީ ވާ ގައުމެއް ހަލާކާ ކޯފާ އަންނަ އިރު އެންމެން ހަލާކު ވާނެ\nޑިސެމްބަރު 9, 2020 13:46\nއަމީން އެވެނިއުގެ ޕެންޓްހައުސްއެކޭ ނުލިޔުނީކީއްވެބަ. އެކަހަލަ ކިތައްމެ ތަނެއް އަދިބުވަނީގަނެފަ.\nޑިސެމްބަރު 9, 2020 14:06\nމަކަރުވެރި ހީލަތްތެރި ނާގާބިލް ސަރުކާރުންދަނީ މުޅި ޖުޑީޝަރީ ހަލާކު ކޮށް އަދުލު އިންސާފް ގޮށްމުށުތެތެއަށް\nލަމުންނެވެ މި ހާރުން މި ހާރަށް މިކަން ހ ހުއްޓާލުމަށް ސަރުކާރަށް ގޮވާލަމެވެ.\nޑިސެމްބަރު 9, 2020 15:12\nއެއީ ނަޝީދު ދޭ ހަދިޔާއެއް\nޑިސެމްބަރު 9, 2020 16:39\n1 ބިލިޔަން ރުފިޔާ ލިބެނީ2މިލިޔަން ރުފިޔާ އަށާ އަދި 20 އަހަރުދުވަހުގެ ޖަލު ހުކުމެއް؟ މިވެސް އޯކޭ! ޖަލުގަ ކާންދެނީ ރައްޔިތުންގެ ފައިސާ އިން. ފަންކާ، އަލި، ނިދާ އެންދު އެއީވެސް ރައްޔިތުންގެ ފައިސާ. އެހެންވީމާ2މިލިޔަންވެސް ނުވޭ. އަދި ނުވީ ތާކަށް ރައީސްގެ މާފެއްލިބި މިނިވަންވެސް ވެދާނެ. ކޮންކަހަލަ އިންސާފެއް. އެކަމު އިނސާފުލިބޭދުވަސް އަންނާނެ. ތިފައިސާ ނުދީ ތައުބާވެސް ނުވެވޭނެ. ދެން ލަލަލަ.\nޑިސެމްބަރު 9, 2020 17:32\nމުލީއާގޭގަ ބަހައްޓަން ވީ އެންނު؟ ރައްޔިތުންގެ ފައިސާއިން ގަނެފަ ހުރި އެޕާރޓްމަންޓެއް ތީ.\nޑިސެމްބަރު 9, 2020 18:01\n1953 ގެ ރަސްކަމުގެ އިސާފު މިހާރު މިއޮތީ އަނެއްކާވެސް ރަސްކަން ފެށިފައި އެމްޑީޕީގެ ޑިމޮކްރަސީގެ ފޮރުވިފައިވާ އލފަރުދާގެ ފުރަގަހަކީ ރަސްކަން ކުރުން ވެރިކަމުގެ ނިޒާމް ބަދަލްކޮށްގެން ބަރުލަމާނީޔޭ ކިޔާއިގެން !\nޑިސެމްބަރު 9, 2020 18:22\nއެޅި ބައިކޮޅަށް ހެޔޮކޮށް. ވާދަ ވެ ރިޔާ ޖަލުގާ\nޑިސެމްބަރު 9, 2020 18:52\nއަދީވަށްއެދެވުނީ އަނެއްދިވެ ހިރާއްޖެއަށް!!\nޑިސެމްބަރު 9, 2020 19:12\nޑިސެމްބަރު 9, 2020 20:34\nއެމެސެނަކީ އިންސާނަކު އުފެއްދި މެސެނެއްނޫން އެޔަކަށް ކަރަންޓު ދޭކައްނުޖެހޭ ލަދުކޮބާ ލުއްޗާ\nޑިސެމްބަރު 9, 2020 21:04\nނިދާ މެޝިން. އަންހެނުންދޯއެއީ. ޖަލަކުން އެކަހަލަ މެޝިނެއް ނުލިބޭނެވިއްޔަ. ސާބަހޭ އިމްރާން.\nޑިސެމްބަރު 9, 2020 21:06\nވަގުންނަށް ފާގަތި ދުވަސްވަރެއް. ދައުލަތުގެ މުދަލުން ވައްކަން ކުރާ މީ ހުން މިނިވަންކަމާއެކު އުފަލުގައި. ސާބަހ ހޭ އިބޫ މަނިކުފާނަށް ވެރިކަން އެބަކުރެވޭ. އަދުލުއިންސާފު މިއޮތީ އާސްމާނުގައި\nޑިސެމްބަރު 9, 2020 21:21\nހޯމް މިނިސްޓަރު އިމްރާން ވެސް ފެންނަނީ ތިތަނަކުން. ހޯމް މިނިސްޓަރަށް ލިފުޓުން ދިމާވީމަ އަދީބު ބިރުދައްކާ ހުކުމް މާފު ކުރަން މަޖުބޫރެއް ނުކުރާނެބާ؟ ނުރައްކަލެއް ކުރިމައްޗެއް ނުކުރާނެތައަޅެ ބުނެބަލަ؟ އަދީބު ގެންގުޅޭ މީހުންވެސް ނުރައްކާނުކުރާނެތަ؟ އަދީބު ތިޔަ ތަނަކަށް ބަދަލުވުމުގެ ވަރަށް ބޮޑު ސިއްރެއްވާނެ. ސަރުކާރުން އަދީބު މިތާ ހުންނަން ފުރުސަތު ދިނުމުގައި ވެސް މަކަރުވެރި ކަންތައް ތަކެއް ފޮރުވިފައި ހުންނާނެ. ކަރެކްޝަންގެ މީހުންނަށް އަދީބު ބެލެހެއްޓޭނެތަ؟މޫނު ބުރުގާ އަޅައިގެން ބިލްޑިންގ ކުރިމައްޗަށް ނިކުންނައިރު އޮތީ ސަފާރީ ރާއްޖެއިން ބޭރުގެ ޔޮޓްތައް ބަނދަރުކުރާ ސަރަހައްދާ ޖެޓީ. ޔާމީނުޔާ ފާތުމައަށް ލަނޑުދިން މީހަކު އިބޫ އަށާއި ފަޒުނާއަށް ބަލާނެ ކަމަށް ހީކުރެވެނީތަ؟ އަދީބުގެ ޖަރީމާތަކަށް ސަރުކާރުގެ ވަލު ދޮރާށި ހުޅުވާދީފައި ބެހެއްޓީމަ ވާގޮތެއްވެސް ފެނިދާނެތާ؟


Reyge Match Gai Thafaathu Kameh Dhakkaali ''Aharenge Bangaalhu Friend'' ރޭގެ މެޗުގައި ތަފާތު ކަމެއް ދައްކާލި “އަހަރެންގެ ބަންގާޅު ފުރެންޑް” – Huvadhoo News Reyge Match Gai Thafaathu Kameh Dhakkaali ''Aharenge Bangaalhu Friend'' Huvadhoo News\nރޭގެ މެޗުގައި ތަފާތު ކަމެއް ދައްކާލި “އަހަރެންގެ ބަންގާޅު ފުރެންޑް”\nދިވެހިރާއްޖޭގައި މިހާރު ކުޅެމުންދާ ސަރަހައްދީ އެންމެ ބޮޑު ފުޓުބޯޅަ މުބާރާތް ކަމަށްވާ ސާފް ޗެމްޕިއަންޝިޕްގެ އަވަށްޓެރި ބަންގްޅަދޭޝް އާއި ދިވެހިރާއްޖެ ރޭ ކުޅުނު މެޗުގައި ބަންގްޅަދޭޝްގެ ގިނަ ސަޕޯޓަރުންގެ ކިބައިން ފެނިގެންދިޔައީ ދިވެހިރާއްޖެއަށް އެމީހުން ކުރާ އިޚްތިރާމާއި ލޯތްބެވެ.\nބަންގްލަދޭޝް މަދު ސަޕޯޓަރުންނަށް މެޗު ބަލާލުމުގެ ފުރުސަތު ލިބިގެން ދިޔަ ނަމަވެސް އެމީހުންނެކޭ ދިވެހިންނެކޭ ވަކި ތަފާތެއް ނެތެވެ. ބޯޑެއްގައި “އައި ލަވް ބަންގްލަދޭޝް، ވީ ރެސްޕެކްޓް މޯލްޑިވްސް” ލިޔެ އެބޯޑު ނަގައިގެން ހުރި ބަންގްލަދޭޝް ސަޕޯޓަރަށް ގިނަ ދިވެހިން ތައުރީފާއި އިހްތިރާމްގެ ބަސްތައް މީސްމީޑިއާގައި އޮހެމުންދާއިރު ބައެއް ދިވެހިން ބަންގްލަދޭޝްގެ މީހުންނަށް މަލާމާތް ކުރާކަންވެސް ފާހަގަކޮށްލެވެއެވެ.\nއަހަރުމެންގެ ބަންގާޅު ފުރެންޑުން އިއްޔެވެސް އެމީހުންގެ ޓީމަށް ސަޕޯޓު ކުރަން ދިޔައީ ދިވެހި ދިދައާއެކުއެވެ. އެމީހުންގެ ހިތުގައި ދިވެހިރާއްޖެ އަށް އޮތް ލޯތްބާއި އިޚްތިރާމް ދައްކަމުންނެެވެ. ދިވެހި ޓީމު އެހެން ޓީމުތަކާ އެކީ ކުޅޭ މެޗުތަކުގައި ދިވެހި ޓީމަށް ސަޕޯޓު ކުރަންވެސް އަހަރުމެންގެ ބަންގާޅު ފުރެންޑުނެ ދާކަމީ އެކަމުގެ ހެއްކެކެވެ.\nހަގީގަތުގައިވެސް ދިވެހިރާއްޖޭގައި މަސައްކަތް ކުރަމުންދާ ބަންގްލަދޭޝްގެ ރައްޔިތުންނަކީ އަޅުގަނޑުމެންނަށް އެމީހުންނާ ނުލާ އުޅެވޭނެ ބައެއް ނޫނެވެ. ކޮންމެ މަސައްކަތެއް ކުރިޔަސް އެމީހުންނެވެ. ނަމަވެސް އެމީހުން ކުރާ މަސައްކަތުގެ އަގު އަޅުގަނޑުމެން ދިވެހިންނަށް ވަޒަން ކުރެވޭހެއްޔެވެ!\nއެއްވެސް މީހަކީ ނިކަމެތި މީހެއް ކަމުގައި ދެކިގެން އެއްވެސް ބަޔަކަށް ވަކި މޮޅެއް ނުލިބޭނެއެވެ. ބަންގާޅީންނަކީ ދިވެހީންގެ ބައެކެވެ. އެމީހުން އަހަރުމެންނަށް ކުރާ އިޚްތިރާމް އަހަރުމެންވެސް އެމީހުންނަށް ކުރަން ޖެހެއެވެ.


Uthuru thilafalhu ehbasvumaa gulhey mauloomathu haakuran angaifi | ThePress\nއުތުރުތިލަފަޅު އެއްބަސްވުމާ ގުޅޭ މައުލޫމާތު ހާމަކުރަން އަންގައިފި\n14 October 2021, 12:31\nއުތުރު ތިލަފަޅުގެ އޮންނަ ތަން ފެންނަ ޗާޓެއް އެމްއެންޑީއެފް އޮފިޝަލަކު ދައްކަނީ---\nއުތުރުތިލަފަޅު އެއްބަސްވުމާ ގުޅޭ ގޮތުން މައުލޫމާތު ހާމަކުރަން ޑިފެންސް މިނިސްޓްރީއަށް އިންފޮމޭޝަން ކޮމިޝަނަރު އާހިދު ރަޝީދު އަންގަވައިފިއެވެ.\nއުތުރުތިލަފަޅު އެއްބަސްވުމަކީ އުތުރުތިލަފަޅު ތަރައްގީ ކުރުމާ ގުޅޭ ގޮތުން އިންޑިއާ ސަރުކާރާ އެކު ދިވެހި ސަރުކާރުން ވެފައިވާ އެއްބަސްވުމެކެވެ.\nއެ އެއްބަސްވުން ހޯދަން ޑިފެންސް މިނިސްޓްރީގައި އެދުމުން އެކަމަށް އިންކާރުކުރުމުން، އެ މައްސަލަ އިންފޮމޭޝަން ކޮމިޝަނަށް ހުށަހެޅީ "ދިޔަރެސް" ނޫހުގެ ފަރާތުންނެވެ. މީގެ ކުރިން ޑިފެންސް މިނިސްޓްރީން ވަނީ ގައުމީ ސަލާމަތައް ނުރައްކާ ވާނެ ކަމަށް ބުނެ އެއްބަސްވުމުގައި ހިމެނޭ މައުލޫމާތު ހާމަނުކުރަން ދެކޮޅު ހަދާފައެވެ.\nއުތުރުތިލަފަޅުގައި ތިބޭނެ އިންޑިއާގެ ޓެކްނިކަލް މުވައްޒަފުން ނިސްބަތްވާ މުއައްސަސާ ހާމަކޮށްދެން.\nއެއްބަސްވުމުގެ ދަށުން އިންޑިއާ މީހުންނަށް ރާއްޖޭގައި ތިބެވޭނެ މުއްދަތު.\nއެއްބަސްވުމުގެ ދަށުން ރާއްޖޭގައި ތިބޭނީ އިންޑިއާގެ ޓެކްނިކަލް ކިތައް މީހުންކަން.\nއެއްސްވުމުގެ ދަށުން ދީފައިވާ 50 މިލިއަން ޑޮލަރުގެ ލޯނުގެ އިންޓަރެސްޓް ރޭޓް، އަދި އަނބުރާ ދައްކަން ޖެހޭ މުއްދަތާ އެފަދަ އެހެނިހެން ތަފްސީލް.\nއެއްބަސްވުމުގެ ދަށުން އަންނަ ޓެކްނިކަލް މުވައްޒަފުންނަށް ޑިޕްލޮމެޓިކް އިމިއުނިޓީ ލިބޭނެނަމަ އެކަމުގެ ތަފްސީލް.\nއެއްބަސްވުމުގެ ދަށުން އަންނަ ޓެކްނިކަލް މުވައްޒަފުންގެ ކެއުމާ އެހެނިހެން ހަރަދުތައް ދިވެހި ސަރުކާރުން ބަލަހައްޓާނަމަ އެކަމުގެ ތަފްސީލް.\nލޯނާ ގުޅޭ މައުލޫމާތު ފިޔަވަާ ދެން ހުރި މައުލޫމާތަކީ އެ މައުލޫމާތު ހާމަކުރުމުން ސިފައިންގެ ގާނޫނުގެ ދަށުން ކުށްވެރިވާނެ މައުލޫމާތުކަމަށް ޑިފެންސް މިނިސްޓްރީން ވަނީ ބުނެފައެވެ. އެކަމާ ގުޅިގެން އިންފޮމޭޝަން ކޮމިޝަނަރު ވިދާޅުވީ އެކަމާ ގުޅިގެން ޑިފެންސް މިނިސްޓްރީން އަމަލުކޮށްފަ ވަނީ މައުލޫމާތު ހޯދައި ލިބިގަތުމުގެ ގާނޫނާ އެއްގޮތަށް ނޫން ކަމަށެވެ. އަދި އެ މައުލޫމާތު ޑިފެންސް މިނިސްޓްރީގައި ނެތް ނަމަ ކަންކުރަންޖެހޭނެ ގޮތެއް ކަމަށް ގާނޫނުގައި ބުނެފައިވަނީ އެ މައުލޫމާތު ބަލަހައްޓާ އިދާރާއަކުން ހޯދާ އެ މައުލޫމާތު ފޯރުކޮށްދިނުން ކަމަށްވާތީ އެގޮތަށް އަމަލުކުމަށް ވެސް ޑިފެންސް މިނިސްޓްރީއަށް މިއަދު އެންގިއެވެ.\n"ދިޔަރެސް"އިން ހޯދަން އެދުނު މައުލޫމާތަކީ ގައުމީ ސަލާމަތަށް ނުރައްކާވާނެ ފަދަ މައުލޫމާތެއް ކަމަށް ބެލެވެން ނެތް ކަމަށް ކޮމިޝަނަރު ނިންމެވިއިރު7ދުވަހުގެ ތެރޭގައި އެ މައުލޫމާތު "ދިޔަރެސް"އަށް ދިނުމަށް ޑިފެންސް މިނިސްޓްރީއަށް ވަނީ އަންގާފައެވެ.\nހަބަރު ޑިފެންސް މިނިސްޓްރީ


ވަޒީފާގެ ފުރުޞަތު (ޓީޗަރ - ސްޕެޝަލް އެޑިއުކޭޝަން)\nJ-323241, J-323242, J-323243, J-323244, J-323245, J-323246\nޢަފީފުއްދީން ސްކޫލް / ކުޅުދުއްފުށި ސިޓީ\nތަޢުލީމް – 40 އިންސައްތަ\nތަމްރީން – 10 އިންސައްތަ\nމަސައްކަތުގެ ތަޖުރިބާ – 15 އިންސައްތަ\nލިބިފައިވާ ހުނަރު – 30 އިންސައްތަ\nސިވިލް ސަރވިސް އަށް ވަނުމަށް ދެވޭ އިމްތިޙާން –5އިންސައްތަ\nސްކޫލް ޓީޗަރުންގެ މަޤާމްތަކަށް މީހުންނެގުމުގައި އެންމެ ދައްވެގެން ހޯދަންޖެހޭ މިންވަރު\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 އޯގަސްޓް03 ވާ އަންގާރަ ދުވަހުގެ 13:30 ގެ ކުރިން، ޢަފީފުއްދީން ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފި ނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nނޯޓް: މެއިލް ކުރައްވާނަމަ އެޕްލިކޭޝަން ފޯމާއިއެކު ހުރިހާ ޑޮކިއުމަންޓެއް އެއް ފައިލްއަކަށް ޕީ.ޑީ.އެފް ކުރުމަށް ފަހު،ފައިލުގައި އެޕްލިކޭޝަން ހުށަހަޅާ ފަރާތުގެ ނަން ޖެހުމަށް ދަންނަވަމެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2021 އޯގަސްޓް 04 އާއި 2021 އޯގަސްޓް 31 އާ ދެމެދު، ޢަފީފުއްދީން ސްކޫލު ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6528041 އަށެވެ. އީ-މެއިލް ކުރާނީ [email protected] އަށެވެ.\nޕަބްލިޝްކުރި ގަޑި: 11:37


Madhamaa ge muzaahara Seagul kanmathee nubeyhveyne: Police\nމާދަމާގެ މުޒާހަރާ ސީގަލް ކަންމަތީ ނުބޭއްވޭނެ: ޕޮލިސް\nމީގެކުރިން އެމްޑީޕީއިން ބޭއްވި އެއްވުމެއްގެ ތެރެއިން - އަވަސް ފައިލް ފޮޓޯ: އަހުމަދު ޝުރާއު\nއެމްޑީޕީގެ މުޒާހަރާ ސީގަލް ކަންމަތީ ނުބޭއްވޭނެ ކަމަށް ފުލުހުން ބުނެފި އެވެ. އެމްޑީޕީއިން އިންތިޒާމްކުރާ ގިނަ މުޒާހަރާތައް ބާއްވަމުން އަންނަނީ ސީގަލް ކަންމަތީގަ އެވެ.\nފުލުހުން މިހެން ބުނީ އަދާލަތު ޕާޓީއާއި އެމްޑީޕީ ގުޅިގެން މާދަމާ ހަވީރު 3:00 ން 6:00 ށް ފަރީދީ މަގު ގުޅުނު ކަންމަތީ [ސީގަލް ކަންމަތީ]ގައި މުޒާހަރާއެއް ބާއްވަން ހަމަޖައްސާފައިވާ ކަމަށް އެ ދެ ޕާޓީ އިން އިއުލާން ކުރުމާ ގުޅިގެނެވެ.\nފުލުހުން ބުނީ އެސަރަހައްދަކީ ހަފުތާ ބަނދަށް ގިނަ އަދަދެއްގެ އާމުންނާއި ކުޑަކުދިން އަދި ފަތުރުވެރިން ޒިޔާރަތްކުރާ ސަރަޙައްދަކަށްވުމުން އެއް ބަޔެއްގެ ހައްގުތައް ގެއްލި އުންދަގޫތަކެއް ކުރި މަތި ވެދާނެ ކަމަށެވެ. އަދި އެ ސަރަހައްދުގެ މަގުތައް ގިނަ ވަގުތުތަކަކަށް ބަންދު ކުރަން ޖެހުމުން ވިޔަފާރިކުރާ ފަރާތްތަކަށާއި އެހެނިހެން ބޭނުންތަކަށް އެ ސަރަހައްދަށް ޒިޔާރަތްކުރާ ފަރާތްތަކަށް ބޮޑެތި ދަތިތަކެއް ކުރިމަތިވާނެތީ އެއްވުން ނުބޭއްވޭނެ ކަމަށް ފުލުހުން ވަނީ އަންގާފަ އެވެ.\nއެމްޑީޕީއަށް ސީގަލް ކަންމަތީ މުޒާހަރާ ނުކުރެވޭނެ ކަމަށް ލިޔުމުންނާއި ޓެކްސްޓް މެސެޖުން އަންގާފައިވާ ކަމަށް ފުލުހުން ބުންނެވެ. އެމްޑީޕީ އަދި އަދާލަތު ޕާޓީން މާދަމާ މުޒާހަރާއަށް ނިކުންނަނީ ކޮރަޕްޝަނާ ދެކޮޅަށް ކަމަށް ބުނެ އެވެ.\nއެމްޑީޕީ އަދާލަތު ޕާޓީ މޯލްޑިވްސް ޕޮލިސް ސާވިސް


މަންޒިލް 11 – Esfiya – Dhivehi Vaahaka Site\n- by Kiyara - 62- September 12, 2020\nއަކްމަލް އަދި އިޝްމާއަށް ހައިރާންކަން ލިބުނީ ރުޅި އައިސް ރަތްވެފައި ހުރި އިޝަލް ފެނިފައެވެ. އިޝަލްގެ ދެލޯ ރަތްވެފައި ހުރިއިރު މުޅި މީހާ ތުރުތުރު އަޅަމުން ދިޔައެވެ. އިޝަލް ނުބުނި ކަމުގައި ވިއަސް ވެގެން އުޅޭ ގޮތް އަކްމަލްއަށް އެނގުނެވެ. އަކްމަލް އެއްޗެކޭ ބުނަން އަނގަ ހުޅުވާލި ނަމަވެސް ނުބުނެވުނީ އިޝަލްގެ ރުޅި ވެރި ބަސްތައް އޭނާއަށް އަމާޒު ވުމުންނެވެ. “ސީރިއަސްލީ ބައްޕާ؟ މީތަ މަށަށް ހަދަން އިނގުނު ގޮތަކީ؟ ހިއެއް ނުކުރަން އަމިއްލަ ބައްޕަ އަހަރެންގެ ކެރިއަރު ހަލާކު ކުރަން މަސައްކަތް ކޮށްފާނެ ކަމަކަށް. މި ސީޒަން ފެށޭއިރު އެނބުރި ކުޅެން އަރަން ޑޮކްޓަރު ވެސް އޯކޭ ދީފަ އިނީ. ޕްރެކްޓިސްގަ ވެސް ނުލާހިކު ރަނގަޅަށް މަސައްކަތް ކުރަން. ދެން ކީއްވެ އާ ކީޕަރެއް ތި ގެނައީ އެ ވެސް ބޮޑު އަގުދީފަ އާރޗީ. އެ ޑީލް ނިންމާލިއިރު އަހަންނަށް އަންގާލުން ވެސް މުހިއްމެއް ނުވި ދޯ. އެންމެންނަށް ވެސް އެނގޭ ބޮޑުއަގުގަ އާރޗީ ގެނައްސަ އޭނާ ބެންޗުގަ ނުބައިންދާނެކަން. މަށަށް ފުރަތަމަ އެގާރަ ކީއްކުރަން ބެންޗުން ޖާގަ ލިބޭނެކަމުގެ ޔަޤީންކަމެއް ވެސް ނެތް ތެދަށް ބުނަންޏާ. ވައި ޑޭޑް ވައި ވުޑް ޔޫ ޑޫ ދިސް ޓު މީ؟ ޔޫ ނޯ ވަޓް؟ ވާހަކަ ދެއްކުމުގެ އެއްވެސް ބޭނުމެއް ނެތް. ރީތިކޮށް ބުނި ނަމަ ދޯ ހުއްޓާލާށޭ ކުޅެން. އެންމެ ފުރަތަމަ ކަމަކަށް ކުޅެން ފޮނުވީ ވެސް ކީއްކުރަން؟ މިހެން ހަދަން ދޯ؟ ނޫނީ އަހަރެން ބައްޕައަށް ވުރެ މޮޅު ވެދާނެތީ ތަ ތިއުޅެނީ؟ އާރ ޔޫ ޖެލަސް އޮފް ޔުއާރ އޮވްން ސަން؟” އިޝަލް އައި ރުޅީގައި ހިތަށް އައި އެއްޗެއް ގޮވަމުން ދިޔައެވެ. ރުޅިގަދަ ވެފައި ހުރިވަރުން ކިޔެނީ ކީކޭކަން ވެސް ނޭންގެއެވެ. “އިޝަލް ހުއްޓާލާ. ތީތަ ބައްޕައާ ވާހަކަ ދައްކަން ޖެހޭ ގޮތަކީ؟” ބައްޕަ އެއްޗެކޭ ނުބުނި ނަމަވެސް އިޝަލް ބޭނުންހާ އެއްޗެއް ބައްޕައާ ދިމާއަށް ކިޔަދޭކަށް އަލައިކާ އަކަށް ނުހުރެވުނެވެ. “ޔެޕް ދި ޕާރފެކްޓް ޑޯޓާރ ޑެޑީސް ލިޓްލް ގާލް. ޑެޑީއާ ދިމާއަށް އެއްޗިހި ކިޔާ އަޑު އަހާނީ ކިހިނެއްދޯ؟ ޑެޑީއަށް ވެސް ޕްރިންސެސްއާ ދިމާއަށް މީހަކު އެއްޗެކޭ ބުނިޔަކަ ނުދޭ ވިއްޔާ. އަބަދުވެސް ޕްރިންސެސްގެ ދިފާއުގަ ވިއްޔާ. އެނޫން ދަރިއެއް ހުންނަކަން ވެސް ހަނދާން ނުހުރޭ ވިއްޔާ. ޔޫ ލަވް އަލްޔަސް މޯރ ދޭން މީ ޖަސްޓް ބިކޯޒް ހީ އިޒް ޔުއާރ ލިޓްލް ގާރލްސް ހަސްބަންޑް. އެހެންވެ ދޯ އަލްޔަސް ކެރިއަރުގަ ކުރިއަށް ދަން މަގު ދައްކައިދީފަ މަގޭ ކެރިއަރު ހަލާކު ކުރާނީ. އައި ކާންޓް ސްޓޭންޑް އިން ހިއާރ ފޮރ އަނަދާރ ސެކަންޑް އައި އޭމް އައުޓް” އިޝަލް އިތުރަށް މަޑު ކުރަން ނުހަދައި ބާރު ބާރަށް ގޮސް ގެއިން ނުކުތެވެ. އަލައިކާ ރުޅި ގަދަ ވެގެން އިޝަލް ފަހަތުން ދާން އުޅުމުން ހުއްޓުވީ އަކްމަލްއެވެ. “އަލްކޮ ނޫން. މިއަދު ކޮއްކޮ ރުޅި އައުން ހައްޤު” ކުށްވެރި އެއް ފަދައިން އަކްމަލްއަށް އިސްޖަހައިލެވުނެވެ. އޭނާއަަށް ގޯހެއް ހެދިއްޖެކަން ވިސްނުނު އިރު މާ ލަސްވީއެވެ.\n“ކިހިނެއްވީ؟” ސިޓިން ރޫމް ތެރޭ އަޑުގަދަ ވެގެން އައި އިޝްމާއަށް މޮޅިވެފައި ތިބި އަކްމަލް އަދި އަލައިކާ ފެނުމުން އަހައިލެވުނެވެ. ވެގެން އުޅޭ ގޮތް ބުނެދޭން އަލައިކާ ފެށުމުން އަކްމަލް އަލައިކާ ހުއްޓުވިއެވެ. ބައްޕަ މަންމައާ އެކަނި ވާހަކަ ދައްކަން ފުރުސަތު ދީފައި އަލައިކާ ދިޔައި އޭނާގެ ކޮޓަރިއަށެވެ. އިޝަލް އޭނާ އަދި އަލްޔަސްއަށް އަމާޒުކޮށް ބުނި ބަސްތަކުން އަލައިކާ ހުރީ ހިތުގައި ޖެހިފައެވެ. ކޮއްކޮ އެފަދަ ގޮތަކަށް އޭނާ އަދި އަޔަސްއާ މެދު ދެކޭކަމެއް އޭނާއަކަށް ނޭންގެއެވެ. ކޮޓަރިއަށް ވަދެވުމާއެކު ހެން އޭނާއަށް ރޮވެން ފެށުނެވެ.\nކަންނެއް ގޮތަކަށް ދެފައި ކާއްތަމުން އަހާން ޔުނިވާރސިޓީ ތެރެއަށް ވަދެގެން ދިޔައެވެ. އަހާން ބޫޓު ކާއްތާ އަޑު މުޅި ހިސާބަށް އަޑު އިވެމުން ދިޔައެވެ. ޒާޔާ ކަންފަތަށް އުނދަގޫ ވެގެން ކޮނޑުގައި އަޅުވައިފައި އިން ދަބަހުން އަހާން އަތުގައި ޖެހިއެވެ. “އައުޗް ޒާޔާ. ތަދުވެއްޖޭ. ބޮޑު ގާބުރިއަކުން ޖަހައި އަތް ބިންދާލަންތަ ތި އުޅެނީ؟” ދަބަހުން ޖެހުނު ތަނުގައި އަތުން އަހާން ފިރުމަން ފެށިއެވެ. ހަޤީގަތުގައި ވެސް އޭނާ އަތަށް ވަރަށް ތަދުވެއްޖެއެވެ. “އަހާން ތިއުޅެނީ އަހަރެން ބީރު ކުރާކަންތަ ތި ބޫޓު ކާތައިގެން؟ ތި ރީއްޗަށް ހިނގާބަ ދޯ. ހީވަނީ މޮޔައެއް ހެން” ހަމައެކަނި އަހާންއަށް އަޑު އިވޭވަރަށް ވައި އަޑުން ޒާޔާ ބުނެލިއެވެ. އަހާން އަނގައިން ފޫހި އަޑެއް ނެރެލިއެވެ. ޒާޔާ ހުއްޓާ ނުލައި ކުދި ކިޔާވަރުން އަހާން ހަށިގަނޑު ސީދާ ކޮށްލިއެވެ. އެވަގުތު އޭނަ ލޮލުގައި އެރިކް ގެއިން ފެނުނު އަންހެން ކުއްޖާ އަޅައިގަތެވެ.\nއަހާންގެ ފަރާތުން ޖަވާބެއް ނުލިބިގެން ބަލައިލިއިރު އަހާން ހުރީ އެއް ދިމާއަކަށް ގެއްލިފައެވެ. އަހާންގެ މޫނު މަތިން ހުވަފެނީ ގޮތެއް ފެންނަން ހުއްޓެވެ. އަހާން ބަލަން ހުރި ދިމާއަަށް ބަލާލި ޒާޔާއަށް އަންހެން ކުއްޖާ ފެނުނެވެ.\nދާން ޖެހޭ ކުލާސް ހޯދަމުން ދަނިކޮށް އެރިކް ހޯދަން އައި ޒުވާނާ ފެނުނެވެ. އެ ދުވަހަކޭ އެއްފަދައިން މިއަދު ވެސް އެ ޒުވާނާ ކަޅި ޖަހައިލުމެއް ވެސް ނެތި އެ ހެރީ އޭނައަށް ބަލަންށެވެ. ތުންފަތުގައި ދަތް އަޅައިލަމުން މިއާއަށް އިސްޖަހައިލެވުނެވެ. އޭނާ ބޭނުންވީ އެ ޒުވާނާގެ ނަޒަރުން ސަލާމަތްވެ އޭނާއާ ދުރަށް ދާށެވެ. ނަމަވެސް ދާންވީ ވަކި ކޮންތާކަކަށް ކަމެއް މިއާއަކަށް ނޭންގުނެވެ.\n“އައްދޯއި ހުވާ މި ބުނީ ޒާޔާ. މަ މުޅިން ޒަޚަމް ކުރާނަމޭ ހިތަށް އަރައިގެން ތަ ތިއުޅެނީ؟” އަހާންގެ ސަމާލުކަމް ހޯދަން ޒާޔާ އޭނާ އަތުގައި ވިކައިގަތީއެވެ. އަތުން ނެގި ދިލައިން އަހާންއަށް ކެތްވީ ކިރާޔެއެވެ. “ވާހަކަ ދައްކާ ދައްކާ އަޑު ނާހައިގެން ވިކީ. ތަނަކުން ރީތި ކުއްޖެއް ފެންނައިރަށް ބޯމަތީ ކޮކާ އެނބުރޭ ވިއްޔާ” “އެއީ އެރިކްގެ ގާލް ފްރެންޑްއޭ” ޒާޔާ ދެލޯ ބޮޑުކޮށްފައި އެނބުރި އެކުއްޖާއަށް ބަލައިލިއެވެ. އޭރު ވެސް ކުރިން އިން ތަނު އެ ކުއްޖާ އިނެވެ.\nއެންމެންނަށް ވުރެ ކުރިން އިޝަލް ޕްރެކްޓިސްއަށް ދިޔައެވެ. ރުލި މައިތިރި ކުރަން އޭނާ ގޮސް ޖިމަށް ވަދެ ކަސްރަތު ކުރަން ފެށިއެވެ. ކަސްރަތު ކުރި ނަމަވެސް އޭނާގެ ހިތަށް ހަމަޖެހުމެއް ނުލިބުނެވެ. ބައްޕައާ މެދު އެތައް ޝަކުވާއެއް ހިތުގައި އުފެދުނެވެ. އޭނާއަށް އިތުބަރުކޮށް ކުޅެން އެރުވުމުގެ ބަދަލުގައި މި ވަގުތު ފޯމު ގައި ހުރި ތަޖުރިބާ ކާރު ކީޕަރު އާރޗީ ގެނައީއެވެ. އާރޗީއަކީ ބަޔާން މިޔުނިކް އަދި ޖަރުމަންގެ އެއް ނަންބަރު ކީޕަރެވެ. ޓީމުގައި އާރޗީ ހުރިހާ ހިނދަކު ފުރަތަމަ އެގާރައަށް އޭނަ އެރުމަކީ ނުވާނެ ކަމެކެވެ. ވިސްނި ވިސްނިހެން އިޝަލްގެ ބޮލަށް ބުރަވާން ފެށިއެވެ. ހަށިގަނޑު ތެރޭ ހިނގަމުން ދިޔަ ހައިޖާނު ގަނޑު މައިތިރި ނުވެގެން ލެވުނުހާ ބާރަކަށް އިޝަލް ހަޅޭއްލަވައިގަތެވެ. ދެތިން ފަހަރަކު ހަޅޭއްލަވައި ގަތުމުން ކޮންމެސް ވަރެއްގެ ހަމަޖެހުމެއް ލިބުނެވެ.\n“ހާއި މީ ޒާޔާ އިނގޭ” ޒާޔާ ގޮސް ވަރަށް އެކުވެރިކަމާއެކު މިއާއާ ސަލާން ކޮށްލިއެވެ. މިއާއަކީ ވެސް މީހުންނާ ގުޅޭ މިޒާޖެއްގެ ކުއްޖެއް ކަމުން ޒާޔާއާ ސަލާން ކޮށްލައިފައި ތަޢާރަފު ވެލިއެވެ. “އެރިކް ގާލްފްރެންޑް ދޯ ތިއީ؟” އަހާން މަނާކޮށްފައި އޮއްވައި ވެސް ޒާޔާ އެ ސުވާލު ކުރިއެވެ. އެއީ އެރިކް ރަށްޓެހިވެގެން އުޅޭ ކުއްޖާތޯ ޔަގީން ނުވަނީސް އޭނާގެ ހިތަށާ ހަމަޖެހުމެއް ނުލިބޭނެއެވެ. ޒާޔާގެ ސުވާލުން މިއާގެ ހިނގަޑު ފަޅައިގެން ދިޔައެވެ. ހީހީ ގޮސް ބަނޑަށް ތަދުވިއިރު ވެސް ހުއްޓާލާކަށް ނޭންގުނެވެ.\n“ކާކު ބުނީ އަހަންނަކީ އެރިކްގެ ގާލްފްރެންޑޭ؟” ނަފްސު ހަމައަކަށް އަޅުވައިލަމުން ޒާޔާ ގާތު މިއާ އެހިއެވެ. “އަހާން އެ ކުއްޖާ” ދުރުގައި މަޑުކޮށްގެން ހުރި އަހާން ދައްކައިފައި ޒާޔާ ބުންޏެވެ. މިއާ ދެފަރާތަށް ބޯ ހޫރާލައިފައި އަނެއްކާ ވެސް ހުނެވެ. ލަސް ހިނގުމެއް ގައި ގިސް މިއާ މަޑުކޮށްލީ އަހާން ކުރިމަތީގައެވެ. މިއާ އިސްވެ އައުމުން އަހާން ބަލައިލީ ޒާޔާއާ ދިމާއަށެވެ. ވަނީ ކީއްކަން ނޭންގޭތީވެ ޒާޔާ ދެކޮނޑު އަރުވައިލިއެވެ. “އަހާން ދޯ؟ މަށަކީ މިއާ. މިއާ ޙައްދިދް. އެރިކް ޙައްދިދްގެ އެއްބަނޑު އެއްބަފާ ކޮއްކޮ” މިއާ އޭނާއަކީ އެރިކްގެ ކާކު ކަން އަހާން އަދި ޒާޔާއަށް ބުނެދިނެވެ.\nޒާޔާ ބޭނުންވީ ވަގުތުން ވަގުތަށް މިންހާއަށް ގުޅައިފައި އެ ޚަބަރު ދޭށެވެ. އެބަ އަންނަން ކަމަށް ބުނެފައި އޭނާ ދުރަށް ޖެހިލައިފައި މިންހާއަށް ގުޅައިލިއެެވެ. ނަމަވެސް އެވަގުތު މިންހާގެ ފޯނު ބިޒީއެވެ. ކުލާސް ގަޑި ޖެހެން ކައިރި ވެފައި ވުމާއެކު އިތުރަށް ގުޅަން ނަހަދާ ޒާޔާ ބެލީ އަވަހަށް ކުލާހަށް ދެވޭތޯއެވެ.\nބައްޕަ އާއި ދޮންތައާ މެދު އޭނާއަަށް ކަންތައް ކުރެވުނީ ރަނގަޅަށް ނޫންކަން އޭނާއަށް ވިސްނައިދިނީ މިންހާއެވެ. ހިތުގައިވި އުދާސްތަކާއި ޝަކުވާތައް އޭނާ ޙިއްސާ ކުރީ މިންހާއާއެވެ. އެ ހުރިހާ ކަމެއް މިންހާއާ ޙިއްސާ ކުރެވެމުން ނަފްސަަށް ހަމަޖެހުން ލިބި ހިތަށް ލުއިިބިގެން ދިޔައެވެ.\nއިޝަލް އެދުވަހުގެ ޓްރެއިނިންގައި ބައިވެރިއެއް ނުވެއެވެ. ބައްޕައާ ކުރިމަތި ލާނެހާ ހިތްވަރު ނުލިބުނީއެވެ. ގެއަށް ގޮސް ފެންވަރައިގެން މަންމަ އާއި ދޮންތަައަށް ފެނުމުގެ ކުރިން ދަބަހަކަށް އެއެެްޗިހި އަޅައިގެން ގެއިން ނުކުތެވެ. ކުޑަ ދުވަސްކޮޅަކަށް އޭނާ ބޭނުންވީ ގޭގެ އެ މާހައުލުން ދުރަށް ދާށެވެ.\nއިޝަލްއާ މެދު މިންހާ ކަންބޮޑުވިއެވެ. އޭނާއާ ވާހަކަ ދެއްކިއިރު އެއަޑުގައިވީ ހިތާމަ އާއި ހިތްދަތިކަމެވެ. ފިރިހެން ކުއްޖަކަށް ވިއަސް ދެންމެ ދެންމެ ރޮއެ ފާނެހެން މިންހާއަށް ހީވިއެވެ. އޭނާ އިޝަލްއަށް ޓަކައި ދުޢާ ކުރިއެވެ. އިޝަލްއަށް ދެރަގޮތެއް މެދުވެރި ނުވުމަށެވެ.\nޕްރެކްޓިސް ނިންމައިފައި ގެއަށް އައި އިރު އެޕާޓްމެންޓް ދޮރުމަތީ ދަބަހެއް ހިފައިގެން އިން އިޝަލް ފެނި އެރިކްއަށް ކުއްލި ހައިރާނަކަމެއް ލިބުނެވެ. “ޑޫޑް އޯކޭތަ މަ ދުވަސް ކޮޅަކަށް މިގޭގަ މަޑުކޮށް ލިއަސް؟” އެރިކް ސުވާލެއް ކުރުމުގެ ކުރިން އިޝަލް އަހައިލިއެވެ.\nއިޝަލް ކުއްލިއަކަށް އައުމުން ކިތަންމެ ގިނަ ސުވާލެެއް ހިތުގައި އުފެދެމުން ދިޔަ ނަމަވެސް އެއްވެސް ސުވާލެއް ކުރުމެއް ނެތި އެރިކް އިޝަލްއަަށް މަރުހަބާ ކިޔެވެ. އެކުވެރިޔާ އޭނާގެ އެހީއަށް އެދޭނި ކޮންމެވެެސް ބޮޑު ކަމެއް ވެގެންނެވެ.\nޒާޔާ އާއި މިއާ އެކުވެރިންނަށް ވާން މާ ގިނަ ވަގުތެއް ނުނެގިއެވެ. ހީވަނީ އެންމެ ގާތް ދެ ރަޙުމަތްތެރިން ހެންނެވެ. ދެ ކުދިން ހުއްޓާނުލައި ވާހަކަ ދައްކަމުން ދިޔައިރު އަހާން ހުރީ އެކަނި ވެފައެވެ. މިއާ ވާހަކަ ދައްކަން އޭނާ ޖެހިލުންވިއެވެ. މިއާ އިނުމުން ޒާޔާއާ ވެސް ވާހަކަ ދައްކާކަށް އަހާންއަކަށް ނުކެރުނެވެ.\nއިޝްމާ ބައިވަރު ފަހަރު އިޝަލްއަށް ގުޅިއެވެ. އެންމެ ފަހަރަކު ވެސް ފޯނަށް ޖަވާބެއް ނުދެއެވެ. ދަރިފުޅާ މެދު އިޝްމާ ކަންބޮޑުވިއެވެ. ހަދާނެ ގޮތެއް ނޭންގިފައި އިޝްމާއަށް އިނދެވުނެވެ. ދަރިފުޅުގެ ޚަބަރެއް ބަލަން ހަދާނެ ގޮތެއް އޭނާއަކަށް ނުވިސްނުނެވެ.\nފޯނު ސައިލެންޓުގައި އޮތުމުން މަންމަ ގުޅިކަން އިޝަލްއަށް ނޭންގުނެވެ. ވިހި ފަހަރު މަންމަ ގުޅައިފައި އޮތުމުން އިޝް ބެލީ އަވަހަށް ގުޅޭތޯއެވެ. މަންމަ ހުންނާނީ ވަރަށް ކަންބޮޑުވެފައިކަން އޭނާއަށް އެނގެއެވެ. ގުޅަން ނަންބަރު ޖަހައިފައި ވެސް އޭނާގެ ޚިޔާލު ބަދަލުވިއެވެ. ގުޅުމުގެ ބަދަލުގައި، އޭނާ ދުވަސް ކޮޅަކަށް އެރިކްމެން ގޭގައި މަޑު ކުރަނީ ކަމުގައި ބުނެފައި މެސެޖެއް ކޮށްލިއެވެ. އަދި އޭނާއާ މެދު މަންމަ ކަންބޮޑު ނުވާށޭ ވެސް ލިޔެލިއެވެ.\nޒާޔާ ޓެލެގްރާމްއިން ފޮނުވި ފޮޓޯ ބަލައިފައި ވަގުތުން މިންހާ ޒާޔާއަށް ގުޅިއެވެ. ފުރަތަމަ ވެސް މިންހާ އަހައިލީ އެރިކްގެ ގާލްފްރެންޑާ އެއްކޮށް ޒާޔާ ކީއްކުރަނީތޯއެވެ. “މިންނު އެއީ އެރިކްގެ ގާލް ފްރެންޑެއްް ނޫނޭ. އެއީ އެރިކްގެ ކޮއްކޮ މިއާ” އެއީ އެރިކްގެ ކޮއްކޮކަން އެނގުމުން މިއާގެ ހިތަށް ބުނެދޭން ނޭންގެ ހަމަޖެހުމެއް ލިބުނެވެ. އެއްވެސް ކަމަކާ ނުލައި އެ އަންހެން ކުއްޖާއާ މެދު ހަސަދަވެރި ވެވުނީތީ އަމިއްލަ ނަފްސަށް މަލާމަތްކޮށްލެވުނެވެ.\nHeyy guys. Here is the 11th episode of Manzil. Hope u all enjoy reading this episode. Next part before next week Saturday In Sha Allah. Take care and stay safe. Don’t forget to leaveacomment\nwowwww…mia and iyshal thr..couples haadha confuse ey..but i like it..v.reethi story ves\nOh sorry I thought I was first. Eyru mi comment eh alhugandah visible Vefa eh nai.\nAnd sunflower girl adhi meega ehves bayaku couples gotgakah nai. Konme meeheh vx loabi foru vaigen ulhenee.\nIshal ah minhaa dheke loabi vevunee.\nMinhaa ah Eric dheke. And Eric ah minhaa dheke. Ekakuvx loabi hushaeh naalhaa adhi.\nHehe… No worries… Mi cmmt fonuvi iru girl ge cmnt alhugandhah fenunu .. You was the first ☺☺☺☺.. Btw mi buniy couples ah vaaniy kon baeh Kameh neynge eh noon hey😊😊.. Maybe Mia and ahaan ves vedhaaney hiyvey.. Mi kudhin lwbi foruvaa varun ves dhw.. Btw thiy writer girl hey… If ur iamabig fan\nStay safe 💙loves\nThankss dear♥ adhi couples aky kobaa kameh kiyara akah ves neynge. Vaahaka kuriah dhaa varakun ingeyny 😄😄\nNo dear I’m not an esfiya writer… But I love writing future ga esfiya writer akah vevey tho balaanan. insha Allah. I didn’t knw esfiya ga girl Kiya writer eh hunnanee kameh vex. I’ll try to check her stories too..\nYeah I’m very curiouse couples ah vaanee konbayeh tho balan\nAdhi nus kiyan kiyaafa coment Eh kohlaanan ingey.. Mi upkohfa inthan feni ufalun halheyvex lavai ganevihjje\nAwwww… Mi part vx v majaa adhi v reethi. Mashah heevanee enme fahun\nIshal & Mia 💕\nZaayaa & Ahaan 💓\nMinhaa & Erik 💖\nSis I love your stories and v ufaa vey sis thikuraa bura massahkathun we really appreciate it. And sis ehves meeheh sis dheravaa gothah ehcheh bunyas alhai nulaathi. Just don’t give up. U diserve to be happy for ever\nThanksss dear♥ these beautiful sweet words from you meansalot to me\nHiii varah reethi mi part ves curiously waiting for the next part ☺☺☺ take care ♥\nAhaan aa zaayaa so cutee 😍😍 story varah reethi 😘 I love it u rdbest author sis ❤\nHeyy Kiyaa sis….story is amazing as usual ♥ this is one of the best dhivehi story I have ever read😍 … Keep up the good work sis ♥♥\nThankss dear meansalot♥\nHii❤❤❤❤ kiyaa sis ❤❤❤❤\nThis is my❤❤ first cmnt to this stry ❤❤❤❤❤\nAnd vrh sali raasthaa❤ s1 ves s2❤ ves and manzil ves\nMiaa kada vaane ey 😅❤❤eshal kan inguny maa dhw ❤hehehhehe\n❤And ahaan aa zaayaa vrh lwbi ingey heheheh❤\nMihaaru ves dhw\n❤❤Waiting for the next part ❤❤\n❤❤Stay safe ❤❤\nThankss dear♥ meansalot\nHi sis mi part ves varah reethi ril bunaanehen mia varah kada vaane dhoa\nFini fen ehcheh ossaalaiiiii\nEves ishal ge moonah\nSo much curious what ishal will say\nWaiting for next ingey lwbi sisoooo❤🤦❤❤🤦😘😍😘☺🤗☺🤗😉🤗😉❤🤗😀😀\nLuv you and tgc\nThis prt is AMAZING ❤❤❤❤❤❤❤❤\nHaha asluvs Mia varah kada vaane dhw\nZaaya n Ahaan very cute\n❤❤❤ waiting for the nxt prt ❤❤❤❤\nKiyaara sis.. Aish personal kameh dhimaavegen comment nukureveyne vaahaka buni n Aish buny Aish v v v loabi veyo sis dheke..❤❤❤❤❤❤❤n sis mathin V v miss vaaneyo..Ekam Aish buny Aish comment nukurias story baraabarah kiyaanamo\nVarah Varah Varah reethi ❤❤❤❤❤❤❤\n❤❤Maa sha Allah ❤❤❤❤❤❤❤❤❤\nCuriously waiting waiting for the next part ❤❤❤❤❤❤❤❤❤❤❤❤❤❤❤❤❤ ❤❤love you ❤❤ take care ❤❤❤❤❤\n❤❤Stay home and stay safe ❤❤❤❤❤❤❤❤❤❤❤❤❤❤❤❤❤❤❤❤❤❤\nWOW…… This episode is awesome..U r the most wanted writer on esfiya site to me\n?Hi Iyaadh brw👋👋👋if you don’t mind can I askaquestion\n?Meee kithah aharu\nMe???? Me 14\nOhh mi othy next part dhw😍😍😍😍Saabaheyyyy Saabaheyyyy kiyara dhoongnaa Saabaheyyyy😚😚😚😚👏👏👏👏👏👏👏👏👌👌👌👌👍👍👍👍thivareh nei… Thigothugai kuriah….. Vaahaka Hama satheyka👍👍👌👌👌👏👏💯💯💯💯💯💯💯💯💯💯🔱🔱🔱🔱✳✳✳💫💫💫💫💫✨✨✨✨🌠🌠🌠🌠you areagenius😙😙😙😙💛💛💛💛💛💛💛👏👏👏👏👏👏SH SS TC\nAwwwn…this prt is awesome😍😍…vrh salhi ige xaaya and ahaan ge sakaraaih vx..dhn mia and ishal dhw….tc sis ly….hope u r doing well🤗🤗


Mugabe Avahaaravumun Anbikanbalunnah Jalu Bandheh Ge Biru Bodu - Vaguthu\nކޮވިޑް-19: ރާއްޖެއަށް އިތުރު ނުރައްކަލެއް، އެޑްމިޓް ކުރަންޖެހޭ މީހުންގެ އަދަދު ދުވަހުން ދުވަހަށް މައްޗަށް -9މިނެޓް ކުރިން\nޒިމްބާބްވޭގެ ކުރީގެ ރައީސް ރޮބަޓް މުގާބޭ އަވަހާރަވުމުން އަނބިކަނބަލުން ގްރާސް ހައްޔަރުކޮށް، އޭނާގެ މައްޗަށް ބޮޑު ތަޙްޤީޤެއް ހިންގަފާނެ ކަމުގެ ބިރު މިހާރު ބޮޑުވެފައިވާ ކަމަށް މީޑިއާ ރިޕޯޓްތައް ބުނެފިއެވެ.\nގްރާސް މިހާރު ގެންދަވަނީ ޖަލު ބަންދުން ސަލާމަތް ވުމަށް ޒިމްބާބްވޭގެ އިސް ބޭފުޅުންނާއި މަޝްވަރާ ކުރަމުންނެވެ. ޒިމްބާބްވޭ ސަރުކާރުން ވަނީ މުގާބޭގޭ ޖަނާޒާއަށް ޒިމްބާބްވޭއަށް ވަޑައިގެންނެވި ނަމަވެސް ގްރާސް ހައްޔަރު ނުކުރާނެ ކަމުގެ ޔަގީންކަން ދެއްވާފައި ކަމަށް ގްރާސް އާއި ހަވާލާދީ ބައެއް މީޑިއާތަކުން ބުނެއެވެ.\nނަމަވެސް މީޑިއާތަކަށް މައުލޫމާތު ދެއްވި ޒިމްބާބްވޭގެ އޮފިޝަލުން ވިދާޅުވީ ދައުލަތުގެ ފައިސާ ގްރާސް އަމިއްލަ ބޭނުންތަކަށް ބޭނުން ކުރެއްވި މައްސަލަ ތަޙްޤީޤު ކުރުން އެކަށީގެންވާ ކަމަށެވެ.\nގްރާސްގެ އެތައް އެކައުންޓެއްގައި ޒިމްބާބްވޭ ސަރުކާރުގެ އެތައް މިލިއަން ޑޮލަރެއް އެބަހުރި ކަމަށް ތުހުމަތު ކުރެވެއެވެ.\nގްރާސް ވެސް މުގާބޭ އާލާސްކަންފުޅާ އުޅުއްވާތީ މިދިޔަ އޭޕްރީލް މަހުން ފެށިގެން ދިރިއުޅުއްވަމުން ގެންދަވަނީ ސިންގަޕޫރުގައެވެ. މުގާބޭ މިދިޔަ ހުކުރު ދުވަހު އަވަހާރަވުމުން މިހާރު ޒިމްބާބްވޭ އިން ތައްޔާރުވަމުން ގެންދަނީ މުގާބޭގެ ހަށިގަނޑު ޒިމްބާބްވޭ އަށް ގެންދާށެވެ.\nގްރާސް އަކީ މުގާބޭގެ ދެވަނަ އަނބިކަނބަލުންނެވެ. މުގާބޭ ގްރާސް އާއި ކައިވެނި ބައްލަވައިގެންނެވީ 1996 ވަނަ އަހަރު އެވެ. އެކައިވެންޏަށް މުގާބޭ އަށް ވަނީ ދެ ފިރިހެން ބޭފުޅުން ލިބިވަޑައިގެންފައެވެ. މުގާބޭގެ ފުރަތަމަ އަނބިކަނބަލުން ސަލީ އާއި ކައިވެނި ބައްލަވައިގެންނެވީ 1961 ވަނަ އަހަރު އެވެ. އެކަމަނާ ވަނީ 1992 ވަނަ އަހަރު އަވަހާރަވެފައެވެ.\nޒިމްބާބްވޭގެ ކުރީގެ ރައީސް މުގާބޭ އަވަހާރަވެއްޖެ\nހާލުދެރަވެ މުގާބޭ އެނދުމަތިވެއްޖެ\nޒިމްބާބްވޭގައި ބޭއްވި ތާރީޚީ އިންތިޙާބުގެ ވޯޓު ގުނުން ކުރިއަށް\nސެޕްޓެމްބަރު 9, 2019 11:59\nމިފޮޓޯގައި އެތިބިިިީ މަގޭ ދިޔާނާ އަާއި ޖާބިރު ތަ\nސެޕްޓެމްބަރު 10, 2019 02:00\nނޫން. އައިސަތު ނަހުލާ އާއި ގާއްޓޭ.


ޅަފަތުގެ ދާނުގައި ވާހަކަ ދެއްކި ތިން ކުދިންގެ ވާހަކަ – heyobas\nފުރަތަމަ ސަފްހާ ޅަފަތުގެ ދާނުގައި ވާހަކަ ދެއްކި ތިން ކުދިންގެ ވާހަކަ\nއަދި ޖުރައިޖަށް ގޮވާލިއެވެ. ނަމަވެސް ޖުރައިޖު އެކަމަނާއަށް އިޖާބަ ދިނުމަށް ދެކޮޅު ހެދިއެވެ. އަދި އަމިއްލަ ނަފުސަށް ބުންޏެވެ. ތިމަންނާގެ މަންމައަށް އިޖާބަ ދޭނީ ހެއްޔެވެ؟ ނުވަތަ ނަމާދުކުރާނީހެއްޔެވެ؟ އަދި އެޔަށްފަހު ނަމާދާއިގެން ހުންނެވިއެވެ. ދެން އޭގެ އަނެއްދުވަހުވެސް ޖުރައިޖުގެ މަންމައައިސް ޖުރައިޖުއަށް ގޮވާލިއެވެ. އެދުވަހުވެސް ޖުރައިޖު ބުންޏެވެ. ތިމަންގެ ނަމާދެވެ. އަދި ތިމަންގެ މަންމައެވެ. އަދި ނަމާދާއިގެން ދެމިހުއްޓެވެ ދެން ޖުރައިޖުގެ މަންމަ ހިނގައްޖެއެވެ. އަދި ޖެހިގެން އައި ދުވަހުވެސްއަނެއްކާވެސް އެޔަށްފަހު ޖުރައިޖުގެ މަންމަ އަތުވެއްޖެއެވެ. އަދި ޖުރައިޖަށް ގޮވާލިއެވެ. އޭ ޖުރައިޖެވެ. ދެން ޖުރައިޖު އަމިއްލަ ނަފުސަށް ބުންޏެވެ. އޭ ރައްބެވެ. މިއަޅާގެ މަންމައެވެ. އަދި މިއަޅާގެ ނަމާދެވެ. އަދި ނަމާދާއިގެން ހުއްޓެވެ. ދެން ޖުރައިޖުގެ މަންމަ އަރައިގެން ރުޅިން ބުންޏެވެ. އޭ الله އެވެ. ކަސްބީ އަންހެނެއްގެ މޫނު ފެނުމަށް ދާންދެން މީނާ މަރުނުގަންނަވާށިއެވެ.


STELCO'ge chariman'akah Mohamed Rasheed\nސްޓެލްކޯގެ ޗެއާމަނަކަށް މުހައްމަދު ރަޝީދު\nމުހައްމަދު ރަޝީދުއަކީ މީގެ ކުރިން ވެސް ސްޓެލްކޯގެ ސީއީއޯ ކަމާއި ޑެޕިއުޓީ މެނޭޖިން ޑިރެކްޓަރުގެ މަގާމު އަދާކުރައްވާފައިވާ ބޭފުޅެއް\nކ. މާލެ 12 ފެބުރުއަރީ 2019 | އަންގާރަ 23:15 2,733\nސްޓެލްކޯގެ މެނޭޖިންގް ޑިރެކްޓަރުގެ މަގާމަށް އައްޔަނު ކުރި މުހައްމަދު ރަޝީދު - ޓްވިޓަރ\nސްޓޭޓް އިލެކްޓްރިކް ކޮމްޕެނީގެ (ސްޓެލްކޯގެ) ބޯޑް އޮފް ޑިރެކްޓަރސްގެ ޗެއާމަނަކަށް މުހައްމަދު ރަޝީދު އައްޔަނުކޮށްފިއެވެ.\nސްޓެލްކޯއަށް ގިނަ ދުވަސްތަކެއް ވަންދެން ހިދުމަތް ކޮށްދީފައިވާ މުހައްމަދު ރަޝީދުއަކީ މީގެ ކުރިން ވެސް ސްޓެލްކޯގެ ސީއީއޯ ކަމާއި ޑެޕިއުޓީ މެނޭޖިން ޑިރެކްޓަރުގެ މަގާމު އަދާކުރައްވާފައިވާ ބޭފުޅެކެވެ. މުހައްމަދު ރަޝީދު އެންމެ ފުރަތަމަ މަސައްކަތް ކުރެއްވީ އެ ކުންފުނީގެ އިންޖީނިއަރެެެއްގެ ގޮތުގަ އެވެ.\nރައީސް ސޯލިހުގެ ވެރިކަމުގައި ސްޓެލްކޯއަށް ގެނައި ބަދަލުތަކުގެ ދަށުން، ކުރިން އެ ކުންފުނީގެ އެމްޑީއަކަށް ހުރި ހަސަން ޒުހޫރު ވަކިކުރުމަށް ފަހު އެމްޑީއަކަށް އައްޔަނުކޮށްފައިވަނީ ހަސަން މުގުނީއެވެ. މުގްނީއަކީ ރައީސް ޔާމިނުގެ ސަރުކާރުގައި ވެސް 2014 ޖެނުއަރީ 23 އިން ފެށިގެން އެ އަހަރުގެ ޖޫން މަހުގެ އަށްވަނަ ދުވަހުގެ ނިޔަލަށް އެ ކުންފުނީގެ އެމްޑީކަން ކުރެއްވި ބޭފުޅެކެވެ.\nމާލެއާއި އަތޮޅު ތެރޭގައި ކަރަންޓު ފޯރުވައިދިނުމުގެ ހިދުމަތް ދެމުން އަންނަ ސްޓެލްކޯއިން، މިހާރު މާލެއާއި ރާއްޖޭގެ އިތުރު ރަށްތަކުގައި 50000އަށް ވުރެ ގިނަ ކަސްޓަމަރުން ހިދުމަތް ހޯދަމުން ދެއެވެ. ސްޓެލްކޯއަކީ ދިވެހި ދައުލަތުގެ 100 އިންސައްތަ ހިއްސާ އޮންނަ ކުންފުންޏެކެވެ.


SunOnline: Anas ge marah insaaf hoadhaidhinumah Raees ge arihu edhefi\nއަނަސްގެ މަރަށް އިންސާފު ހޯދައިދިނުމަށް ރައީސްގެ އަރިހުގައި އެދިއްޖެ\nއައިޝަތު ފަރީޙާ 11 Sep 2019, 15:35\nރައީސް މީދޫ އަށް ކުރައްވަމުން ގެންދަވާ ދަތުރުފުޅުގެ ތެރެއިން -- ފޮޓޯ: ރައީސް އޮފީސް\nދެހާސްސަތާރަ ވަނަ އަހަރު ވަޅިން ހަމަލާދީ މަރާލި، ރ. މީދޫ ފެންފިޔާޒުގޭ މުހައްމަދު އަނަސްގެ މަރަށް އިންސާފި ހޯދައިދިނުމަށް އެ ރަށު ރައްޔިތުން ރައީސް އިބްރާހިމް މުހައްމަދު ސޯލިހުގެ އަރިހުން އެދިއްޖެ އެވެ.\nރައީސް ސޯލިހު މިހާރު ރ. މީދޫ އަށް ކުރައްވަމުން ގެންދަވާ ދަތުރުފުޅުގައި މީދޫ ރައްޔިތުންނާއެކު ބޭއްވެވި ބައްދަލުކުރެއްވުމުގައި ރައްޔިތުން ވަނީ އަނަސްގެ މަރުގެ މައްސަލަ ފާހަގަކޮށް އެ މައްސަލައަށް އިންސާފު ހޯދައިދޭން އެދިފަ އެވެ.\nއެކަމާ ގުޅޭގޮތުން ރައީސް ސޯލިހު ވިދާޅުވީ، އަނަސްގެ މަރުގެ މައްސަލަ މަރު ކޮމިޝަނުން ބަލަމުންދާ ކަމަށާއި އަނަސްގެ އާއިލާ އަށް އިންސާފު ހޯދައިދެއްވުމަށް މަސައްކަތް ކުރައްވާނެ ކަމަށެވެ. ރައީސް ވަނީ އަނަސްގެ އާއިލާ އާއި ހެޔޮއެދޭ ފަރާތްތަކަށް ހިތްވަރު ދެއްވައިފަ އެވެ.\nއަނަސް މަރާލާފައިވަނީ 2017 ވަނަ އަހަރުގެ ޖުލައި މަހުގެ 31 ވަނަ ދުވަހުގެ ރޭ ލިޓަސް ސާވިސް ސެންޓަރުގެ ތެރޭގައި ތޫނުއެއްޗަކުން ހަމަލާދީ އެވެ.\nރައީސް މީދޫ އަށް ކުރައްވަމުން ގެންދަވާ ދަތުރުފުޅުގައި މީދޫ ކައުންސިލާވެސް ވަނީ ބައްދަލު ކުރައްވައިފައެވެ. މި ބައްދަލުކުރެއްވުމުގައި ރަށުގެ ތަރައްގީއަށް ރާވާފައިވާ މަޝްރޫއުތަކާ ގުޅޭގޮތުން މަޝްވަރާކުރެއްވި އެވެ.\nމި ބައްދަލުވުމުގައި ރައީސް ވިދާޅުވީ ރަށުގެ ކައުންސިލްތަކާއި ރައްޔިތުންނާއެކު ގާތުން ބައްދަލުކުރައްވަނީ ރަށުގެ ތަރައްގީއަށް ބޭނުންވާ ކަންތައް ދެނެގަނެ ރައްޔިތުންގެ ހިޔާލާ މަޝްވަރާ ހޯދުމަށް ކަމަށެވެ.\nމީދޫ ކައުންސިލާއި ރައްޔިތުންވަނީ ރަށުގައި ހުރި ދަތިތަކާއި ބޭނުންވާ މަޝްރޫއުތައް ރައީސް އަށް ހުށަހަޅައިފަ އެވެ. އެގޮތުން ރަށުގެ ސިއްހީ މަރުކަޒު ތަރައްގީކުރުމާއި، ކުނީގެ މައްސަލަ ހައްލުކުރުމާއި، ރަށަށް ދިމާވެފައިވާ ބިމުގެ ދަތިކަމާއި، ބޯހިޔާވަހިކަމުގެ ދަތިކަމުގެ އިތުރުން ބަނދަރު ބޭނުންކުރުމުގައި ދިމާވާ ދަތިތަކާބެހޭ މައުލޫމާތު ރައީސް އާ ވަނީ ހިއްސާކޮށްފަ އެވެ.\nމީގެ އިތުރުން ރަށުގެ މަގުތައް ހެދުމާއި ރަށުގައި ފުޓްބޯޅަ ދަނޑެއް ތަރައްގީ ކުރުމަށް ރައްޔިތުން ބޭނުންވާކަން އެބޭފުޅުން ފާހަގަ ކުރެއްވި އެވެ. އަދި ރަށުގައި އިޖްތިމާއީ ގޮތުން ހަރަކާތްތެރިވާ ޖަމްއިއްޔާތަކަށް ދިމާވާ ގޮންޖެހުންތަކާއި، ތަޢުލީމީ ދާއިރާގެ ކުރިއެރުމަށް ބޭނުންވާ ކަންކަމާއި ރަށުގެ ތަރައްގީއަށް ބޭނުންވާ މިނޫން އިތުރު ކަންކަމާ ގުޅޭގޮތުން ވެސް ކައުންސިލަރުންނާއި މުވައްސަސާތަކުގެ ވެރިން ވަނީ ރައީސް އާއެކު މަޝްވަރާ ކުރައްވައިފައެވެ.\nމީދޫ ކައުންސިލާއި މުޢައްސަސާތަކުން އެދުނު ކަންކަމުގެ ތެރެއިން ބަޖެޓުގައި ހިމެނުމަށް ހަމަޖެހިފައިވާ މަޝްރޫއުތަކުގެ އެންމެފަހުގެ މައުލޫމާތުތަކާއި ބައެއް މަޝްރޫއުތަކުގެ މަސައްކަތް ފެށޭނެ ކަމަށް ލަފާ ކުރެއްވޭ ތާރީހުތައް ރައީސް ވަނީ ހިއްސާ ކުރައްވައިފައެވެ.\nމީގެއިތުރުން ކައުންސިލާއި މުޢައްސަސާތަކުން ހުށަހެޅުއްވި ކަންކަމުގައި ކަމާގުޅޭ އިދާރާތަކާ މަޝްވަރާކުރައްވައިގެން ޙައްލު ހޯއްދަވައިދެއްވަން މަސައްކަތްކުރައްވާނެ ކަމަށް ރައީސް ވިދާޅުވިއެވެ.\n"ކުޑަކުދިންނާ މެދު އިހުމާލުވާ މީހުންނަށް ފިޔަވަޅު އަޅާނަން"\nމިނިމަމް ވޭޖްގެ އިގްތިސާދީ ލޮޅުންތަކާ މެދު މަޝްވަރާކޮށްފި\nޖިންސީ ގޯނާއަށް އޮތީ ޒީރޯ ޓޮލަރެންސްގެ ސިޔާސަތު: ރައީސް


Grade hatheh nimijje, thayyaaru! | Mihaaru\nއިމާދުއްދީން ސްކޫލުގެ ގްރޭޑް 2017 ގައި ބަދަލުވާ ޝާހާ\n29 ނޮވެމްބަރ 2016\nގްރޭޑް 1-7 އަށް ކިޔަވާ ނިމުމުން ހުރިހާ ކުދިންނަށް ވެސް އިހުސާސްކުރެވޭނީ "ތިމަންނަ ތަންކޮޅެއް ބޮޑުވެއްޖެ" ކަމަށެވެ. އެހެން ވެދާނެ އެވެ. ޕްރައިމަރީ ކިޔެވުން ނިންމާލެވުނީ އެވެ. ދެން ފަށަނީ ސެކަންޑަރީ ތައުލީމެވެ. އިމާދުއްދީން ސްކޫލުގެ ޖޫނިއަ ދިވެހި ކްލަބްގެ ރައީސް، ފާތުމަތު ޝާހާ ހުސެން 2017 ގައި ކުރިމަތިލާނީ ސެކަންޑްރީ ތައުލީމުގެ ފުރަތަމަ އަހަރާ އެވެ.\nމިދިއަ ހަތް އަހަރު ކޮންމެ ގްރޭޑަކުން ވެސް މަތީ ނަތީޖާއެއް ހޯދަން ޝާހާ ބުރަ މަސައްކަތްތަކެއް ކުރި އެވެ. ކޮންމެ ގްރޭޑަކަށް ބަދަލުވާއިރު ވެސް ވަރަށް ބޮޑަށް ތައްޔާރުވެ އެވެ. ކޮންމެ އަހަރެއްގެ ވެސް ކިޔެވުން ފެށުމުގެ ކުރިން، އެ ގްރޭޑެއްގެ ފޮތްތައް ހޯދައި މުތާލިއާކުރެ އެވެ. ކިޔެވުން ފަށާއިރު ފިލާވަޅުތައް ދެނެގަންނަން ފަސޭހަވާނެ ކަމަށް އޭނާ ބުނެ އެވެ.\nގްރޭޑްތައް މަތިވާއިރު ކިޔަވާ އެއްޗެހި ވެސް އުނދަގޫވާކަން، އެހެން ކުދިންނެކޭ އެއްގޮތަށް، ޝާހާ ވެސް ތަޖުރިބާކުރި އެވެ. ކޮންމެ އަހަރަކު ވެސް ކުރަން ޖެހޭ މަަސައްކަތް އޮންނަނީ ބުރަވެފަ އެވެ.\nކޮންމެ މަރުހަލާއެއް ވެސް ތަފާތު\nތައުލީމީ އާ މަރުހަލާއަކަށް ބަދަލުވާއިރު، ހުރިހާ ގޮތަކުން ވެސް ތައްޔާރުވާން ޝާހާ ވަނީ ދަސްކޮށްފަ އެވެ. ގްރޭޑް އަށެއްގައި އިތުރު މާއްދާތަކެއް ކިޔަަވަން ޖެހެ އެވެ. ސްކޫލުގެ އެކި ހަރަކާތްތަކުގައި ބައިވެރިވާން ޖެހެ އެވެ. އެއިން ކޮންމެ ކަމަކުން ވެސް ދަރިވަރަށް އާ ކަންތައްތަކެއް ދަސްވާނެކަން އޭނާ ގަބޫލުކުރެ އެވެ.\nގްރޭޑް އަށަކަށް ބަދަލުވާ ކުދިން ކިޔަވާނެ ސްޓްރީމެއް ހިޔާރުކުރަން ޖެހޭނެ އެވެ. ކުރިއަށް ދާނެ ވަކި ހާއްސަ ދާއިރާއެއް ކަނޑައަޅާފައި ނެތް ނަމަވެސް، ޝާހާ ދެކޭ ގޮތުގައި، ނަގަން ޖެހޭނީ އެ ކުއްޖަކު އެންމެ ޝައުގުވެރިވާ މާއްދާތައް ހިމެނޭ ސްޓްރީމެކެވެ. އެހެން ނޫނީ ވަކި ހިސާބަކުން ޝައުގުވެރިކަން ގެއްލި، ކިޔަވާ ހިތް ނުވުން ފަދަ މައްސަލަތައް ދިމާވެދާނެކަން އޭނާ އަށް މިހާރު ވެސް އެނގެ އެވެ.\n"އަޅުގަނޑު ކުރިއަށް ދާނެ ވަކި ދާއިރާއެއް އަދި ނޭނގެ. އެކަމަކު އެންމެ ކުޑައިރުއްސުރެ ސައިންސް މާއްދާތައް ކިޔަވާހިތްވަނީ. އެހެންވެ، ހިޔާރު ކުރާނީ ސައިންސް ސްޓްރީމް،" ޝާހާ ބުންޏެވެ.\nގްރޭޑް އަށަކަށް ބަދަލުވާ ކުދިން މިހާރު ވެސް ތިބޭނީ އުފަލުންނެވެ. ޝާހާ ވިސްނާ ގޮތަށް، ހުރިހާ ކުދިން ވެސް ގަބޫލުކުރަން ޖެހޭނީ ޒިންމާތައް ވެސް ގިނަވާނެ ކަމެވެ. ގިނަ މާއްދާތައް ކިޔަވަން ޖެހޭއިރު އޭގެ މާނައަކީ ފިލާވަޅުތައް ވެސް ގިނަވުމެވެ. ޝާހާގެ ނަސޭހަތަކީ ހުރިހާ ކުދިން ވެސް ކިޔެވުމުގެ އާ މަރުހަލާއަކަށް ތައްޔާރުވެ، ކިޔަވަން ފެށުމެވެ.\nސްކޫލް ތައުލީމް ކިޔަވާކުދިން އިމާދުއްދީން ސްކޫލް ސްކޫލް ގައިޑް 2016


Net ge hidhumathah ROL in parental control eh\nނެޓްގެ ހިދުމަތަށް އާރްއޯއެލް އިން ޕޭރަންޓަލް ކޮންޓްރޯލެއް\nއާރްއޯއެލް އިން މިއަދު ނެޓްވެލޭ އެޕް ލޯންޗުކޮށްދެނީ. --\nފިލާވަޅު ދަސްނުކޮށް އިންޓަނެޓަށް ވަދެ ވަގުތުތައް ހޭދަ ކުރުމާއި، ގޭމް ކުޅުމާއި ކާޓޫނު ބަލަން ކުދިން ވަގުތު ހޭދަކުރާ މައްސަލައަކީ ބެލެނިވެރިންގެ އާންމު ޝަކުވާ އެކެވެ. އެކަމަށް ހައްލެއް ގެންނަން ރައުޓާ އޮފް ކޮށްލެވޭނީވެސް ގޭގައި ހުންނަ ވަގުތެއްގަ އެވެ. އޮފީހުގައި ނުވަތަ ބޭރުގައި އުޅެނިކޮށް ކުދިންގެ ކިޔަވާ ވަގުތު ޖެހުމުން ވައިފައި އޮފް ކޮށްލެވޭނެ ގޮތެއް ނޯވެ އެވެ. ގޭގައި ހުރެ އެ ވަގުތުތަކުގައި ވައިފައި އޮފް ކުރުމަކީ ގޭގައި އުޅޭ އެހެން މީހުންނަށްވެސް އުނދަގޫވާ ކަމެެކެވެ.\nއާރްއޯއެލް އިން މިއޮތީ އެކަމަށް ހައްލެއް ގެނެސްފަ އެވެ. އާރްއޯއެލްގެ "ނެޓްވެލޭ" އެޕްލިކޭޝަނުން ގޭގެ އިންޓަނެޓު ކޮންޓްރޯލް ކުރެވޭނެ އެވެ. އެޕް ސްޓޯރުން އަދި ޕްލޭސްޓޯރުންވެސް މިހާރު ނެޓް ވެލޭ ލިބެން ހުންނާނެ އެވެ.\nނެޓްވެލޭ އަޅާ އިންޓަނެޓުގެ ކޮންޓްރޯލް ހޯދާށެވެ. އެއިން ވަކިވަކި ޑިވައިސްތަކަށް ވައިފައި އޮފް ކޮށްލެވޭނެ އެވެ. އެ އެޕްލިކޭޝަން ހާއްސަކޮށްފައިވަނީވެސް ޕޭރެންޓަލް ކޮންޓްރޯލް އަށެވެ. ގޭގައި ހޯމް ނެޓްވޯކެއް ގާއިމްކޮށް އަދި ގެއިން ބޭރުން މީހުން އަންނަ މީހުންނަށް އިންޓަނެޓު ދޭ އިރު ވަކި ނެޓްވޯކެއް ބޭނުންކުރެވޭނެ އެވެ.\nވައިފައި ޕާސްވޯޑް ހެކްކޮށް ކައިރި ގެތަކުގައި އުޅޭ މީހުން އިންޓަނެޓު ބޭނުން ކުރަން ފެށުމުން އެޕް މެދުވެރިކޮށް ޕާސްވޯޑް ބަދަލުކުރެވޭނެ އެވެ. އިތުރު ޑިވައިސްއެއް އިންޓަނެޓު ބޭނުންކުރަން ފެށުމުން ނޮޓިފިކޭޝަންވެސް އަންނާނެ އެވެ. އަދި އެންމެ ގިނައިން ބޭނުންކުރާ ފަސް އެޕްލިކޭޝަންވެސް އެނގޭނެ އެވެ. ބޭނުންކުރާ މިންވަރާއެކުގަ އެވެ.\n"މީގެ ހުރިހާ ފީޗާއެއްވެސް ހުންނާނީ ސެކިއުރިޓީ ވަރަށް ހައިކޮށް. އޭގެ އިތުރުން ސްޓްރީމްކުރާ ޓޮޕް ފައިވް އެޕްލިކޭޝަންވެސް އެނގެން ހުންނާނެ،" އާރްއޯއެލްގެ ޕްރޮޑަކްޓް މެނޭޖަރު މުހައްމަދު މުއައްޒިން ވިދާޅުވި އެވެ.\nއިތުރު މައުލޫމާތު އާރްއޯއެލްގެ ވެބްސައިޓުން ލިބޭނެ އެވެ. އަދި މިހާރަށްވުރެ އިތުރު ފީޗާތައްވެސް އަދިވެސް އަންނާނެ ކަމަށް މުއައްޒިން ވިދާޅުވި އެވެ.\nމަހާ ޖައްރާފުގެ މުއާމަލާތުގެ އެންމެ ފުނަށް!\nފިޓްނަސް ޓްރޭނަރުން ތަމްރީން ކުރަން އިވޯވްގައި ދުނިޔޭގެ ފެންވަރު ޕްރޮގްރާމެއް\nބޯޓްތައް ގިނަވުމަކީ އަދި ތަރައްގީއެއް ނޫން: އެމްޑީ ރިޒްވީ


އޭއެފްސީ ކަޕަށް ތައްޔާރުވާން ވެލެންސިއާގެ ފަރިތަކުރުންތައް ފަށައިފި\nދެވަނަ ލެގު ކުޅޭނީ ފެބްރުއަރީ މަހުގެ7ވަނަ ދުވަހު މާލޭގައި\nފުރަތަމަ ލެގުގައި ވެލެންސިޔާ ނުކުންނާނީ ބޫޓާންގެ ތިމްޕޫއާ ދެކޮޅަށް\nވެލެންސިޔާ ވަނީ އެފްއޭކަޕް ކާމިޔާބުކޮށް އޭއެފްސީ ކަޕަށް ދަތުރުކޮށްފަ\n23 ޖެނުއަރީ 2017 | ހޯމަ 04:25\nވެލެންސިޔާ އިން އެފްއޭކަޕްގެ ތަށި އުފުލާލަނީ\nމިއަހަރުގެ ފުޓްބޯޅަ ސީޒަނަށާއި އޭއެފްސީ ފުޓުބޯޅަ މުބާރާތަށް ތައްޔާރުވުމުގެ ގޮތުން ކްލަބު ވެލެންސިއާގެ ފަރިތަކުރުންތައް ފަށައިފި އެވެ.\nއެފްއޭއެމްގެ ޓާފް ދަނޑުގައި ހޮނިހިރު ދުވަހުގެރޭ ވެލެންސިއާގެ ފަރިތަކުންތައް ފެށިއިރު، މިއަހަރު ވެސް އެޓީމުގެ ކޯޗަކަށް ހަމަޖައްސާފައި ވަނީ ކީޕަރު ޓްރެއިނަރު މުހައްމަދު އިގުބާލް އެވެ. އަދި އޭނާއާ އެކު އެސިސްޓެންޓް ކޯޗެއްގެ ގޮތުގައި މަސައްކަތް ކުރާނީ ކުރީގެ ކެޕްޓަން އިސްމާއިލް އާސިފް (ކުޑަހީނާ) އެވެ.\nއާ ސީޒަނަށް ތައްޔާރު ވުމުގެ ގޮތުން ވެލެންސިއާގެ ފަރިތަކުންތައް ފެށިއިރު، މިމަހުގެ 31 ވަނަ ދުވަހު އޭއެފްސީ ކަޕް ޕްރިލިމިނަރީ ބުރުގެ ފުރަތަމަ ލެގުގައި ބޫޓާންގެ ތިމްޕޫއާ ދެކޮޅަށް ރަށުން ބޭރުގައި ވެލެންސިއާ ކުޅޭނެ އެވެ. މި ދެޓީމް ބައްދަލުކުރާ ދެ ވަނަ ލެގުގެ މެޗް ކުޅޭނީ އަންނަ މަހުގެ ހަތް ވަނަ ދުވަހު މާލޭގަ އެވެ. ވެލެންސިއާ އޭއެފްސީ ކަޕުން ޖާގަ ހޯދީ މިދިޔަ އަހަރުގެ އެފްއޭ ކަޕް ކާމިޔާބު ކޮށްގެންނެވެ.\nޕްރިލިމިނަރީ ބުރުން މޮޅުވާ ޓީމެއް ޕްލޭއޮފް ގައި ބައްދަލުކުރާނީ އިންޑިއާގެ މޯހަން ބަގާން އާއި ކޮލަމްބޯ ކުޅެ މޮޅުވާ ޓީމަކާ އެވެ. ޕްލޭއޮފް އޮންނާނީ ފެބްރުއަރީ 21 އަދި 28 ގައެވެ.\nމިއަހަރުގެ ސީޒަންގައި ވެލެންސިއާއާ ގުޅުނު ބައެއް ކުޅުންތެރިންނަކީ ބީޖީ އަށް މިދިޔަ އަހަރު ކުޅުނު އިބްރާހިމް ޝިޔާމް (ދޮނާ) އާއި ވިކްޓަރީ އަށް މިދިޔަ ސީޒަނުގައި ކުޅުނު މުހައްމަދު ތަސްނީމް (ތައްތި) އާއި ގޯލްކީޕަރު ތޮލާލް ހަސަން އާއި ބިދޭސީ ކުޅުންތެރިޔާ އޮމޮދޫ ވެސްޓް އަދި ނިއު އަށް މިދިޔަ ސީޒަންގައި ކުޅުނު މުހައްމަދު މުސްލިހު އެވެ.\nވެލެންސިއާ ދޫކޮށް ދިޔަ ކުޅުންތެރިންގެ ތެރޭގައި އަކުރަމް އަބްދުލް ގަނީ (އަކޫ) އާއި ހަސަން އަދުހަމް (ސަޑޭ) އަދި މުހައްމަދު އާރިފް (ބަކާ) ހިމެނެއެވެ.


Goidhoo Women's futsal challenge fashaifi\nގޮއިދޫ ވިމެންސް ފުޓްސަލް ޗެލެންޖު ފަށައިފި\nކުޅިވަރު, އަތޮޅުތެރެއިން, ޚަބަރު\nގޮއިދޫ ވިމެންސް ފުޓްސަލް ޗެލެންޖުގައި ކުޅެނީ\nގޮއިދޫ އަންހެނުންގެ ކޮމީޓީން އިންތިޒާމްކޮށްގެން މިއަހަރު އަލަށް ފަށައިގެން ކުރިއަށްގެންދާ ވިމެންސް ފުޓްސަލް ޗެލެންޖް 2019 މިއަދު ފަށައިފިއެވެ.\nގޮއިދޫ ފުޓްސަލް ދަނޑުގައި ކުރިއަށް ގެންދާ މި ޗެލެންޖްގައި ހަ ޓީމު ވާދަކުރެ އެވެ.\nމިއަދުގެ ފުރަތަމަ މެޗުގައި ބައްދަލުކުރީ އެފްސީ ޖާޑީސް އާއި ޓީމް ޗަޑްސް އެވެ. ފުރަތަމަ ހާފް ނިމުނުއިރު 5-1 ން އެފްސީ ޖާޑީސް އިން ވަނީ ކުރިހޯދާފަ އެވެ. ނަމަވެސް ދެ ވަނަ ހާފްގައި ޗަޑްސް އިން ވަނީ އިތުރު4ލަނޑު ޖަހާފައެވެ. އަދި އެފްސީ ޖާޑީސްއިން ވެސް ދެވަނަ ހާފްގައި އިތުރު ލަނޑެއްވަނީ ޖަހާފައެވެ. މެޗްގެ ކާމިޔާބު ކުރީ 6-5 ން އެފްސީ ޖާޑީސް އެވެ.\nމި މެޗްގައި އެފްސީ ޖާޑީސްގެ އައިޝަތު ރަޝީދާ ވަނީ އެ ޓީމަށް5ގޯލް ކާމިޔާބު ކޮށްދީފައެވެ. ދެން އެ ޓީމަށް ގޯލެއް ކާމިޔާބު ކޮށްދީނީ އަފްޒާއެވެ. އެފްސީ ޗަޑްސްއަށް ޝާނިޔާ ތިން ގޯލް ކާމިޔާބުކޮށްދިން އިރު، ޝައްފަ އަދި ޝިރުފާ މިއިން ކޮންމެ ކުޅުންތެރިއަކު ގޯލެއް ކާމިޔާބުކޮށްދިނެވެ.\nފުރަތަމަ މެޗުގެ މޮޅު ކުޅުންތެރިއަކަށް ހޮވުނު ޓީމް ޖާޑީސްގެ އައިޝަތު ރަޝީދާއަށް ޓްރޮފީދެނީ\nމި މެޗްގެ މޮޅު ކުޅުންތެރިއަކަށް ހޮވުނީ ޓީމް ޖާޑީސްގެ އައިޝަތު ރަޝީދާއެވެ.\nދެވަނަ މެޗްގައި ފެހެންދޫ ސްޕޯޓްސް ކުލަބާއި ލިލީސް ބައްދަލުކޮށް ލިލީސް ވަނީ 10-1 ން މެޗް ކާމިޔާބުކޮށްފައެވެ.\nމި މެޗްގެ ފުރަތަމަ ހާފް ނިމުނުއިރު 4-1 ން ކުރި ހޯދާފައިވަނީ ލިލީސްއެވެ. މެޗްގެ ދެވަނަ ހާފްގައި ލިލީސް އިން އިތުރު6ލަނޑު ޖެހި އިރު ފެހެންދޫ ސްޕޯރޓްސް ކްލަބަށް ލަނޑެއް ކާމިޔާބުކުރެވޭ ގޮތެއް ނުވި އެވެ.\nގޮއިދޫ ވިމެންސް ފުޓްސަލް ޗެލެންޖުގެ ތެރެއިން\nމި މެޗްގައި ލިލީސް އަށް ފިރުޝާ5ގޯލް ކާމިޔާބުކޮށްދިން އިރު އަނެއް ހަތަރު ގޯލް ކާމިޔާބުކޮށްދިނީ އީމާން އެވެ. ފެހެންދޫ ސްޕޯޓްސް ކްލަބްގެ ހަމައެކަނި ގޯލް ކާމިޔާބު ކޮށްދިނީ މަރިޔަމް ނަދާ އެވެ.\nދެވަނަ މެޗުގެ މޮޅު ކުޅުންތެރިއަކަށް ހޮވުނު ލިލީސްގެ ފިރުޝާނާ ނަސީރަށް ޓްރެފީ ދެނީ\nމި މެޗުގެ މޮޅު ކުޅުންތެރިއަކަށް ހޮވިފައިވަނީ ލިލީސްގެ ފިރުޝާނާ ނަސީރު އެވެ.\nމި މުބާރާތުގެ ދެ މެޗު މާދަމާ ވެސް ކުޅޭނެ އެވެ.


އިސްމާޢިލް އާދިލް | Dhiislam | Dhiislam\nމޫނަކީ އިންސާނާގެ ދަތްދޮޅިންފެށިގެން މައްޗަށް ނިތްކުރި ނިމޭހިސާބަށް ކިޔާ ނަމެވެ. ވަރަށް މުހިންމު ގުނަވަންތަކެއް ކަމުގައިވާ އަގަޔާއި، ކަންފަތާއި، ނޭފަތާއި އަދި ލޯ ހިމެނެނީ މޫނުގައެވެ. އިންސާނާގެ5ހިއްސު ހިމެނޭ ...\nއިސްމާޢިލް އާދިލް އޮކްޓޯބަރ 21, 2020 0\nހަމާސް ޖަމާޢަތާއި ދެކޮޅަށް ކުރާ ހަނގުރާމައެއްބާ؟\nއަޖާއިބުވާވަރުގެ ވާހަކައެކެވެ. ހިތުހިރި ގޮތަކަށް ހިތުހުރިތާކަށް ހިތުހުރި ބަޔަކަށް އަމާޒުކޮށް ޣައްޒާއަށް ހަމަލާތައް ދެނީއެވެ. ކަނޑުމަގުންނާއި އެއްގަމު މަގުންނެވެ. މަތީން ނާއި މިސައިލްތަކުންނެވެ. އެއަށްފަހު މިބުނަނީ އެއީ ހަމާސް ޖަމާއަތާ ދެކޮޅަށް ...\nއިސްމާޢިލް އާދިލް އޯގަސްޓް 1, 2014 0\nދީނީ ޚިޔާލު ތަފާތުވުން؟\n"ދީނީ ޚިޔާލު ތަފާތުވުން" މިއީ ވަރަށް އާންމުކޮށް ބޭނުންކުރެވޭ ޖުމްލައަކަށް މިއަދު ވެއްޖެއެވެ. ބައެއްފަހަރު ތިމާ ދީނުގެ އަޅުކަމެއް ނުކޮށް އެކަމުން ރެކުމުގެގޮތުން "ތިއީ ޚިޔާލު ތަފާތުވުން އޮތް މައްސަލައެކޭ" ބުނެލައެވެ. ...\nއިސްމާޢިލް އާދިލް މެއި 21, 2013 0\nމީޑިއާ – ފިކުރީ ހަނގުރާމައިގެ ބާރުގަދަ ހަތިޔާރެއް!\nދުނިޔޭގެ ބޮޑެތި މީޑިއާތައް މިއަދު ސިފަކުރެވެނީ އިސްލާމްދީނާ ދެކޮޅަށް ރާވައިގެން މަސައްކަތްކުރާ ބާރުތަކެއްގެ ގޮތުގަ އެވެ. އިސްލާމްދީނާމެދު މީސްތަކުންގެ ހިތުގައި ނަފުރަތު އުފައްދާ ނިޒާމެއްގެ ގޮތުގަ އެވެ. އިސްލާމްދީނުގެ އަސްލު އޮޅޭގޮތަށް ...\nއިސްމާޢިލް އާދިލް މާރޗް 31, 2013 2\nދީނީ، ލާދީނީ، ކިޔޭނެއެވެ!\nދިވެހިރާއްޖެއަކީ ސައްތައިން ސައްތަ މުސްލިމު ޤައުމެކެވެ. އެންމެންނަކީވެސް މުސްލިމުންނެވެ. އެހެންކަމަށްވާނަމަ އެންމެންވެސް ކުރާނީ ދީނީ ކަންކަމެވެ. ލާދީނީ ކަމެއް އެކަކުވެސް ނުކުރާނެއެވެ. ވީމާ، ލާދީނީއޭ ކިއިގެން ނުވާނެއެވެ. މިއީ އަޅުގަނޑުމެންގެ ތެރެއިން ...\nއިސްމާޢިލް އާދިލް މާރޗް 10, 2013 12\nއެމްނެސްޓީން ސޮއިކުރުވާ ޕެޓިޝަންގެ އޮޅުވާލުމާއި އޭގައި ފޮރުވިފައިވާ މަޤްޞަދު\nއާއެކެވެ! ށ. ފޭދޫ 15 އަހަރުގެ އަންހެން ކުއްޖާއަށް އެކުށްޖާގެ ދޮންބައްބަގެ ކިބައިން ޖިންސީގޯނާ ކުރަމުން ގޮސްފައިވާކަން ސާބިތު ކަމުގައި ދައުލަތުން ހާމަކޮއްފައިވުމުން އެކަމަކީ ކަންބޮޑުވާންޖެހޭ ކަމެކެވެ. ސީރިއަސް މައްސަލައެކެވެ. މިކަމުގެ ...\nއިސްމާޢިލް އާދިލް މާރޗް 4, 2013 7\nޒަމާނުއްސުރެ ދިވެހިން ޤަބޫލުކުރަމުންއައި "މެދުމިނޭ" ވިދާޅުވެ މިކިޔުއްވަނީ ކީކޭބާ؟\nމިއަދު މިޤައުމުގެ މިސްރާބު ޖަހާފައިވަނީ އަލްމާނިއްޔަތާ ލާދީނިއްޔަތުން ފުރިގެންވާ އަނެއް ދިވެހިރާއްޖޭގެ އައްސޭރިއަށް ވާސިލްވުމަށެވެ. ފަރަންޖީ ދޮންމީހުންގެ ލަފާގެމަތިން އެބައިމީހުން ދަސްކޮށްދޭ "ތާހިރު" ދިރިއުޅުން އުޅުމަށެވެ. މިދެންނެވި "ތާހިރު" ދިރުއުޅުމަށް ދިވެހިން ...\nއިސްމާޢިލް އާދިލް ޖެނުއަރީ 16, 2012 2


07 ޖޫން 2020 - 09:05 15 comments\n"އަހަރެން ދެން ތި ގެޔަކަށް ނުދާނަން." އަނިލް ވަރަށް ހިތްހަމަނުޖެހުނެވެ.\nއެ ހިސާބުން ދެން ބުނާނެ އެއްޗެއް ރިޒްވާނަކަށް ނޭނގުނެވެ. ރުޤްޔާގެ މަސައްކަތް މެދުކެނޑޭކަށް ރިޒްވާން ބޭނުމެއް ނޫނެވެ. އަނިލް އެހާ ހިތްހަމަނުޖެހޭނެކަން އެނގޭ ނަމަ އަނިލް ގާތަކު ރިޒްވާން އެ ވާހަކަ ނުވެސް ބުނީހެވެ.\n"އޭ ތިހެން ނަހަދާ!" ރިޒްވާން އެދުނެވެ. "އަހަރެން ބޭނުން އެ ކަން ނިންމަން. އަނިލްއަށް އެ ކަން ވާނީ. ބައްޕައަށް ކުރެވުނު ކަމެއްގެ އަދަބު ހަނާއަށް ދީގެން ނުވާނެއްނު!"\nރިޒްވާން ބުނީ ރަނގަޅު ވާހަކައެކެވެ. ހަނާއަކީ ރިޒްވާންގެ އަނބިމީހާއެވެ. އަނެއްކޮޅުން ޖިންނިސައިތާނުން ބޭނުންވާ ގޮތަކީ އެއީއެވެ. ކޮންމެވެސް ލަނޑެއް ދީގެން ކިޔެވުން މެދުކަނޑުވައިލުމެވެ. ފަރުވާ ހުއްޓުވައިލުމެވެ. ކުޅިފަސް ހޯދުމަށް ޓަކައެވެ. ބަލިމީހާ އުމުރު ދުވަހަށް ބަލިކޮށްފައި ބެހެއްޓުމަށް ޓަކައެވެ. އެ ކަން ވެސް އަނިލްއަށް ވިސްނެއެވެ.\n"އަނިލް ވެސް ބައެއް ފަހަރު ޖިންނީންގެ އެހީ ހޯދަމެއްނު!" ރިޒްވާން އިތުރަށް ބުންޏެވެ. "އޭނަ ބުނި އެހެން."\n"އޭނަ ހުރިހާ އެއްޗެއް ވެސް ކިޔާނެ. އަހަރުމެން ނުޖެހޭނެ ގަބޫލުކުރާކަށް،" ޖަވާބުގައި އަނިލް ބުންޏެވެ. "ރަނގަޅު! އަހަރެން ވެސް ބައެއް ފަހަރު ސުވާލު އަހަން. އެކަމަކު އެއީ ސުލްހަވެރިކޮށް ކަންކަން ނިންމަންވެގެން. އަހަރެން އަބަދުވެސް ހަނދާންބަހައްޓަން ޖިންނިސައިތާނުންނަކީ މަކަރުވެރި ބައެއްކަން. އޭނަ ޖަވާބުދިނަސް ނުދިނަސް އަހަރެން ކުރާ ކަމަކަށް ބަދަލެއް ނާންނާނެ. ދެން އެހެން ރާޤީއެއް ހޯދާ!"\nޖިންނިސައިތާނާގެ ފަރާތުން އެހީއަށް އެދުން ލުއިކޮށް ނަގާކަށް އަނިލް ބޭނުމެއް ނޫނެވެ. އެ ކަން ތަކުރާރު ވިޔަދޭކަށް ވެސް ބޭނުމެއް ނޫނެވެ. އެހެނަސް ކިޔެވުން ހުއްޓުވައިލުމަކީ ޖިންނީންގެ އަތުގައި އޮވެގެންވާނެ ބާރެއް ނޫނެވެ. އެ މެސެޖު ޖިންނީންނާ ހަމައަށް ފޯރަން ވެސް އަނިލް ބޭނުމެވެ.\nތިން ރޭ ވަންދެން އަނިލް އަޅައިނުލައި ހުއްޓެވެ. އެ ރޭތަކުގައި ޖިންނީންގެ ހަނގުރާމަ ވަރުގަދަކުރިއެވެ. ސައިތާނާގެ އެޖެންޑާއަކީ އިންސާނުން މަގުފުރެއްދުމެވެ. މާތް ރަސްކަލާނގެ ފުރަތަމަ އިންސާނާ އުފެއްދެވި ހިސާބުން ސައިތާނާ ވަނީ އިންސާނުން ބަލިކަށިކޮށް ނިކަމެތިކުރުމަށް އަޒުމުކަނޑައަޅައިފައެވެ. އިންސާނުން މަށިން ހައްދަވައި، ޖިންނީން އަލިފާނުން ހެއްދެވީތީ ސައިތާނާ ވަނީ ބޮޑާކަން އިސްކޮށްފައެވެ.\nހަނާގެ ނާރުތަކާ ހަމައަށް ޖިންނި ވާސިލުވުމުން ރިޒްވާނަށް އެނގެއެވެ. ރިޒްވާންގެ މައިންބަފައިންނަށް ވެސް އެނގެއެވެ. ހަނާ ބަލާ ގޮތާއި، ވާހަކަދައްކާ ރާގާއި، ދައްކާ ވާހަކަތަކުންނެވެ. ގެއްލިފައިވާ އެއްޗެހި ހޯދުމާއި، ވެފައި ހުންނަ ކަންކަމުގެ ހަގީގަތް ހޯދުމުގައި ހަނާއާ ސުވާލުކުރުން ހައްތަހާ ވީ އިތުރެވެ. ނަސީބުބަލައި، މާޒީއަށް ދުރުމިއެޅުމަކީ އިންސާނުންގެ ކަށީގައި ހިފައިފައިވާ ޖާހިލު އާދައެކެވެ. އަތްބަލައި، ފާލުބަލައި، ރާހިބަލަނީ ވެސް އެ ބޭނުމުގައެވެ. އެ ހުރިހާ ކަމަކާ އަނިލް ވިސްނިއެވެ. ހަނާ ސަލާމަތް ނުކޮށްފިއްޔާ ހަނާޔާ އެކުގައި އެތައް ބަޔަކު މަގުފުރެދިގެން ހިނގައިދާނެއެވެ. އަނިލްގެ އެސްފިޔަތަކުން ނިދި ޖަހައިގަތް ބިރަކީ އެއީއެވެ. ރުޤްޔާ މެދުކެނޑިފައި އޮންނަ ދުވަސްތައް ގިނަވާ ވަރަކަށް، ކުރިން ކުރި މަސައްކަތުގެ އަސަރު ކުޑަވާނެއެވެ. އަލުން ކުރަންޖެހޭ މަސައްކަތް ވެސް އިތުރުވާނެއެވެ. ވަރަށް ވިސްނުމަށް ފަހުގައި، ހަނާއަށް އެހީވާން އަލުން އެ ގެއަށް ދާން އަނިލް ނިންމިއެވެ. ކުރިޔަށް ވުރެ ވަރުގަދަކޮށެވެ. ޝަރުތަކާ އެކުގައެވެ.\n"ވީ ކަމެއް ވީ!" އަނިލް ވަރަށް ސާފުކޮށް ބުންޏެވެ. "އަހަރެން މިރޭ ދާނަން ތިކޮޅަށް. މިއަދުގެ ފަހުން އެކަކު ވެސް ޖިންނީންގެ އެހީއަށް އެދިގެން ނުވާނެ. ކަލޭމެންގެ ތެރެއިން އެކަކު ވެސް ޖިންނީންނާ ވާހަކަދައްކައިގެން ވެސް ނުވާނެ. އެ ކަން ދޫކޮށްލަންވާނީ އަހަންނަށް."\nރިޒްވާން އެއްބަސްވިއެވެ. އެކަމަކު ޖިންނީން ގާތުގައި ސުވާލު އެހުމަކީ ރިޒްވާންގެ ނަޒަރުގައި ގޯސްކަމެއް ނޫނެވެ. ސަބަބަކީ އެ ކަމުގައި ރިޒްވާން ސީރިއަސް ނުވާތީއެވެ. ރިޒްވާންގެ މަގުސަދަކީ ޖިންނި ބުނާ އެއްޗެއް ދިމާވަނީ ކިހާ ވަރަކަށްތޯ ބަލައިލުމެވެ. ޖިންނިސައިތާނާއަށް ތަބާވެ، އެ ވާހަކަތައް ގަބޫލުކުރުމެއް ނޫނެވެ. ރިޒްވާން އެހެން ސުވާލެއް ވެސް އުފެއްދިއެވެ.\n"އެއްޗެއް އެހުމުގެ ކުރިން އަހަރެން ކިހިނެއް ޔަގީންކުރާނީ އަހަންނަށް މި ވާހަކަދެއްކެނީ ޖިންނިއަކާ ނޫންކަން؟" ރިޒްވާން ބުންޏެވެ. "އޭނަ އޮޅުވައިލައިގެން ހަނާއަށް ވެގެން ވެސް އިނދެދާނެއް!"\n"އަހަރެން ތި ވާހަކަ ގަބޫލެއް ނުކުރާނަން،" ވަރަށް ޔަގީންކަމާ އެކުގައި އަނިލް ބުންޏެވެ. "ރިޒްވާނަށް މިހާރު ހަނާ ވަކިކުރަން އެނގޭނެ. އެހާ ދުވަހު މިހާރު ދެ މީހުންނަށް އެއްކޮށް އުޅެވިއްޖެ!"\nވިސްނައިލަން ވަގުތުކޮޅެއް ނެގުމަށް ފަހު ރިޒްވާން އެއްބަސްވިއެވެ. އަނިލްގެ ޝަރުތު ގަބޫލުކުރިއެވެ. ރުޤްޔާ މެދުކަނޑައިލުމަކީ އަލުން ދެ ގުނަ އިތުރަށް މަސައްކަތްކުރަން ޖެހޭ ކަމެކެވެ. ބާރު އިތުރުވެފައިވާ ޖިންނީންގެ ފައުޖުތަކާ ކުރިމަތިލުމަށް ޓަކައި އަނިލްގެ ހަމަލާތައް ވަރުގަދަކުރަން ޖެހޭނެއެވެ.\nއެކުވެރި ގާރީއަކަށް ގުޅައިގެން އަނިލްގެ ޓީމުގެ ޖުމުލަ ތިނަކަށް ބަދަލުކުރިއެވެ. ފޯނުން ޤުރުއާން ޖެހުމުގެ ބަދަލުގައި ގާރީއަކު ލައްވައި ކިޔެވުމުން، މަސައްކަތް ހަލުވިވެފައި އަނިލްއަށް ފަސޭހަވާނެއެވެ. އެކަމަކު ޖިންނީން ތިބޭނީ ހޭބަލަންކަން އަނިލްއަށް އެނގެއެވެ. ބައެއް ރޭރޭ އަނިލް ރުޤްޔާކުރަން ނުކުންނަ ހިސާބުން ޖިންނީންގެ ދުއްތުރާ ފެށެއެވެ. ބައެއް ފަހަރު ފާޅުކޮށެވެ. އަނެއްބައި ފަހަރު އިއްތިފާގެއްހެން ހީވާ ގޮތަށެވެ.\nގަޑިން ރޭގަނޑު ނުވައެއް ޖެހިއިރު އަނިލް ހުރީ ތައްޔާރުވެގެން ގާރީގެ އިންތިޒާރުގައެވެ. ގާރީ އުޅެނީ ހުޅުމާލޭގައެވެ. މާލެއަށް ގާރީ އައުމުގެ ބަދަލުގައި އަނިލްއަށް ލިބުނީ ގާރީގެ ފޯނުކޯލެކެވެ. އޭނަގެ ސައިކަލުގެ ފުރޮޅު ފަޅައިގެންދިޔައީއެވެ. ވީމާ، ގާރީ ބަލައި އަނިލް ހުޅުމާލެއަށް ދިޔައެވެ. ދެން ވެސް ގާރީ އަކަށް ނާދެވުނެވެ. ގާރީގެ އަންހެނުން ކުއްލިއަކަށް ހޮސްޕިޓަލަށް ދާންޖެހުނީއެވެ. މަގުބޫލު އުޒުރެކެވެ. ޖިންނި ފަރާތުގެ ކަމެއް ނޫނެވެ. މީހަކަށް އެހެން ހީވިޔަސް އަނިލްގެ ވިސްނުން ތަފާތެވެ. ދެން އޮތީ ދެ ގޮތެވެ. ރުޤްޔާކުރުން އެހެން ރެޔަކަށް ފަސްކޮށްލުމެވެ. ނުވަތަ އަނިލްއާއި ނާހިދު ދިޔުމެވެ. ވަރަށް ވިސްނުމަށް ފަހު އަނިލް ނިންމީ ދެ މީހުން ވިޔަސް ކުރިޔަށް ގެންދާށެވެ.\nމާލެއަށް އައިސް ރިޒްވާންގެ ގެއަށް ދިޔައިރު ވެސް ނާހިދެއް ނާދެއެވެ. ފޯނުކުރުމުން ޖަވާބެއް ނުދެއެވެ. އަނިލް ހިތަށްއެރިއެވެ. ޖިންނި އަކަށް އަނިލްއެއް ނުހުއްޓުވޭނެއެވެ. ވަގުތުން ނާހިދުގެ ގެއަށް އަނިލް ދިޔައެވެ. ގޭގައި ނާހިދު އުޅެއެވެ. ފޯނު ރަނގަބީލުގެ އަޑު ކަނޑައިލީ ކާކު ކަމެއް ނާހިދަކަށް ނޭނގެއެވެ. އެ ރެޔަކީ އިއްތިފާގު ގިނަ ރެޔެކެވެ. ނާހިދު ގޮވައިގެން ދާން ބަލައިލިއިރު އަނިލްގެ ސައިކަލު އިސްޓާޓެއް ނުވިއެވެ. ނާހިދުގެ ސައިކަލުގައި ދާންވެގެން ބެލިއިރު އެ ސައިކަލު ވެސް އިސްޓާޓެއް ނުވިއެވެ. އަނިލްގެ ސައިކަލު ދޭތެރެއަކުން އިސްޓާޓު މައްސަލަޖެހެއެވެ. ނާހިދުގެ ސައިކަލަކަށް ދުވަހަކު ވެސް އެ މައްސަލަ ދިމައެއް ނުވެއެވެ. ދެ ސައިކަލު ބަހައްޓައިފައި ޓެކްސީއެއް ހޯދަން އުޅެއުޅެ އެ ކަމެއް ވެސް ނުވިއެވެ.\n"ދެން ނެތްތަ ކުރެވޭނެ ކަމެއް؟" ޖިންނިސައިތާނާއާ މުހާތަބުކޮށް ހިތާހިތުން އަނިލް ބުނެލިއެވެ. "ހާދަ ކަމެއް ނުވިޔޭ ދޯ؟"\nއަނިލްއާއި ނާހިދު ފައިމަގުގައި ދަތުރު ފެށިއެވެ. އެއީ ފަންސަވީހަކަށް މިނެޓުގެ ދަތުރެކެވެ. މަގުތައް ފަޅެވެ. ކޯވިޑްނަވާރައިގެ ސަބަބުން ގިނަ ބަޔަކު ގެއަކުން ނުނިކުމެއެވެ. އެކަމަކު ބޭރަށް ނުކުމެއުޅުން އޭރު އަދި މަނައެއް ނުކުރެއެވެ. މަގުތަކުގެ ހަމަހިމޭންކަން އަޑުން އަޑުނަގައިފައި ގޮވާ ކަހަލައެވެ. ކޮންމެވެސް ކަމެއް ވާން އެބައުޅެއެވެ. އެ ރެއަކީ އާދައިގެ ރެއެއް ނޫނެވެ. އިންސީންނާއި ޖިންނީންގެ ކުރިމަތިލުމެއް ހިނގާނެކަން ކަށަވަރެވެ. އެކަމަކު އަނިލްއަކީ ޖެހިލުން ކުޑަ މީހެކެވެ. ކުރިމަތިން ހުރަސްކޮށްލާ ކަޅު ބުޅަލަކުން ނުވަތަ ފަހަތުން އިވޭ ފިޔަވަޅެއްގެ އަޑަކަށް އަނިލްއެއް ނުސިހެއެވެ. ނުވެސް ހުއްޓެއެވެ. ﷲ އަށް ވަކީލު ކޮށްލައިގެން ސާބިތުކަމާ އެކުގައި ކުރިޔަށް ދަނިކޮށް ކުއްލިއަކަށް އަނިލްއަށް މޮޅު ގޮތެއް ވިސްނުނެވެ.\n"މަ ހިތަށްއަރާ އެއްޗެއް ބުނަން،" އަނިލް އެ ވާހަކަ ނާހިދާ ހިއްސާކުރިއެވެ. "ހަނާ ވާހަކަދައްކާ އިރު އަބަދުވެސް އެ ގޭގަ އުޅޭ ޖިންނިތަކެއްގެ ވާހަކަދައްކާނެ."\n"އެ ވާނީ ކޮންމެވެސް ކަމެއްގަ އެ ގޭގަ ދިރިއުޅޭ ބަޔަކަށް،" ނާހިދު ވިސްނައިލައިފައި ބުންޏެވެ. "ހައްޔަރުވެފަ ތިބި ބަޔަކަށް ވެސް ވެދާނެ."\n"އަހަރެން ބުނާނީ ހައްޔަރުވެފަ ތިބި ބަޔެކޭ،" ވަރަށް ޔަގީންކަމާ އެކުގައި އަނިލް ބުންޏެވެ. "އެހެން ނޫނީ އަބަދު އެ ތާކު ނުތިބޭނެ. އަހަރެން ހިތަށްއަރަނީ މިރޭ ކިޔެވުން އެހެން ތަނަކަށް ބަދަލުކޮށްލަންވީއޭ. ބޮލަށް ފަސޭހަވާނެ."\nއެ ވިސްނުން ނާހިދަށް ވެސް ވަރަށް ކަމުދިޔައެވެ. އަނިލް ވަގުތުން ރިޒްވާނަށް ގުޅިއެވެ.\n"އޭ! އެހެން ދިމާއަކަށް ކިޔެވުން ބަދަލުކޮށްލަން އެބަ ޖެހޭ!" އަނިލް އެދުނެވެ. "ވާނެތަ އެ ކަން؟"\n"ކުއްލިއަކަށް ކިހިނެއް ތަނެއް ހޯދާނީ؟" ރިޒްވާން ޖަވާބުދިނެވެ. "ތަނެއް އޯކޭ ވިޔަސް ރުޤްޔާކުރާށޭ ބުނެފިއްޔާ ވަރަށް އެއްބަސް ނުވާން އުޅޭނީ."\n"އެހެން ވިޔަސް ކޮންމެވެސް ގޮތެއް ހަދާ!" އަނިލްގެ ވިސްނުން ބަދަލެއް ނުވިއެވެ. "ކުއްލިއަކަށޭ މި ކަހަލަ ކަންކަން ކުރަންޖެހެނީ."\nރިޒްވާންގެ ސިކުނޑިއަށް އައީ ހަމަ އެންމެ ތަނެކެވެ. އެއީ އަފީފާގެ ގެއެވެ. އަފީފާއަކި ރިޒްވާންގެ ތިމާގެ މީހެކެވެ.\n"ތުއްތައަކީ ވެސް ކުރިން ތަވީދެއް އެޅި މީހެއް. ފަހަރެއްގަ އެއްބަސް ނުވެދާނެ،" އުންމީދު ކުޑަ ގޮތަކަށް ރިޒްވާން ބުންޏެވެ. "މި ގުޅަނީ އިނގޭ!"\nރިޒްވާންގެ ގެއަށް އަނިލް ވަންނަނިކޮށް ރިޒްވާންގެ ފޯނުކޯލެއް އައެވެ. އަފީފާގެ ގެ ހަމަޖެހުނު ވާހަކަ ބުންޏެވެ.\n"ބަރާބަރު!" އަނިލް ބުންޏެވެ. "ހަނާއަށް މި ކަން އިހަށް ނާންގާތި!"\nއަނިލް ފުރަތަމަ ވަނީ ރިޒްވާންގެ ގެއަށެވެ. އަދި ގެންދަން ބޭނުންވާ ސާމާނުތައް ކޮތަޅަކަށް އަޅައިގެން ބޮޑުކޮޓަރިއަށް ނުކުތްއިރު ހަނާ އިނީ ސޯފާގައި އިށީނދެގެން ފިލްމެއް ބަލާށެވެ. އަނިލްއަށް ފާހަގަކުރެވުނީ އަނިލްއާ ދިމާއަށް ނުބަލަން ހަނާ މަސައްކަތްކުރާ ކަމެވެ. އެކަމަކު ހަނާގެ މޫނުމަތިން ފާޅުވަމުންދިޔަ ރުޅިވެރިކަމާއި ފޫހިކަން އަނިލްގެ ތަޖުރިބާކާރު ދެ ލޮލުގައި އަޅައިގަތެވެ. އެއީ ހަނާ ނޫންކަން އަނިލްއަށް ޔަގީނެވެ. އަނިލް ބޭނުންވީ އެހެން މީހުންނަށް އެ ކަން ސާބިތުކޮށްދޭށެވެ.\n"އައްސަލާމް އަލައިކުމް!" އަނިލް ބުންޏެވެ.\nއިތުރު ލިޔުންތައް ބިންމާ އިބްރާހީމް ވަހީދު ޖިންނިއެއްގެ ޝަކުވާ ދިގު ވާހަކަ


އިންތިޚާބީ ކައުންސިލަރުން ހުވާކުރުމާ، އ.ތ.މ ކޮމިޓީގެ މެންބަރު އިޤްރާރުވުމުގެ ދަރުބާރު ބޭވުން | Nolhivaranfaru Council\nނޮޅިވަރަންފަރު ކައުންސިލަށް އަލަށް އިންތިޚާބުވި ކައުންސިލަރުން ހުވާކުރުމާ، އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރު އިޤްރާރުވުމުގެ ދަރުބާރު ބާއްވައިފިއެވެ.\nނޮޅިވަރަންފަރު ކައުންސިލްގެ ކައުންސިލަރުން ހުވާކުރުމާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރު އިޤްރާރުވުމުގެ ދަރުބާރު ބާއްވާފައިވަނީ 17 މެއި 2021 ވަނަ ދުވަހު މެންދުރުފަހު 02:00 ގައި ނޮޅިވަރަންފަރު ސްކޫލްގައެވެ.\nނޮޅިވަރަންފަރު ކައުންސިލްގެ ރައީސްއަށް އިންތިޚާބުވެފައިވަނީ ހދ.ނޮޅިވަރަންފަރު ނިޝާން ޢަބްދުﷲ ނަދީމެވެ. ކައުންސިލް މެންބަރުންނަށް އިންތިޚާބުވެފައިވަނީ ހދ.ނޮޅިވަރަންފަރު ވައިޖެހޭގެ ޢަބްދުލްކަރީމް ޢަބްދުއްރަޙްމާން އާއި ހދ.ނޮޅިވަރަންފަރު ރޯޝަނިވިލާ އަޙްމަދު ވަޙީދެވެ. އަދި އަންހެނުންނަށް ޚާއްޞަ ގޮނޑިއަށް އިންތިޚާބުވެފައިވަނީ ހދ.ނޮޅިވަރަންފަރު އިރުމަތީގެ ޒަހީނާ ޢަބްދުﷲ އާއި ހދ.ނޮޅިވަރަންފަރު އަލިމަސްގެ އަމީނާ މުޙައްމަދެވެ.\nނޮޅިވަރަންފަރު އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް އިންތިޚާބުވެފައިވަނީ ހދ.ނޮޅިވަރަންފަރު މެޑްރިޓްހައުސް އާމިނަތު ސަޢީދާ، ހދ.ނޮޅިވަރަންފަރު ވިލުދޮޅި އާމާލު މުޙައްމަދު، ހދ.ނޮޅިވަރަންފަރު ވައިޓްސްނޯވ ޢާއިޝަތު އިޙްސާނާ، ހދ.ނޮޅިވަރަންފަރު ހދ.ނޮޅިވަރަންފަރު ނިއުލައިޓް ނަޝީދާ އަޙްމަދު އަދި ހދ.ނޮޅިވަރަންފަރު ނޫރު ނަޒްމީނާ އަޙްމަދެވެ.\nމިދަރުބާރުގައި ކައުންސިލަރުންނަށް ހުވާ ލާދެއްވީ ނޮޅިވަރަންފަރު މެޖިސްޓްރޭޓް ކޯޓްގެ މެޖިސްޓްރޭޓް އަލްއުސްތާޛު ޢަލީ އަޙްމަދެވެ.\nހުވާކުރުމުގެ ދަރުބާރަށްފަހު ނޮޅިވަރަންފަރު ކައުންސިލްގެ 04 ވަނަ ދައުރުގެ ފުރަތަމަ ބައްދަލުވުމާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ފުރަތަމަ ބައްދަލުވުންވަނީ ބާއްވާފައެވެ.\nނޮޅިވަރަންފަރު ކައުންސިލްގެ 04 ވަނަ ދައުރުގެ ފުރަތަމަ ބައްދަލުވުމުގައިވަނީ ކައުންސިލްގެ ނައިބުރައީސް އިންތިޚާބު ކޮށްފައެވެ. ކައުންސިލްގެ ނައިބުރައީސްއަކަށް އިންތިޚާބު ވެފައިވަނީ ޢަބްދުލްކަރީމް ޢަބްދުއްރަޙްމާން، ހދ.ނޮޅިވަރަންފަރު ވައިޖެހޭގެ އެވެ. ނައިބްރައީސްކަމަށް ޢަބްދުލްކަރީމް އިންތިޚާބުވެފައިވަނީ އަޙްމަދު ވަޙީދު ހދ.ނޮޅިވަރަންފަރު ރޯޝަނިވިލާ އާ ވާދަކޮށް4ވޯޓްގެ އަގްލަބިއްޔަތުންނެވެ.\nނޮޅިވަރަންފަރު އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ރައީސްއަކަށް އިންތިޚާބުވެފައިވަނީ ހދ.ނޮޅިވަރަންފަރު ނޫރު ނަޒްމީނާ އަޙްމަދެވެ. އަދި ނައިބު ރައީސްއަކަށް އިންތިޚާބުވެފައިވަނީ ހދ.ނޮޅިވަރަންފަރު ވައިޓްސްނޯވ ޢާއިޝަތު އިޙްސާނާއެވެ. ނަޒްމިނާ ރައީސްކަމަށް އިންތިޚާބުވެފައިވަނީ ހދ.ނޮޅިވަރަންފަރު ނިއުލައިޓް ނަޝީދާ އަޙްމަދުއާ ވާދަކޮށް3ވޯޓް2ވޯޓްގެ އަގްލަބިއްޔަތުންނެވެ. އަދި އިޙްސާނާ ނައިބުރައީސްކަމަށް އިންތިޚާބުވެފައިވަނީ ކޮމެތީގެ އިއްތިފާޤުންނެވެ. މިއީ، ޤައުމީ ފެންވަރުގައި ބޭއްވުން އިންތިޚާބަކުން އަންހެނުންގެ ތަރައްޤީއަށް މަސައްކަތްކުރާ ކޮމިޓީއެއް އެކުލަވާލެވުނެ ފުރަތަމަފަހަރެވެ.\n← ޒަރޫރީ ބޭނުންތަކަށް މީހުން ދިރިއުޅޭ އެއްރަށުން އަނެއް ރަށަށް ދަތުރުކުރުމާ ގުޅޭ\nފަލަސްޠީނާއި ދެކޮޅަށް އިޒްރޭލްގެ ޔަހޫދީން ހިންގަމުންދާ ލާއިންސާނީ ޢަމަލުތައް ކުއްވެރިކުރުން →\nކުޅުދުއްފުށީ ސިޓީގައި ބޭއްވުމަށް ހަމަޖެހިފައިވާ ބީޗް ހޭންޑްބޯލް ކޯޗިންގ ކޯހުގައި ބައިވެރިވުމާއި ގުޅޭ\nލޭންޑްޔޫސް ޕްލޭން ތައްޔާރުކުރުމާ ގުޅޭ\nއިރުވައި މޫސުމުގައި ރާއްޖެއަށް ހިޖުރަކުރާ ދޫނިތަކުގެ މަޢުލޫމާތު ފޮނުވުމާއިގުޅޭ


ޒިނޭކޮށްގެން ލިބޭ ދަރިވެއްޓުން | ފަހުގެ މައްސަލަތައް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފަހުގެ މައްސަލަތައް ޒިނޭކޮށްގެން ލިބޭ ދަރިވެއްޓުން\nއަދި ހަމައެހެންމެ، އެހެން މީހެއް ކުރި ކުށަކަށްޓަކައި، ކުށެއް ނެތް ކުއްޖަކު މަރާލުމަކީ ޢަދުލު އިންސާފާވެސް ދުރު ޢަމަލެކެވެ.\nޣާމިދިއްޔާ ޒިނޭކޮށްގެން ބަލިވެއިނީމާ، ވިހަންދެން، އޭނާގެ މައްޗަށް ހައްދު ޤާއިމުކުރުން، ކީރިތި ރަސޫލު -ޞައްލަﷲ ޢަލައިހި ވަސައްލަމަ- ވަނީ ފަސްކުރައްވާފައެވެ. އަދި ވިހެއުމަށް ފަހު އޭނާ އައިމާ، އަނެއްކާ ކިރުދީ ނިމެންދެން ފަސްކުރެއްވިއެވެ. މިޙަދީޘާ ބެހޭގޮތުން އިމާމް ނަވަވީ ވިދާޅުވެފައިވަނީ: ''ޒިނޭއިން ވިޔަސް އަދި އެނުންގޮތަކަށް ވިޔަސް މާބަނޑު އަންހެނަކު، ވިހަންދެން އޭނާ ރަޖަމުނުކުރެވޭނެއެވެ. މިއީ އިޖްމާޢުވެވިފައިވާ ކަމެކެވެ. ރަޖަމުނުކުރަންޖެހޭ ސަބަބަކީ، އޭނާގެ ބަނޑުގައި އޮތް ދަރި މަރުވިޔަ ނުދިނުމެވެ. އަދި ހަމަމިފަދައިން، މާބަނޑު މީހެއްނަމަ އޭނާގެ ގައިގައި ހައްދުވެސް ނުޖެހޭނެއެވެ.'' މިއިން އެނގެނީ، އިސްލާމްދީނުގައި، ބަނޑުގައިވާ ދަރިފުޅަށް ދީފައިވާ އަހައްމިތުގެ ބޮޑުކަމެވެ. ވީމާ ނަހަލާލަށް ލިބުނު ކުއްޖަކަށް ވިޔަސް އެ ކުއްޖާ ވައްޓާލާ މެރުމަކީ ދީނުގައި ހުއްދަވާނެ ކަމެއް ނޫނެވެ.\nއިސްލާމްދީނުގައި ޒިނޭކުރުން ޙަރާމްކޮށްފައިވަނިކޮށް، އަމިއްލަ ޝަހުވަތުގެ ފަހަތުން ހިނގަމުން ގޮސް ޒިނޭކޮށްގެން ކުއްޖަކު ލިބުނީމާ، އެ ކުއްޖާ މަރާލިއަސް އެންމެ ރަނގަޅުކަމަށް އިސްލާމްދީން ފަހެ ބުނެފާނެހެއްޔެވެ؟\nޟަރޫރަތަކަށްޓަކައި، ސާޅީސްދުވަސް ވުމުގެކުރިން ދަރިވެއްޓުން ހުއްދަކަމަށް ބުނި ޢިލްމުވެރިން އެހެން ބުނީވެސް، އިސްލާމީ ފިޤުހުގައި އޮންނަ 'ޚާއްޞަ ހުއްދަ' ދިނުމުގެ އުސޫލަށް ބަލާފައެވެ. ރޯދަމަހު ޢުޒުރަކަށްޓަކައި ރޯދަ ދޫކޮށްލުމާއި، ދަތުރުމަތީގައި ނަމާދު ކުރުކުރުން ފަދަ ޚާއްޞަ ހުއްދަ ދެވެނީވެސް، އެކަމުގައި ހުއްދަ ނޫންކަމެއް ހިމެނިފައި ނެތިއްޔާއެވެ.\nމިކަމާ ބެހޭގޮތުން އިމާމް އަލްޤަރާފީ ވިދާޅުވެފައިވެއެވެ: ''ފަހެ ފާފައެއް ހިމެނޭ ކަމެއްގައި، ޚާއްޞަ ހުއްދައެއް ނުލިބޭނެއެވެ. އެހެންވެ. ނުބައިކަމަކު ދަތުރުކުރާ މީހާއަށް ޤަޞްރުކުމެއް އަދި ރޯދަ ދޫކުރުމެއްވެސް ނޯވެއެވެ. އެހެނީ، ނުބައި ކަމަކަށްޓަކައި ދަތުރުކުރާ މީހަކަށް، ލުއިފަސޭހަކުރުމުގެ ގޮތުން ޚާއްޞަ ހުއްދައެއް ދިނުމަކީ، ކުރުން އެކަށީގެންވާ ކަމެއް ނޫނެވެ. ސަބަބަކީ، ފާފަ ހިމެނޭ ކަންތައްތަކުގައި، ލުއިފަސޭހަކުރުމުގެ ގޮތުން ޚާއްޞަ ހުއްދައެއް ދިނުމަކީ، އެފަދަ ފާފަތައް އިތުރުވެ ގިނަވާނެ ކަމެކެވެ.''\nވީމާ މިހިސާބުން އެނގޭ އެއްޗަކީ، ޙަލާލު ގޮތުގައި ލިބޭ ދަރިން ސާޅީސް ދުވަސް ނުވަތަ، ސަތޭކަވިހި ދުވަސް ވުމުގެ ކުރިން، މުހިއްމު އުޒުރަކަށްޓަކައި ވެއްޓުން ހުއްދަ ކުރުމަށް ބޭނުންކުރެވޭ 'ޚާއްޞަ ހުއްދަ' އެއީ ފަހަރެއްގައި ވެސް، ނަހަލާލަށް ބަނޑުބޮޑުވީމާ ދަރިންވައްޓަން ބޭނުންކުރެވޭނެ އެއްޗެއް ނޫންކަމެވެ.\nﷲ އަށް ބިރުވެތިވެގެން ޒިނޭއިން ދުރުނުވާ މީހަކު، ޒިނޭކޮށްގެން ބަނޑުބޮޑުވެދާނެތީ ގަންނަ ބިރެއްގެ ސަބަބުން ވެސް، ފަހަރެއްގާ އެކަމުން ދުރުވެދާނެއެވެ. އެހެނީ ޒިނޭކޮށްގެން ބަނޑުބޮޑުވުމަކީ މީހުންގެ ކުރިމަތީގައި އޭނާ ފަޟީޙަތްވެ، މުޅި ޢުމުރު ދުވަހަށް ލިބޭ ޢިބްރަތްތެރި ފިލާވަޅަކެވެ.\nއިސްލާމްދީނުގައި ވަނީ ޒިނޭކުރުމާއި އަދި ޒިނޭއާ ކައިރިވެވޭ ހުރިހާ ކަމެއްވެސް ޙަރާމްކޮށްފައެވެ. ޒިނޭކުރުމަކީ ބޮޑުވެގެންވާ ފާފަތަކުގެ ތެރެއިން ފާފައަކަށް ވާހިނދުވެސް، ޒިނޭކޮށްގެން ލިބޭ ދަރިއާ މެދު އިސްލާމްދީން ކަންތައްކުރާ ގޮތް، ޒިނޭކުރުން ހުއްދަކޮށް، އެކަމަށް ދޮރުތަކާއި ކުޑަދޮރުތައް ހުޅުވާލާ ޘަޤާފަތްތަކުގެ މީހުން، ކަންތައްކުރާ ގޮތަށް ވުރެ މާ އިންސާނީވެފައި މާ ޢަދުލުވެރިއެވެ. އިސްލާމްދީން މިފަ ކުއްޖާގެ ޙަޔާތް ރައްކާތެރިކޮށްދެއެވެ. ޠާހިރު ދިރިއުޅުމަކަށް އޭނާއަށް މަގުފަހިކޮށްދެއެވެ. އަދި އޭނާގެ މަންމަ އެއް ޒަމާނެއްގައި ކުރި ފާފައެއްގެ ހުތުރު އޭނާ ބޮލުގައި އަޅުވައި، އެގޮތުން އޭނާއާ ދިމާކޮށް އެއްޗެހި ކިޔާ، މަލާމާތްކުރުމަކީ ދީނުގައި ހުއްދަކަމެއް ނޫނެވެ. މަންމަކުރި ފާފައަކީ އެއީ އޭނާއާ ބެހޭ ކަމެއް ނޫނެވެ.\nކީރިތި ރަސޫލުﷲ ޞައްލައްﷲ ޢަލައިހި ވަސައްލަމަގެ ޙަޔާތްޕުޅުގައި ޣާމިދިއްޔާ އޭ ކިޔޭ އަންހެނަކު، ޒިނޭކުރުމަށްފަހު އެކަމާ ދެރަވެ، ތައުބާވުމުގެ ގޮތުން ބޭނުންވީ، ދޫނުކޮށް ކިޔައިގެންވެސް ޙައްދު ޤާއިމުކުރުވާށެވެ. ނަމަވެސް ކީރިތި ރަސޫލު -ޞައްލަﷲ ޢަލައިހި ވަސައްލަމަ- އޭނާގެ ބަނޑުގައި އޮތް ދަރިފުޅަށް ރިޢާޔަތްކުރައްވައި، އެކުއްޖާ އުފަންވަންދެން ދާށޭ ޙަދީޘްކުރައްވާ ފޮނުވާލެއްވިއެވެ. ދެން މަސްތަކެއްފަހުން ކުއްޖާ އުފަންވީމާ، ފޮތިގަނޑެއްގައި ކުއްޖާ އޮޅައިގެން އައިސް، މިއައީ ކަމުގައި ދެންނެވިއެވެ. އެހިނދު، ކުއްޖާއަށް ކިރުދޭން ދާށޭ، ރަސޫލާ ޙަދީޘްކުރެއްވިއެވެ. އަދި އޭގެ ދެއަހަރުފަހުން ކުއްޖާއަށް ކިރުދީ ނިމުނީމާ އަނެއްކާވެސް އޭނާ، ރަސޫލާ އަރިހަށް އައެވެ. އައިއިރު އައީ ކުއްޖާވެސް ގޮވައިގެންނެވެ. އެހިނދު ރަސޫލާ ބެއްލެވީ، އެ ކުއްޖާއާ ހަވާލުވެ، އެކުއްޖާ ބަލާބޮޑުކޮށް ތަރުބިއްޔަތު ކުރާނެ މީހަކު ހުރިތޯއެވެ. ދެން އެތަނުން މުސްލިމަކު އެ ކުއްޖާއާ ހަވާލުވުމުން، ޣާމިދިއްޔާ ރަޖަމުކުރެވުނެވެ. އަދި އެތާ އެވަގުތު ހުރި މީހަކު ޣާމިދިއްޔާއާ ދިމާލަށް ބަދުބަހެއް ބުނީމާ، ރަސޫލާ ޙަދީޘްކުރެއްވީ، ޣާމިދިއްޔާ ވީ ތައުބާ، މަދީނާގެ ހަތްދިހަ މީހުންނަށް ބެހިޔަސް ފުދޭކަމަށެވެ.\nޒިނޭކޮށްގެން ލިބޭ ކުއްޖަކަށް ވިޔަސް، އެއީ އިންސާނަކެވެ. އެހެންވެ އިސްލާމްދީނުގައި އިންސާނަކަށް ލިބިގެންވާ ފުރިހަ ކަރާމާތް އެކުއްޖާއަށް ވެސް ދޭކަން، މި ހާދިސާއިން އެބައެނގެއެވެ. ނަމަވެސް ޒިނޭކުރުން ހުއްދަކުރާ ޘަޤާފަތްތަކުގައި، މަންމަ ކުރާ ކުށުގެ ހުރިހާ ގެއްލުމެއް ލިބެނީ ދަރިފުޅަށެވެ. އެ ދަރިފުޅު ބަނޑުގައި އޮއްވާ ދޮވެ ވައްޓާލައެވެ. ނުވަތަ ވިހެއުމަށް ފަހު ކަރުގައި ހިފާ މަރާލައެވެ. މަރުން ސަލާމަތްވެއްޖެއްޔާ، އޭނާ ދާނީ އެފަދަ ކުދިން ބާއްވަން ހަސްފަތާލުތަކާއި ފައްޅިތަކުގައި ބަހައްޓާފައި ހުންނަ ކުޑަދޮރަކަށެވެ. ނުވަތަ ޔަތީމު ޚާނާއަކަށެވެ.\nނަމަވެސް މިހެން މިވާހަކަ ދައްކާފައި، މިހާރު އަހަރެމެން މުސްލިމުން ވަކި ރަނގަޅޭ ކިޔާފައި ފަޚްރުވެރިވެވޭނެ ޖާގަ ދުވަހެއް ދުވަހަކަށް ދަނީ ހަނިވަމުންނެވެ. މިއީ ހިތާމަހުރި ކަމެކެވެ. މުސްލިމް ޤައުމުތަކުގައިވެސް ޒިނޭކުރުން ކުރިއަށްވުރެ އިތުރުވެ، ދަރިވެއްޓުމާއި ދަރިން މެރުން ވަނީ އިތުރުވެފައެވެ. ވީމާ މިއީ ޤައުމީ ފެންވަރުގައި ބަހުސްކޮށް، ސަބަބުތައް ބަލައި، ހައްލު ހޯދަންޖެހިފައިވާ މައްސަލައެކެވެ.\nޒިނޭކޮށްގެން ލިބޭ ދަރިން ވެއްޓުމަކީ ދީނީ ގޮތުން ހުއްދަކަމެއް ނޫނެވެ. ސަތޭކަވިހި ދުވަސް ވުމަށް ފަހު މީހަކު ޒިނޭކޮށްގެން ލިބު ދަރިވައްޓައިފިއްޔާ، އެއީ ކުރިން އޭނާ ކުރި ޒިނޭގެ ފާފައަށް ވުރެ މާ ބޮޑު ފާފައެއްކަމުގައިވާ، ނަފްސެއް ޤަތުލުކުރުމެވެ. ސަތޭކަވިހި ދުވަސްވުމުގެ ކުރިން މީހަކު މިފަދަ ކަމެއް ކޮށްފިއްޔާ، އޭގެ ދިޔައިގެ ގޮތުގައި ފުރިހަމަ ދިޔައެއް ނުވަތަ ޣުއްރާއެއް ދޭންޖެހޭނެއެވެ. އަދި ކައްފާރާދީ ތައުބާވާންޖެހޭނެއެވެ.


Meege 1000 Aharu Fahun Insaanun Ulheynee Kihineh? - Vaguthu\nމަދު އަހަރުތަކެއްގެ ތެރޭގައި ކުރިން ނުކުރެވޭ އެތައް ކަމެއް، ކުރެވޭގޮތް އިންސާނުން މިވަނީ ހޯދާފައެވެ. އަދި ކުރިއަށް އޮތްތަނުގައި އިންސާނުންގެ ދިރިއުޅުމަށް އަންނާނެ ކަމަށް ލަފާކުރެވޭ އާދަޔާއި ހިލާފު ބަދަލުތައް އިންސާނުން މިދަނީ ލަފާ ކުރަމުންނެވެ. ސައިންސްވެރިން ކުރި ދިރާސާއެއްގައި މިވަނީ މީގެ 1000 އަހަރު ފަހުން އިންސާނުން ދިރިއުޅޭނެ ކަމަށް ލަފާކުރެވޭ ގޮތް ހާމަކޮށްފައެވެ.\nދިރާސާ ކުރިން ސައިންސްވެރިން ބުނާގޮތުގައި މީގެ 1000 ފަހުން ކޮންޕިއުޓަރ ސްޕީޑް ހަމަޖައްސާނީ އިންސާނުންގެ ސިކުޑިންނެވެ. އޭރުން އާޓިފިޝިއަލް ވިސްނުންތަކާއި ހަނދާންތަކާއި އަޑުއެހުންތައް އުފެދޭނެއެވެ. އެ ހުރިހާ މައުލޫމާތު އަމިއްލަ ނަފްސާއި ދެކޮޅަށް ބޭނުންނުކުރުމަށް އިންސާނުން ހައްލުތަކެއް ހޯދާނެ ކަމަށް ވެސް ސައިންސްވެރިން ބުނެއެވެ.\nއަދި ކޮންޕިއުޓަރުތަކާއި ޓެކްނޮލޮޖީ ބާރު ސްޕީޑެއްގައި ކުރިއަރާއިރު އިންސާނުންނާއި ރޮބޮޓުންގެ ގުޅުން އާދަޔާއި ހިލާފަތް ގާތްވެ އިންސާނުން ރޮބޮޓުންނަށް ބަރޯސާ ވުން އިންތިހާއަށް އިތުރުވެފައި އޮންނާނެ ކަމަށް ވެސް ސައިންސްވެރިން ބުނެއެވެ.\nއޭގެ އިތުރުން އެ ޒަމާނުގައި މައިނުސިއުލް ނަމަކަށްކިޔާ ނަނޯ ރޮބޮޓްތަކެއް އިންސާނުންގެ ގައިގަ އަބަދުވެސް އޮންނާނެ ކަމަށް ސައިންސްވެރިން ލަފާކުރެއެވެ. އަދި އަމިއްލަ އަށް ގޮތް ނިންމުމުގެ ބާރު އެދުވަހުން ރޮބޮޓްތަކަށް ލިބިފައި އޮންނާނެއެވެ.\nހަމަ އެފަދައިން 1000 އަހަރު ފަހުން ގުނާއަދަދު ނުކުރެވޭވަރުގެ ބަހުރުވައިން އިންސާނުންނަށް ވާހަކަ ދެކެވޭނެއެވެ. ނަމަވެސް ތިމާވެށީގެ މައްސަލަތައް ހާއްސަކޮށް ދުނިޔެ ހޫނުވުން ހީނުކުރާ މިންވަރަށް މަތިވެގެންދާނެ ކަމަށް ސައިންސްވެރިން ލަފާކުރެއެވެ.\nއޭޕްރީލް 29, 2018 - 11:57\nއެކަންކަން އެގޭވަރު މީހުންވެސް ދުނިޔޭގަ އބައުޅޭތަ ؟\nއޭޕްރީލް 29, 2018 - 15:08\nމި ސައިންވެރިން މީ މޮޔަބައެއް، 1000 އަހަރުފަހުން ދުނިޔޭގައި އުޅޭނީ މުޅިންވެސް މިކަހަލަ މޮޔައިން ކަމަށް މިހާރުތިބި ވިސްނޭ މީހުން ބުނަމުން ދަނީ!!!!\nއޭޕްރީލް 30, 2018 - 08:44\nއޭގެ ކުރިން ދުނިޔެ ގިޔާމަތްވުން ވެސް އެކަށީގެންވޭ. ވަﷲ އަޢުލަމް.\n6 ދުވަސް ކުރިން 2\n5000 އަހަރު ކުރިން ވަޅުލައިފައިވާ ދެމަފިރިންގެ ކަށިގަނޑުތައް ފެނިއްޖެ\nއުފާވެރި ޚަބަރުތައް ފުލު ފުލުގައި، އަނެއްކާވެސް އިތުރު އެޕްލިކޭޝަންއަކަށް ޑާކް މޯޑް


Volley Ge Thaareehee Ekuveri Kamuge Match, Hiyyvaraa Joashu Alun Hoadhan Furusatheh - Vaguthu\nވޮލީގެ ތާރީހީ އެކުވެރިކަމުގެ މެޗު، ހިތްވަރާ ޖޯޝު އަލުން ހޯދަން ފުރުސަތެއް\nވޮލީގެ ތެރޭގައި ގިނަ މައްސަލަތަކެއް އެބަހުއްޓެވެ. އިދާރީ ގޮތުންނެވެ. އެހެން ނަމަވެސް ވޮލީގެ ރޫހު ހިތުގައި އޮތް އެއްވެސް މީހަކަށް، ވޮލީގެ ނަން ފަނޑުވުމެއް ނޭދޭނެކަން ޔަގީނެވެ. 2017 ވަނަ އަހަރުވެސް ރާއްޖޭގައި ވޮލީގެ ދެ މުބާރާތް އޮތްއިރު، ދިމާވި މައްސަލަތަކަކީ ހަމަ އެފަދަ މައްސަލަތަކެވެ. އިދާރާ މައްސަލަތަކާއެކު ރޫހު ގެއްލި، ވޮލީގެ އާއިލާ ދެބައިވުމެވެ. އެހެންނަމަވެސް، ހަގީގަތަކީ ވޮލީއަށް ލިބޭ ކޮންމެ ދައްޗަކާއެކު ވޮލީިގެ މުޅި އާއިލާއަށް ހީނަރުކަން އަންނާނެ ކަމެއް ކަމެވެ.\nކޮންމެއަކަސް އެއީ ހައްތާވެސް އުޒުރެވެ. ހިތުގައި ގައުމީ ލޯބި، ވޮލީއަށް ލޯބި އޮތްނަމަ، އެފަދަ ކަންކަމަކީ އެއްވެސް ހާލެއްގައި ދައްކަން ޖެހޭ ވާހަކަތަކެއް ނޫނެވެ. ކޯޓު ތެރޭގައި ރާއްޖޭގެ ބެޖަށް ކުޅެން ތައްޔާރަށް ތިބި ކުޅުންތެރިންނަށް ހިތްވަރު ނުދޭންވީ ސަބަބަކަށްވެސް އެކަން ވެގެން ނުވާނެއެވެ. ގައުމު ތަމްސީލުކުރާ ޓީމެއްގެ ފަހަތަށް އަރަން ޖެހޭނީ އެގައުމެއްގެ ރައްޔިތުންނެވެ.\nރާއްޖެއިން ކުރިއަށް އޮތް އޭވީސީ މުބާރާތަށް ތައްޔާރުވާއިރު، އެންމެ ބޮޑަށް ވިސްނަން ޖެހޭ ކަމަކީ ރޫހާ، ޖޯޝާ ފޯރީގައި ގައުމީ ޓީމާއެކު ރައްޔިތުން ތިބުމެވެ. އެފަދަ ފުރުސަތެއް ޔޫތު މިނިސްޓްރީން ވަނީ ފަހިކޮށްދީފައެވެ. ސްރީލަންކާއާ ދެކޮޅަށް އެކުވެރިކަމުގެ މެޗުތަކެއް ކުޅުމަށް އެގައުމުގެ ޓީމު މިހާރު މާލެ އައިސްފައިވާއިރު، ފުރަތަމަ މެޗު އޮންނާނީ މިރޭއެވެ. އެ މެޗަށް ވޮލީގެ އެންމެ ވަރުގަދަ އެއް އަތޮޅު، ވ އަތޮޅުން މީހުންވެސް ގެނެސްފައިވާއިރު، މުޅި ސޯޝަލް ސެންޓަރު އެކީއެކަށް ރަތްކޮށްލުމަށްވެސް ވަނީ ފުރިހަމައަށް ތައްޔާރުވެފައެވެ.\nމިރޭގެ މެޗަކީ ވޮލީގެ ތާރީހުގައިވެސް ރާއްޖޭގައި ކުޅޭ ފުރަތަމަ އެކުވެރިކަމުގެ މެޗެވެ. އަނެއްކޮޅުން މީގެކުރިން ލަންކާ އަތުން ރާއްޖެއަށް ވޮލީގައި މޮޅެއް ހޯދިފައެއްވެސް ނުވެއެވެ. އެތާރީހު ބަދަލުކުރަން މިރޭ ސޯޝަލް ސެންޓަރު ގުގުމާލަ ދޭށެވެ. ނޭޕާލްގައި އޮތް މުބާރާތަށް ގައުމީ ވޮލީޓީމު ދިޔުމުގެ ކުރިން، ޓީމާއެކު ރައްޔިތުން ތިބިކަން ދައްކާލަ ދޭށެވެ.\nއޮގަސްޓް 13, 2019 17:18\nވޮލީއަށް ކޮން އާއިލާއެއްތަ މިހާރު މި ލަނީ ފަހަތައް (ވޮލީ އާއިލާ)، ހަމަ އެހެން ކުޅިވަރުގެ ފަހަތައްވެސް އާއިލާ ހިމަނަންވީނޫންތޯ، އޭގެ ބަދަލުގަ ވޮލީ އަށް ލޯބިކުރާ ނުވަތަ ވޮލީގެ ސަޕޯޓަރުންނޭ ކިޔަންވީނުންތޯ، މިހާރު އެއްބަޔަކު މާ ވޮލީވެގެން ވޮލީގެ އާއިލާ ޔޯ!


Eiy India ge Town eh noon. Military thaneh ves noon - AO News\nނޭޝަނަލް ކޮލެޖް އޮފް ޕޮލީސިންގ އެންޑް ލޯ އެންފޯސްމަންޓް/ފޮޓޯއޭއޯނިއުސް\nއިންޑިއާ ސަރުކާރުގެ އެހީގައި އައްޑޫގައި ޕޮލިސް އެކަޑަމީއެއް އަޅަން ފެށުމާއެކު އެކަން ވެގެންދިޔައީ ސިޔާސީ ބޮޑު ވަހުތާނެއްގެ ގޮތުގައެވެ. އެކި ފަހަރު އެކި އަޑު އެކި އަނގައިން އެތަނާ މެދު އިވެންފެށިއެވެ. އައްޑޫ ލިންކު ރޯޑުން ދުއްވާފައިދާ ކޮންމެ މީހަކަށްވެސް ހާމައަށް ފެންނަމުން ދިޔައީ ނަގާ ކޮޅަށް ޖަހަމުން ދިޔަ އުސް ޢިމާރާތްތަކެވެ. މަގަތުގައި ހިމަ ދިގު ރާސްތާއަކަށް ބުރިބުރިއަށް ނެގެމުންދިޔަ ޢިމާރާތްތަކާއި ތަންތަން އުސްވެ ނިމެމުންދިޔަ ވަރަކަށް މިބިމުގެ މިލްކުވެރިންކަމުގައިވާ އައްޑޫގެ ރައްޔިތުންގެ ހިތްތައް ދިޔައީ ބިރުން ވިރެމުންނެވެ. ތާރީޚު އިޢާދަ ވަނީ ބާއޭ ހިތަށް އެރި މީހުންވެސް މަދެއްނޫނެވެ.\nއެފަދަ ތަފާތު ގޮތަކަށް އައްޑޫސިޓީގަން އިނގިރޭސިންނަށް ދީގެން އާރާސްތުވެ ނިމުނުތަނާ ހެން ލިބުނުފަދަ ކޮޅު ކެއްސެއް އިންޑިއާއަށް ޓައުނެއް އާބާދު ކުރަން ދީގެން ލިބިދާނެ ކަމުގެ ބިރު ހީވެ ވާނުވާ ގައި ތިބޭތާ ކިތައްމެ ދުވަހެކެވެ. އެއާއެކު އެއަށްވުރެވެސް ބިރުވެރިކަން އުފެދުނީ އިންޑިއާގެ މިލިޓަރީ ބޭހެއް އައްޑޫގައި ޤާއިމް ކުރާ ކަމުގެ އަޑުތަކާއެކުގައެވެ.\nނޭޝަނަލް ކޮލެޖް އޮފް ޕޮލީސިންގ އެންޑް ލޯ އެންފޯސްމަންޓް ޢިމާރާތްކުރުމުގެ ތެރެއިން/ފޮޓޯ ސަންއެމްވީ\nވަށާ ފެންސް ޖަހައިގެން މޫދު ތެރެއިންވެސް ބަޔަކާއެކު ގޮތްނޭނގޭ ކަންތައް ގަނޑެއް ހިނގާ ކަމުގެ އަޑުތަކެވެ. ދެންވެސް އިވުނީ މިކަމަށް ބާރު ލިބޭފަދަ ވާހަކަތަކެވެ. އައްޑޫ ލިންކުރޯޑު އެޓައުނާ ހަމައިން ބަންދުވާނެ ކަމުގެ ވާހަކައެވެ. އެސަރަޙައްދަކީ ފަހުން އެއްވެސް ބަޔަކަށް ނުވަދެވޭނެ ތަނެކޯލައެވެ. ފޮޓޯއެއް ނެގުންފަދަ ކަމެއް އެއްކައިރީ ބާއްވާފާ އެސަރަޙައްދު ފެންނަ ހިސާބަށް ވެސް ނުދެވޭނެކަމަށެވެ.\nއިއްޔެ ނޫސްވެރިންނަށް މިޢިމާރާތް ދައްކާލުމުގެ ޓުއަރ އެއް ފުލުހުންވަނީ އިންތިޒާމް ކޮށްދެއްވާފައެވެ. ސީޕީ ޙަމީދުވެސް ބައިވެރިވެވަޑައިގެންނެވި މި ޓުއަރ ގައި ނޫސްވެރިން ބޭނުންކަމެއް ކުރުމުގެ ފުރުސަތު ހުޅުވާލިއެވެ. ބޭނުން ދިމާއަކުން ބޭނުން ދޮރަކުންވަދެ މުޅި ތާ އަތްފުނާއެޅުމަށް ލިބުނު ފުރުސަތާއެކު ޑްރޯންއާއި ކެމެރާއަދި ފޯން ބޭނުންކޮށްގެން ނޫސްވެރިން އެއްކުރި މަޢުލޫމާތު މިއިވޭ އަޑާ ހާސް ތަފާތެވެ.\nއެތަނުން ފެނުނީ 500 މީހުންގެ ޖާގައިގެ ޖިމްނާޒިއަމްއެކެވެ. 400 މީޓަރުގެ ޓްރެކެކެވެ. ފުޓްބޯޅަ ދަނޑާއި ބާސްކެޓް ކޯޓާއި ޓެނިސްކޯޓެވެ. 340 މީހުންގެ އޮޑިޓޯރިއަމްއާއި 40 މީހުންނަށް އެއްފަހަރާ ތިބެވޭ 8 ކްލާސް ރޫމަކީ އެބުނާ މިލިޓަރީއަކާ ގުޅުންހުރި ތަންތަނެއް ނޫނެވެ. އަދި މިއަދަދުތަކާއި އެއްވަރަށް ތަމްރީނުވާ މީހުންނާއި މުދައްރިބުންނާއި ލެކްޗަރާއިންގެ އެކޮމޮޑޭޝަން ބްލޮކްތަކާއި އަޅުކަންކުރާނެ މިސްކިތެކެވެ.\nނޭޝަނަލް ކޮލެޖް އޮފް ޕޮލީސިންގ އެންޑް ލޯ އެންފޯސްމަންޓް/ފޮޓޯ އޭއޯނިއުސް\nފުލުހުންގެ ފިޒިކަލް ޙަރަކާތްތައް ހިންގާނެ އައުޓްޑޯ ޖިމްތަކާއި އިންޑޯ ހޯލްތަކެވެ. އޮފީސް ޢިމާރާތްތަކާއި އެފަދަ އެންމެހާ ކަންކަމަށް ޚާއްސަ ބިނާތަކެވެ. މިއީ އެއްވެސް ޙާލެއްގައި މިލިޓަރީ ފެސިލިޓީއަކުން ފެންނާނެ ތަންތަނެއް ނޫނެވެ.\nއަންނަ އަހަރުގެ މާޗްމަހު ޢިމާރާތްކުރުން އެއްކޮށް ނިންމާލުމަށް މިހާރުވެސް މަސައްކަތްކުރަމުންދާ ޙަގީގީ މިތަނަކީ އިންޑިއާ ސަރުކާރާއި ރާއްޖެއާއި ދެމެދުވެވޭ 42 މިލިއަން ޔޫއެސް ޑޮލަރުގެ ތަރައްޤީގެ ޕާޓްނާރޝިޕް މެގަ ޕްރޮޖެކްޓެކެވެ.\n2021 ވަނަ އަހަރަށް ވެސް ސަރުކާރުގެ ބަޖެޓުން މިކަމަށް 11 މިލިއަން ރުފިޔާ ހިމަނާފައިވުމަކީ އިންޑިއާގެ ހިލޭ އެހީގެ އިތުރުން ރާއްޖޭގެ ސަރުކާރުންވެސް ބޮޑު ހޭދައެއް މި ޕްރޮޖެކްޓަށް ކުރާނެ ކަމުގެ ރަމްޒެކެވެ. އައްޑޫގައި ޤާއިމް މިކުރެވޭ ޕޮލިސް އެކަޑަމީއަށް މިހާރު ދީފައިވާ ޚާއްސަ ނަމަކީ ނޭޝަނަލް ކޮލެޖް އޮފް ޕޮލީސިންގ އެންޑް ލޯ އެންފޯސްމަންޓެވެ. މިތަނަކީމިނަމުންވެސް ދޭހަވާ ފަދައިން ފުލުހުންނާއި ދިވެހި ދައުލަތުގެ ޤާނޫނު ތަންފީޒު ކުރާ އިދާރާ ތަކުގެ ޓްރެއިނިންގ ތަކަށް ޚާއްސަ ކުރެވިގެންދާނެ ތަނެކެވެ.\nއައްޑޫސިޓީ ކައުންސިލްގެ ދައުރެއްވެސް ބޭއްވުމާމެދު މަޝްވަރާ ކުރެވެމުން އަންނަ މިތަން އައްޑޫސިޓީއާއި މުޅި ރާއްޖެއާއި އަދި ރާއްޖޭން ބޭރުގެ ވެސް ޢާއްމު ފަރުދުންނާއި ސްކޫލް މަދްރަސާތަކާއި މުވައްސަސާތައް އަދި ކްލަބް ޖަމްޢިއްޔާ ޖަމާޢަތްތަކުން ހިންގާ އިޖްތިމާޢީ ކަންކަމުގައި އެހީއަކަށްވެ ކުޅިވަރުތަކާއި ތަމްރީނުތައް މިތަނުގައި ބޭއްވޭނެ ފަދަ އިންތިޒާމެއް ޤާއިމް ވެގެންދާނެ ކަމުގެ އުފާވެރި ޚަބަރު ސީޕީ ޙަމީދު ވަނީ ދެއްވާފައެވެ. މިއީ ހަމަ ގައިމުވެސް އައްޑޫސިޓީގެ އިޤްތިސާދަށް ހެޔޮ އަސަރެއް ކުރާނެ ކަމަކަށް ވެގެންދާނެއެވެ.\nވަޒީފާގެ ފުރުސަތުތައް ހުޅުވި އައްޑޫއަށް ޢުމްރާނީ ގޮތުން ކުރިއެރުން ލިބި ވިޔަފާރިވެރިންނާއި އެނޫންވެސް އެތައް ބަޔަކަށް މިތަނުގެ ފައިދާއާއި މަންފާ ފޯރާނެ ފަދަ ، ދިވެހިން ފަޚުރުވެރިވާ ބިނާއަކަށް މިތަން ހެދުމަށް އައްޑޫ ކައުންސިލާއި މޯލްޑިވްސް ޕޮލިސް ސާވިސް އާއި ސަރުކާރުން އެކުރައްވާ މަސައްކަތުގައި އަޅުގަނޑުމެން ވާންވީ ކޮޅުފައިން ނުޖަހާ ބަޔަކަށެވެ. ފަޚުރުވެރި ދިވެހި ދަރީންތަކެއް ތަމްރީން ވެގެން ނިކުންނަ ކާރުޚާނާއަކަށް މިތަން ހެދުމުގައި ދިވެހީން އަތުގުޅާލަންވީއެވެ. މުސްތަޤުބަލްގައި މިތަނުން ހިޔާވަހިކަން ހޯދާނެ ހަރުދަނާ ޒުވާން ޖީލަށް ޓަކައިވެސް މިތަނާމެދު ފަޚުރުވެރިވުން ހައްގެވެ.\nނޭޝަނަލް ކޮލެޖް އޮފް ޕޮލީސިންގ އެންޑް ލޯ އެންފޯސްމަންޓްއައްޑޫ ޕޮލިސް އެކަޑަމީއައްޑޫސިޓީ\nދެން ދައްކާނެ އިތުރު ވާހަކައެއް ނެތެންނުދޯ... ކޮމެންޓް ކުރާކުދިންކޮޅު ހަޖަމް ކޮއްލައިގެން ތިބެބަލަ..???\nޑިސެމްބަރު 23, 2020\nmdp baigandu loluga india meehun andhun alhuvaafa ethibee\nޑިސެމްބަރު 21, 2020\nDuvaskolhaku fennaane thithan beynun kuraa than, dhen fennaanee an'dhaa alhaiyah hadhaafa huttaa.\nމިލިޓަރީ ބޭސްއަކަށް ނުވަންޔާ ގޫގުލް ޢާތުން އެތަން ނެގީ ކީއްވެގެން ކަން ޝިމްލާ ބުނެލަދީބަލަ\nއާނ ކަލޭމެން ދުވާލަށް ރޭގަނޑޭ ބުންޏަސް އައްޑޫ ބީތާއިން ގަބޫލުކުރާނެ


ފެށުން 38\nޔަހޫޛާ އާއި ތާމާރު\n1 އެދުވަސްތަކުގައި ޔަހޫޛާ އޭނާގެ އަޚުންނާއި ވަކިން ޢަދުއްލާމް އަށް ދިޔައެވެ. އަދި އެރަށުގައި ޙީރަތުއޭ ކިޔާ މީހެއްގެ ގާތު ދިރިއުޅެމުން ދިޔައެވެ.2އެރަށުގައި ޔަހޫޛާ ދިރިއުޅެމުން ދިޔަ ދުވަސްތަކުގައި ކަންޢާނުގެ އަންހެންކުއްޖެއް ކަމުގައިވީ ޝޫޢުގެ އަންހެން ދަރިފުޅާއި އޭނާ އާއި ބައްދަލުވެ ކައިވެނި ކުރުމަށް ފަހު ރޭކުރިއެވެ.3އަދި މިކަނބުލޭގެ ބަލިވެއިނދެ ޔަހޫޛާއަށް ފިރިހެން ދަރިއަކު ވިހެއެވެ. ޔަހޫޛާ އެދަރިފުޅަށް ޢީރާ އޭ ކިޔައި ނަން ދިނެވެ.4އެއަށް ފަހު މިކަނބުލޭގެ ޔަހޫޛާއަށް އިތުރު ފިރިހެން ދަރިއަކު ވިހެއެވެ. މިކަނބުލޭގެ އެދަރިފުޅަށް އޫނާން އޭ ކިޔައި ނަން ދިނެވެ.5އޭގެފަހުގައި ޔަހޫޛާ އާއި އޭނާގެ އަންހެނުންނަށް ތިންވަނަ ފިރިހެން ދަރިފުޅު ލިބުނެވެ. މި ދަރިފުޅުގެ ނަމަކަށް ޝީލަތު ގެ ނަމުން މިކަނބުލޭގެ ނަންދިނެވެ. ޔަހޫޛާ އާއި އޭނާގެ އަންހެނުންނަށް ތިންވަނަ ދަރިފުޅު ލިބުނުއިރު އެ ދެމަފިރިން ދިރިއުޅެމުން ގެންދިޔައީ ކަޒީބު ގައެވެ.\n6 ޔަހޫޛާގެ ދޮށީ ދަރިފުޅު ޢީރު ހެދިބޮޑުވެ ފުރާފުރިހަމަވި ހިނދު އެދަރިފުޅުގެ އަނތްބަކަށް ތާމާރު އޭ ކިޔާ އަންހެންކުއްޖަކު ޔަހޫޛާ ޚިޔާރުކުރިއެވެ. އަދި މިކަނބުލޭގެ އާއި ޢީރު ކައިވެނި ކުރުވިއެވެ.7ނަމަވެސް ޔަހޫޛާގެ ދޮށީ ދަރިފުޅު ޢީރުގެ ނުބައިވެގެންވީ އަޚުލާގުގެ ސަބަބުން މާތްރަސްކަލާނގެ އޭނާގެ މަރުހިއްޕެވިއެވެ. 8 ޢީރު ނިޔާވުމުން ތާމާރު އާއި ކައިވެނި ކުރުމަށް ޔަހޫޛާގެ ދެވަނަ ފިރިހެން ދަރިފުޅު އޫނާންގެ ކިބައިން އޭނާ މިފަދައިން އެދުނެވެ. ”ތިބާގެ ބޭބެގެ ހުވަފަތްވެފައިވާ އަނބިމީހާއި ތިބާ ކައިވެނި ކުރުމަށް ފަހު ތިބާގެ އަޚާއަށް ދަރިން ހޯދައިދިނުމަކީ ތިބާގެ މަސްއޫލިއްޔަތެއް.“9އެގޮތުން އޫނާން އޭނާގެ ބޭބެގެ ހުވަފަތް އަނބިމީހާ އާއި ކައިވެނިކުރިއެވެ. ނަމަވެސް އޫނާންއަށް މިފަދައިން ލިބޭނޭ ދަރިއަކީ އޭނާގެ ވާރުތަ ލިބިދޭނޭ ފަރާތަކަށް ނުވާތީވެ އެކަނބުލޭގެ އާއި އެކުގައި އޭނާ ރޭކުރާ ކޮންމެ ހިނދަކު ދަރިމައިވުމުގެ ދިޔަވަރު ބިންމައްޗަށް އޮއްސާލައެވެ. މިހެން ހަދައި އޭނާގެ ބޭބެ ޢީރުގެ ވާރުތަ ލިބިދޭނޭ ދަރިއަކު ނުލިބޭނެގޮތް އޭނާ ހެދިއެވެ. 10 ނަމަވެސް އޫނާންގެ މި ނުބައިވެގެންވީ ޢަމަލާއިހެދި މާތްރަސްކަލާނގެ ރުހިވޮޑިގަތުން އޭނާއަކަށް ނުލިބުނެވެ. ދެން އެކަލާނގެ އޭނާގެ މަރު ހިއްޕެވިއެވެ.\n11 މިއަށް ފަހު ޔަހޫޛާ އޭނާގެ ދަނބިދަރިފުޅު ތާމާރު އަށް މިފަދައިން ބުންޏެވެ. ”ކަނބުލޭގެ ބައްޕަގެ ގެއަށް އެނބުރި ގޮސް އަދި އެގޭގައި ކަނބުލޭގެ ދިރިއުޅުމާއިގެން ކުރިއަށްދޭ. ނަމަވެސް އަހަރެންގެ ހަގު ފިރިހެން ދަރިފުޅު ޝީލަތު ބާލިޣުވުމަށް ދާންދެން އިތުރު ކައިވެންޏެއްނުކޮށް ކަނބުލޭގެ މަޑުކުރޭ.“ ނަމަވެސް ޔަހޫޛާ މި ގޮތަށް ހެދުމަކަށް ގަސްދެއް ނުކުރެއެވެ. ސަބަބަކީ އޭނާގެ ދޮށީ ދެފިރިހެން ދަރިން ނިޔާވެދިޔަ ފަދައިން ޝީލަތު ވެސް ނިޔާވެދާނޭތީ އެކަމުގެ ބިރު އޭނާގެ ހިތުގައި ވުމުންނެވެ. އެހެންވީމާ، ޔަހޫޛާގެ އެދުމުގެ މަތިން ޘާމާރު އެކަނބުލޭގެ ބައްޕަގެ ގެއަށް އެނބުރި ދިޔަމެއެވެ.\n12 އޭގެ އަހަރުތަކެއް ފަހުން ޔަހޫޛާގެ އަންހެނުން ނިޔާވިއެވެ. އަދި އެކަމުގެ ހިތާމައިގެ މުއްދަތު ނިމުމާއެކު ޔަހޫޛާ އޭނާގެ ކަންބަޅިތަކުގެ ކެހެރި ބޭލުމުގެ މަސައްކަތްތައް ކުރަމުން ގެންދާ މީހުންގެ ގާތަށް ތިމްނާ އަށް އޭނާ ދިޔައެވެ. އަދި އޭނާ އާއި އެކުގައި ޢަދުއްލާމްގެ އޭނާގެ އެކުވެރިޔާ ޙީރަތު ވެސް ތިމްނާ އަށް ދިޔައެވެ. 13 ޔަހޫޛާ އޭނާގެ ކަންބަޅިތަކުގެ ކެހެރި ބޭލުމަށް ތިމްނާއަށް އަންނަ ޚަބަރު ތާމާރު އަށް ލިބުނެވެ. 14 މިއިރު ޔަހޫޛާ ވަނީ އޭނާގެ ތިންވަނަ ދަރި ޝީލަތު ފުރާވަރަށް އެރުމުންވެސް ތާމާރުއާ އޭނާގެ ކައިވެނި ކޮށް ނުދީފައެވެ. ޔަހޫޛާ ތިމްނާއަށް އަންނަ ޚަބަރު ތާމާރު އަށް ލިބުމުން އޭނާ ލައިގެންހުރި ހުވަފަތް އަންހެނުންގެ ހެދުން ބަދަލުކުރުމަށްފަހު އެހެން ހެދުމެއްލައި އެކަނބުލޭގެ މޫނު ބުރުގާއިން ނިވާކުރިއެވެ. އަދި ތިމްނާ އަށް ދެވެންއޮންނަ މަގުމަތީ އަވަށެއް ކަމުގައިވާ ޢައިނާއިމްގެ މައިދޮރާށި ކައިރީގައި ގޮސް އިނދެއްޖެވެ.\n15 ޔަހޫޛާ އަށް މިކަނބުލޭގެ ފެނުނު ހިނދު އެއީ ކަސްބީ އަންހެން ކުއްޖެއްކަމުގައި އޭނާއަށް ހީވިއެވެ. ސަބަބަކީ ބުރުގާއިން މިކަނބުލޭގެ މޫނު ނިވައިކޮށްފައި ވުމުންނެވެ. 16 އެހެންވީމާ، ޔަހޫޛާ އެކަނބުލޭގެ ގާތަށް ދިޔައެވެ. އަދި މި ކަނބުލޭގެ އަކީ އޭނާގެ ޅީދަރިފުޅުކަން އެނގިގެންނުވާ ޙާލުގައި އެކަނބުލޭގެ އާއިއެކުގައި ޖިމާޢުވުމަށް އެދި މިފަދައިން ވާހަކަ ދެއްކިއެވެ. ”އަހަރެން ކަނބުލޭގެއާ އެކުގައި ޖިންސީގުޅުން ހިންގުމަށް އެދިގެންވަމު.“\nއެކަނބުލޭގެ މިފަދައިން ޖަވާބު ދިނެވެ. ”އަހަރެން ތިބާއާއި އެކުގައި ޖިންސީގުޅުން ހިންގުމުން ތިބާ އަހަރެންނަށް ދޭނީ ކޮންއެއްޗެއް؟“\n17 ޔަހޫޛާ މިފަދައިން ޖަވާބު ދިނެވެ. ”އަހަރެންގެ ބަކަރި ތަކުގެ ތެރެއިން ޅަ ބަކަރިއެއް ކަނބުލޭގެއަށް އަހަރެން ފޮނުވައިދޭނަން.“\nއެކަނބުލޭގެ ރައްދުގައި މިފަދައިން ބުންޏެވެ. ”އަހަރެންނަށް ޅަ ބަކަރިއެއް ތިބާ ފޮނުވައިދޭނޭ ކަމުގެ އިތުބާރެއްގެ ގޮތުން އަހަރެންގެ އަތުގައި ތިބާ ކޮންމެވެސް އެއްޗެއް ބާއްވަން ޖެހޭނެ.“\n18 ޔަހޫޛާ މިފަދައިން އެކަނބުލޭގެ ގާތުން އެހިއެވެ. ”މިކަމުގެ އިތުބާރެއްގެ ގޮތުގައި ކަނބުލޭގެ އަތުގައި ބޭއްވުމަށް އެދެނީ ކޮންއެއްޗެއް؟“\nތާމާރު ޖަވާބު ދިނެވެ. ”އަހަރެން ބޭނުމީ ތިބާގެ ކަރުގައި އަޅާފައިވާ ފަށާއި، ފަށުފުލުގައިވާ ސިއްކަ ޖަހާ އެހާއި، ތިބާގެ އަތުގައި ތިއޮތް އަސާ.“ އެގޮތުން އެކަނބުލޭގެއަށް ޔަޤީންކަން ދިނުމުގެ ގޮތުން ޔަހޫޛާ އެތަކެތި އެކަނބުލޭގެ އަތަށް ދިނެވެ. އެއަށް ފަހު ތާމާރު އާއި ޔަހޫޛާ ޖިންސީގުޅުން ހިންގިއެވެ. ދެން ތާމާރު ބަލިވެއިނދެއްޖެއެވެ. 19 ގެއަށް އެނބުރި ދިއުމަށް ފަހު ތާމާރު އޭކަނބުލޭގެ ލައިގެންހުރި ހެދުމާއި ބުރުގާ ނެގުމަށް ފަހު އިހުނެކޭ އެއްފަދައިން އެކަނބުލޭގެ ލައިގެން ހުންނަ ހުވަފަތް އަންހެނުން އަޅާ ހެދުން އެޅިއެވެ. 20 އެއަށް ފަހު ޢަދުއްލާމު އަވަށުގެ ޔަހޫޛާގެ ރަޙުމަތްތެރިޔާ ޙީރަތު އާއި ޅަ ބަކަރިއެއް ހަވާލު ކުރުމަށް ފަހު އެކަނބުލޭގެ ހޯދައި ދިނުމަށް ފަހު ޔަހޫޛާގެ ނިޝާނީ ހަނދާނާއި އަސާ އަނބުރާ ގެނައުމަށް އޭނާގެ ރަޙުމަތްތެރިޔާ ފޮނުވިއެވެ. ނަމަވެސް ޙީރަތު މުޅި އެ ސަރަހައްދު ހޯދައިގެންވެސް އެކަނބުލޭގެ އެއް ނުފެނުނެވެ. 21 އެންމެފަހުން ޢައިނާއިމް އަވަށުގެ މީސްތަކުން ކުރެން ޙީރަތު މިފަދައިން އެހިއެވެ. ”ތިޔަބައިމީހުންގެ އަވަށު މައި ދޮރާށި ކައިރީގައި އިށީނދެގެން އިންނަ ކަސްބީ ކަނބުލޭގެ ކޮބައިތަ؟“\nއެމީހުން ޖަވާބުގައި ބުންޏެވެ. ”އަހަރެމެންގެ މިއަވަށުގައި ދުވަހަކުވެސް ނާސި ކަނބުލޭގެއަކު ނުވޭމެ.“\n22 ޔަހޫޛާގެ ރަޙުމަތްތެރިޔާ ޙީރަތު އަށް އެކަނބުލޭގެ ނުފެނުމުން އެނބުރި ޔަހޫޛާގެ ކައިރިއަށް ގޮސް މިފަދައިން ބުންޏެވެ. ”އަހަރެންނަކަށް އެކަނބުލޭގެއެއް ނުފެނުނު. އަދި ޢައިނާއިމްގެ އަހުލުވެރިން އެބައިމީހުންގެ ތެރޭގައި ދުވަހަކުވެސް ނާސި ކަނބުލޭގެއަކު ނުވާނޭ ކަމުގައި ބުނި.“\n23 ޔަހޫޛާ ރައްދުގައި ބުންޏެވެ. ”އެކަނބުލޭގެއަށް އަހަރެން ދިން ތަކެއްޗާއިގެން ދިޔަދީ. އަހަރެމެން އެކަނބުލޭގެ ހޯދަން އެ އަވަށަށް ހިނގައްޖެނަމަ މީސްތަކުންގެ މަލާމާތް އަހަރެމެންނަށް ލިބޭނެ. އަހަރެން ވަޢުދުވި ފަދައިން އެކަނބުލޭގެއަށް ޅަ ބަކަރިއެއް އަހަރެން ފޮނުވީމު. ނަމަވެސް ތިބާއަށް އެކަނބުލޭގެ ނުއެއް ފެނުނު.“\n24 ގާތްގަނޑަކަށް އޭގެ ތިންމަސް ދުވަސް ފަހުން ޔަހޫޛާގެ ޅީދަރިފުޅު ކޮންމެވެސް ފިރިހެނަކާއެކު ބަދުއަޚުލާގީ ޢަމަލެއް ހިންގައި ޒިނޭކުރުމުން ބަލިވެއިން ޚަބަރު މީހެއްގެފަރާތުން ޔަހޫޛާއަށް ލިބުނެވެ. އެހިނދު ޔަހޫޛާ އަޑުލައި މިފަދައިން އަމުރުކުރިއެވެ. ”އޭނާ ދަމައި ގެނެސް އަވަށުން ބޭރުގައި ދިރިހުއްޓާ އަންދާލާ!“\n25 ނަމަވެސް މީސްތަކުން އެކަނބުލޭގެ މަރާލުމަށް އަވަށުން ބޭރަށް ގެންދިއުމަށް ބަލާ ދިޔަހިނދު މީހަކު މެދުވެރިކޮށް އެކަނބުލޭގެ ބަފައިބެ ޔަހޫޛާ އަށް ޚަބަރު ކުރުވިއެވެ. ”މި ތަކެތީގެ މިލްކުވެރިޔަކީ އަހަރެން ބަލިވެ ބޭންދި މީހާ. މި އަސާ އަށާއި އަދި މި ފަށާއި ފަށު ފުލުގައިވާ ޚާންދާނީ ނިޝާނުން ސިއްކަ ޖެހިފައިވީ އަނގޮޓި އަކީ ކާކުގެ ތަކެއްޗެއްކަން އެނގޭތޯ؟“\n26 ޔަހޫޛާ އަށް އެތަކެއްޗަކީ އޭނާގެ ތަކެތިކަން އެނގުނެވެ. އެހިނދު އޭނާއަށް މިފަދައިން ބުނެވުނެވެ. ”އެކަނބުލޭގެ އަކީ އަހަރެންނަށް ވުރެން ހެޔޮލަފާ އިންސާނެއް. އެކަނބުލޭގެ މިފަދައިން އަމަލުކުރި ސަބަބަކީ އަހަރެންގެ ފިރިހެން ދަރިފުޅު ޝީލަތުގެ ކައިވެނި ކޮށްދިނުމަށް އަހަރެން އެކަނބުލޭގެއަށް ވީ ވަޢުދު އުވާލުމުން.“ އަދި އޭގެ ފަހުން ޔަހޫޛާ އެކަނބުލޭގެ އާއިއެކުގައި ޖިންސީ ގުޅުމެއް ނުހިންގައެވެ.\n27 ތާމާރު ވިހެމުގެ ވަގުތު ކުޑަތަންވަމުން އައިހިނދު އެކަނބުލޭގެ ނިބޫ ދެކުދިންނާއިގެން ބަލިވެއިންކަން އެނގުނެވެ. 28 އެކަނބުލޭގެ ވިހެއުމުގެ ވޭންވަރު އުފުލަމުން ދިޔަހިނދު ނިބޫ ދެކުދިންގެ ތެރެއިން އެއް ކުއްޖެއްގެ އަތް ބޭރަށް އައެވެ. އެހިނދު ފޫޅުމައިމީހާ އެ ކުއްޖާގެ އަތުގައި ރަތްކުލައިގެ ރޮދިފަށެއް އެއްސުމަށް ފަހު މިފަދައިން ބުންޏެވެ. ”ފުރަތަމަ ވިހެއި ދަރިފުޅަކަށް ވާނީ މި ދަރިފުޅު.“ 29 އެހެނަސް އެ ތުއްތު ކުއްޖާގެ އަތް އެތެރެއަތް ދަމައިގަތެވެ. އެހެންކަމުން، އަނެއްކުއްޖާ ކުރިން ވިހެއެވެ. އެހިނދު ބޭކިނބި އަށް މިފަދައިން ބުނެވުނެވެ. ”އެހެންވީމާ، ފަޅާލައިފައި ފުރަތަމަ ނުކުތުމުގެ ކުޅަދާނަކަން ލިބުނީ ތިބާއަށް ދޯ!“ އަދި އެބައިމީހުން އެ ދަރިފުޅަށް ފާރަޞްގެ ނަމުން ނަން ދިނެވެ.* ޢިބްރާނީ ބަހުން ”ފާރަޞް“ މިބަހުގެ މާނައަކީ ”ގަދަބާރުން ނުކުތުން“ އެވެ. 30 އޭގެފަހުގައި އަތުގައި ރަތް ކުލައިގެ ރޮދިފަށް އެއްސި ކުއްޖާ ވިހޭމެއެވެ. އަދި ޒާރަޙުގެ ނަމުން އެދަރިފުޅަށް ނަން ދިނެވެ.† ޢިބްރާނީ ބަހުން ”ޒާރަޙު“ މިބަހުގެ މާނައަކީ ”އަލި ރަތްކުލަ“އެވެ.\n*38:29 ޢިބްރާނީ ބަހުން ”ފާރަޞް“ މިބަހުގެ މާނައަކީ ”ގަދަބާރުން ނުކުތުން“ އެވެ.\n†38:30 ޢިބްރާނީ ބަހުން ”ޒާރަޙު“ މިބަހުގެ މާނައަކީ ”އަލި ރަތްކުލަ“އެވެ.


ރަށަކީ ދިވެހިރާއްޖޭގެ ހިތްގައިމު ރަށްތަކުގެ ތެރެއިން ހަމަ އެހާމެ ހިތްގައިމު ރަށެކެވެ. ތިލަދުންމަތީ ގައްލަންދުއެވެ. ރަށުގެ ގޮނޑުދޮށާ، މާ ދުރުނޫން ހިސާބެއްގައި ހުރި ބޮޑުގަހެއްގެ ދޮށުގައި ދެ މީދާ ތިއްބެވެ. ހީވާ ގޮތުން އެއީ ދެމައިންނެވެ. އެ ދެމީދާ އެތާ ތިބެގެން ވާހަކައެއްދައްކަނީއެވެ. އެ ތަނުން ކުޑަ މީދާ އޭތީގެ މަންމަ ކުރެން އެއްޗެއް އަހަނީއެވެ.\nއެކުރި ސުވާލެއްގެ ސަބަބުން ނުވަތަ އެ އެހި ވާހަކައެއްގެ ސަބަބުން އެތަނުން ބޮޑު މީދަލަށް ވަރަށް ފުން އަސަރެއްކޮއްފިއެވެ. އަދި އެ މީދާ ފެންކަޅިވެއްޖެއެވެ. މިގޮތަށް ކަންތައް ދިމާވުމުން އަނެއް މީދަލުގެ ސުވާލުތައް އިތުރުވެ އެތައް ފަހަރަކު ތަކުރާރުކުރަން ފެށިއެވެ. އެމީދާ އޭގެ މަންމައާ ސުވާލުކުރިއެވެ.\n“މަންމާއެވެ! އަހަރެންގެ ބައްޕަ އާއި އަދި އެހެނިހެން ތިމާގެ މީހުންނަށް ވީ ކީއްހެއްޔެވެ؟ ބުނެބަލާށެވެ. މަންމާއެވެ. އަޅެ މަންމާ އެވެ. ބުނެބަލާށެވެ.”\nކުޑަމީދާ އޭތީގެ މަންމަގެ ކޮނޑުގައި ހިފައި ތަޅުވަތަޅުވައިފައި އެސުވާލު އެތައް ފަހަރަކު ތަކުރާރުކުރަމުން ގެންދިޔައެވެ.\nއެންމެ ފަހުން އަނެއް މީދަލަށް އުނދަގޫވެގެން ދެލޮލުން ކަރުނަފޮހެލައިފައި ބުންޏެވެ.” ދަރިފުޅާއެވެ. މަންމަކުރެން ތިޔަ ވާހަކަ ނާހާށެވެ. އެއިން އެކަކު ވެސް މިހާރަކު ދުނިޔެއަކު ނެތެވެ. އެހުރިހާ އެންމެން ވަނީ މަންމަ އާއި ދަރިފުޅު ދޫކޮށް މި އަނިޔާވެރި ދުނިޔެއާ ވަކިވެ ގޮސްފައެވެ. ދަރިފުޅާއެވެ. ތިޔަ ވާހަކަ ދެން ހުއްޓައިލާށެވެ. ތިޔަ ކަހަލަ ވާހަކަދެއްކުމުން ހިތަށް އިތުރު ހިތްދަތި ކަމެއް ނޫނީ ނުލިބޭނެއެވެ.”\nއަނެއް މީދާ އޭގެ މަންމަގެ މިބަހެއް ގަބޫލެއް ނުކުރިއެވެ. އަދި އިތުރަށް އަނެއްކާވެސް ސުވާލުތަކެއް ކުރަން ފެށިއެވެ. “މަންމާ އެވެ. އެ އެންމެން އެކީގައި ހެއްޔެވެ؟ ކީއްވެގެން ހެއްޔެވެ؟ މަންމާ އެވެ. އަހަންނަށް އެކަންކަން ރަނގަޅަށް ސާފުކޮށްދޭށެވެ. ކޮންމެ މީހަކަށް ވެސް އެމީހެއްގެ އާއިލާގެ މީހުންގެ ޚަބަރުދަބަރު ރަނގަޅަށް އެނގި ސާފުވާން ޖެހޭނެ ނޫން ހެއްޔެވެ؟ އަދި އެ އެންމެން އެއްފަހަރާ މަރުވެގެން ދާނީ ހަމަ ގައިމުވެސް ކޮންމެވެސް ބޮޑު ހާދިސާއެއްގައެވެ.”\nނަމަވެސް މީދަލުގެ މަންމަ އެ ވާހަކަ ކިޔައިނުދޭން ވަރަށް މަސައްކަތްކުރިއެވެ. ނަމަވެސް އެންމެފަހުން މީދާ ސުވާލުކޮށްކޮށް އުނދަގޫވެގެން ނުވަތަ މަޖުބޫރުވެގެން އެވާހަކަ ކިޔައިދޭން ފަށައިފިއެވެ. ” އާނ. ދަރިފުޅާއެވެ. އަޑުއަހާށެވެ. ދަރިފުޅުގެ އާއިލާ ނެތިގެން ދިޔަ ސަބަބެއް ކަމުގައި ވަނީ އިހަވަންދޫ ތުނޑު ހަސަނު….” މިހިސާބަށް މަންމަގެ ވާހަކަ މެދުކަނޑައިލުމަށް ފަހު އަނެއް މީދާ ބުންޏެވެ.\n“ތުނޑު ހަސަނު! އެއީ ކާކު ހެއްޔެވެ؟ އޭނާއަށް އަހަރުމެން މިރަށުގައި ތިބުމުން ވީ ކޮން އުނދަގުލެއް ހެއްޔެވެ؟”\n“ދަރިފުޅާ އެވެ. އިހަށް އަޑުއަހާބަލާށެވެ. އަދި މަންމަ މިވާހަކަ ކިޔައިދެންދެން މަޑުން އިނދެބަލާށެވެ.” މީދަލުގެ މަންމަ ބުންޏެވެ.”ދަރިފުޅާ! މި ރަށަކީ (ގައްލަންދޫ) އިހަވަންދޫ ބޮޑުންނަށް އޮންނަ ރަށެކެވެ. ތުނޑު ހަސަނަކީ ވެސް އިހަވަންދޫގެ އެންމެ ކުރީ ސަފުގެ ބޮޑުންގެ ތެރެއިން އެކެކެވެ. އަދި މުޅި މި އަތޮޅަށް މަޝްހޫރު ބޮޑު ފައިސާވެރިއެކެވެ. އޭނާގެ ވިޔަފާރިކުރާ ފިހާރައެއް މާލޭގައި ވެސް ހުރެއެވެ.” މީދަލުގެ ވާހަކަ ކުރިއަށް ގެންދަމުން ބުންޏެވެ. “އާނ. މިރަށަކީ އިހަވަންދޫ ބޮޑުންނަށް އޮންނަ ރަށެކެވެ. އަދި އެމީހުން މިރަށަށް އައިސް އެކިމީހުން ދަނޑުހައްދާށާ އަދިވެސް އެކިއެކި ބޭނުންކުރަމުން ގެންދެއެވެ. އެގޮތުން މިދިޔައަހަރު ދަނޑުކޮށަން ތުނޑު ހަސަނު އައެވެ. އަދި ދަނޑު އަންދަންވެގެން ރޯކުރި އަލިފާންގަނޑުން މުޅި މިރަށް އަނދައިގެންދިޔައެވެ. އެ އަލިފާނުގައި ދަރިފުޅުގެ އާއިލާގެ އެންމެން އަނދައިގެން ދިޔައީއެވެ. މަންމަ އާއި ދަރިފުޅަށް މި އަލިފާނުން ސަލާމަތް ވެވުނީވެސް ހަމަ އިއްތިފާގަކުންނެވެ. އޭރު ދަރިފުޅު އަދި ދުނިޔެއަކަށް ނާދެއެވެ. އެކަމަކު ދަރިފުޅު ދުނިޔެއަށް އަންނަން ވަނީ ވަރަށް ކައިރިވެފައެވެ. ވުމާއެކު މަންމަ އެއްގޮތަކަށް ވެސް ބޭރަށް ނުކުމެ އުޅޭކަށް ބައްޕަ ގަބޫލެއް ނޫނެވެ. އެހެންވެ މަންމަ އޭރު އިނީ ހޮރުގައެވެ.\nއަލިފާންގަނޑު ރޯވެގެން މިހާހިސާބަށް އައިރު މި މަރުވަނިއްޔޭ މަންމަގެ ހިތަށްއެރިއެވެ. ނަމަވެސް މަންމަ މަރެއް ނުވިއެވެ. ދަރިފުޅާއެވެ.\nއަލިފާންގަނޑު ނިވުނީމާ މަންމަ ބޭރަށް ނުކުތްއިރު މުޅި ރަށް އޮތީ އަނދާފައެވެ. އެކި މީހުންނަށް މަންމަ ވަކިވަކީން ގޮވީމެވެ. ނަމަވެސް އެކަކުވެސް ޖަވާބެއް ނުދިނެވެ. މީހުން ހޯދަންވެގެން މަންމަ މިޔޮއް ބޮޑު ރަށުގައި ދުވީއެވެ. ނަމަވެސް ފެންނާނީ ކިހިނެއް ހެއްޔެވެ…. އެމީހުން …..އާނއެކެވެ. އެމީހުން އެންމެން…..” މީދަލަށް ގިސްލެވެމުންގޮސް އެންމެ ފަހުން އަޑު ބެދިއްޖެއެވެ. އިރުކޮޅަކު ހަނުހިމޭނުން އިނުމަށް ފަހު އަނެއްކާވެސް ވާހަކަ ކުރިޔަށް ގެންދިޔައެވެ. “ދަރިފުޅާއެވެ. މަންމަ އެމީހުން ހޯދަން ހިނގީމެވެ. ނަމަވެސް މަންމައަށް އެއިން އެކަކުވެސް ނުފެނުނެވެ. ފެންނާނީ ކިހިނެއް ހެއްޔެވެ. އެމީހުން އެންމެންވަނީ އެ އަލިފާނުން އަނދައި އަޅިއަށްވެފައެވެ. މަންމަ މިޔޮއް ބޮޑު ދުނިޔެއަށް ދޫކޮށްފައި އެންމެން ދިޔައީއެވެ.\nއެވަގުތު އަމިއްލައަށް މަރުވަން މަންމަ ހިތަށްއެރިއެވެ. ނަމަވެސް މަންމައަށް ދުނިޔޭގައި ހުންނަން މަޖުބޫރުވިއެވެ. ދަރިފުޅަށް ޓަކައެވެ. ދަރިފުޅު ލިބުމުން މަންމަގެ އެކަނިވެރިކަން ފިލައިފިއެވެ.” މީދާ ވާހަކަ ހުއްޓައިލިއެވެ. އެވާހަކަ ކިޔައިދިނުމުން، ކުޑަ މީދަލުގެ ހިތުގައި ބަދަލުހިފުމުގެ ޝުޢޫރުތައް އުފެދިއްޖެއެވެ. އަދި ކޮންމެ ގޮތެއްވީ ނަމަވެސް ތުނޑު ހަސަނުގެ ކިބައިން ބަދަލުނުހިފައި ހުއްޓައިނުލުމަށް އަޒުމެއް ކަނޑައަޅައިފިއެވެ. އަދި އޭތީގެ މަންމަ ގާތުގައި ތުނޑު ހަސަނު ކިބައިން ބަދަލުހިފާނެ ވާހަކަ ބުނެފިއެވެ. އެވާހަކަ ބުނުމުން އަނެއް މީދާ އެކަމުގައި ހުރި ނުރައްކާތެރިކަން ކުޑަ މީދަލަށް ވިސްނައިދިނެވެ.\n“ދަރިފުޅާއެވެ. ތިޔަކަން ކުރަން ދަރިފުޅުހިތަށް ވެސް ނާރުވާށެވެ. ދަރިފުޅު ތިޔަ ކަހަލަ ކަމެއް ކުރަން ހިތަށްއެރުވިކަން އެމީހުންނަށް އެނގުނަސް ދަރިފުޅު މަރާލާނެއެވެ. އޭރުން މިޔޮއް ބޮޑު ދުނިޔޭގައި މަންމަ އެކަނިވާނެއެވެ.”\n“ނޫނެކެވެ. މަންމާއެވެ. އަހަރެން މިކަން ހުއްޓައެއްނުލާނަމެވެ. އަދި ތުނޑު ހަސަނު ކިބައިން ބަދަލުހިފުން އަހަންނަށް ވާޖިބެވެ. އަދި އެހެން ނޫނަސް އަހަރެން މިދުނިޔޭގައި ހުއްޓާ އަހަރެންގެ އައުލާދު ނައްތާލި މީހާއަށް މަޑުން ހުރެވިދާނެ ހެއްޔެވެ؟ ހަމަ ހިލާ ހުއްޓަކަ ނުދޭނަމެވެ. އޭނާ ހިތުން މިހާރު އެހެރީ އަހަރުމެން އެންމެން މެރުނީކަމަށް ހިތައެވެ. ނަމަވެސް އަދި އަހަރެން ދުނިޔޭގައި އެބަހުރީމެވެ. މަންމާއެވެ…”\n“އަހަންނަށް މަންމަ ނުކިޔާށެވެ.” މީދަލުގެ މަންމަ އެމީދަލުގެ ވާހަކަމެދުކަނޑައިލައިފައި ރޯން ފަށައިފިއެވެ.\n“ދާށެވެ. ގޮސް އަމިއްލަޔަށް މަރުވާށެވެ. އަހަރެން ދުނިޔޭގައި މިހުރީ ހަމަ ކަލެއަށް ޓަކައެވެ. އެހެންނޫންނަމަ މީގެ މާކުރިން އަހަރެން މަރުވެއްޖައީމުހެވެ.” މީދަލުގެ ވާހަކަ އިރުކޮޅަކަށް މަޑުކޮށްލައި ދެލޯ ފުހެލިއެވެ. އަދި އަނެއްކާވެސް އަނެއް މީދަލަށް ވިސްނައިދެވޭތޯ މަސައްކަތްކުރިއެވެ. ”ދަރިފުޅާއެވެ… ދަރިފުޅު ނޫން އެއްވެސް މީހަކު މަންމަގެ ނެތްކަން ދަރިފުޅަށްވެސް އެނގޭނެއެވެ. ދެން ތިޔަކަން ހުއްޓާލާށެވެ. ތިޔައީ ކަރުގައި އަމިއްލަޔަށް ވަޅިއެޅުން ކަހަލަ ކަމެކެވެ. މަންމަގެ ބަސްއަހާ ދަރިފުޅާ އެވެ. މަންމައަށް ޓަކައި ތިޔަކަން ހުއްޓާލާށެވެ.”\n“ނޫނެކެވެ.” މީދާ ގަދަހަދައިލައިފައި ބުންޏެވެ. “އަހަރެން މިކަންކުރާނަމެވެ. އަދި ތުނޑު ހަސަނުގެ ކިބައިން މިކަމުގެ ބަދަލުނުހިފާ ދެން ހަމަ ނޭވައެއްވެސް ނުލާނަމެވެ. އަހަރެން ވައުދުވަމެވެ. މަންމާއެވެ. އަހަރެން މިވައުދު ފުއްދާނަމެވެ.”\n“ކުރާނެ ކަމެއް ނެތެވެ.” މީދަލުގެ މަންމަ ހިތާމައިގެ ނޭވާއެއްލިއެވެ. “އަހަރެންގެ ނަސީބުހުރި ގޮތެވެ. އަހަރެންގެ އެކަކުވެސް މި ދަރިފުޅު ނޫނީ ނެތެވެ. މިހާރު ދަރިފުޅު ވެސް ތިޔައުޅެނީ މަރުގެ އަނދަވަޅަށް އަމިއްލަޔަށް ފުންމާލާށެވެ.”\n“މަންމާއެވެ. ދެރަނުވާށެވެ. އެނުލަފާ ތުނޑު ހަސަނުމެންގެ އަތްދަށަކު ނުވާނަމެވެ. މަންމާއެވެ. އެއްގޮތަކަށް ވެސް ފިކުރުނުކުރާށެވެ. އަހަރެން އެމީހުންގެ އަތްދަށަކު ނުވާނަމެވެ. މަންމާއެވެ. އަހަރެން މިކަންކުރާނީ އަހަރެންގެ މިބޮލުގެ ބޭނުންކޮށްގެންނެވެ.”\nކޮންމެއަކަސް މީދާ ކުރި ވައުދު ފުއްދުމަށް ޓަކައި އެވައުދާ އެއްގޮތަށް އަޒުމު ކަނޑައަޅައިގެން ބަދަލުހިފުމަށް ތައްޔާރުވެއްޖެއެވެ. މިހާރު މީދަލުގެ ޖިހާދު ނުފެށިގެން އުޅެނީ ހަމައެކަނި އެންމެ ސަބަބަކާ ހުރެއެވެ. އެއީ މިހާރު މީދާ ވިސްނަމުންދަނީ އިހަވަންދުއަށް ދާނެ ގޮތަކާ މެދުއެވެ. އަދި މީދާ އިންތިޒާރުކުރަމުން މިހާރު ގެންދަނީ އިހަވަންދޫ ދޯންޏެއް އެރަށަށް އަންނާނެ ދުވަހަކަށެވެ. އެހެން ހުންނަތާ ދެތިން ދުވަހެއްގެ ފަހުން މީދާ އިންތިޒާރުކުރަމުން ގެންދާ ފަދަ ދުވަހަކަށް އިރުއަރައްޖެއެވެ. އެދުވަހުގެ އިރު ގާތްގަނޑަކަށް މެދެއްހާ ހިސާބުގައި ހުއްޓާ އިހަވަންދޫ ދޯންޏެއް ގައްލަންދޫ ފަޅަށް ވަދެއްޖެއެވެ. އެދޯނި އައީ ދަރުކޮށަންވެގެންނެވެ. އެދޯނީގެ މީހުން ދަރުކޮށައި ނިމިގެން ދަރުތައް ބަނދެ އަތިރިމައްޗަށް ގެނެއްސިއެވެ. އަދި މީދާ އެތަން ބަލަން ހުރެފައި އެމީހުން ހޮވައި އެއްކޮށް ބަނދެފައި އޮތް ފުޅަފިބޮނޑިއެއްގެ ތެރެއަށް ވަދެ ބޮނދައި އޮވެއްޖެއެވެ. ދެން އެދޯނީގެ މީހުން ދަރުތައް ދޯންޏަށް އެރުވިއިރު އެފުޅަފިބޮނޑި ވެސް ދޯންޏަށް އަރުވައިފިއެވެ. ދެން މީދާ އިހަވަންދުވަށް ދެވެންދެން އެފުޅަފިބޮނޑިތެރޭގައި އޮވެއްޖެއެވެ. އިހަވަންދޫއަށް ގޮސް އެމީހުން ދަރުތައް ބޭލުމުން އެފުޅަފިބޮނޑިން މީދާ ނިކުމެގެން ރަށުގެ އެއްގަމަށް އަރައިފިއެވެ.\nދުވަހަކީ ހުޅަނގުމޫސުމުގެ ދުވަސްތަކުގެ ތެރެއިން ދުވަހަކަށްވުމާ އެކު އެރަށު މީހުންގެ އާދަމަތިން ދޯނިލެފީ ރަށުގެ އިރުމަތީ ފަރާތަށެވެ. އާދެ! މިސްކިތްމަގަށެވެ. މީދާ އެއްކަލަ ފުޅަފިބޮނޑިން ނުކުމެގެން މިހާރު އެދަނީ އެއްގަމާ ދިމާއަށް ދާށެވެ. ކުރިމަތިން ފެންނަން އޮތް ރާސްތާއިން މިސްކިތްމަގުންނެވެ. މި މީދަލަކީ ދުވަހަކު ވެސް މިރަށަށް އައި މީދަލަކަށް ނުވުމާއެކު މިސްކިތްމަގުން އައިސް ރަށްވެހިމަގަށް ނުކުމެ ރަށުގެ އޭރުގެ ހުކުރު މިސްކިތުގެ ކުރިމަތީގައި ދާނެ ވަކި ދިމާއެއް ނޭނގިގެން ހުއްޓިއްޖެއެވެ. އިރުކޮޅަކު މީދާ އެތާ މަޑުކޮށްލައިގެން އިންދާ ތަންތަން ހާވަމުން އަންނަ މީދަލެއް ފެނިއްޖެއެވެ. އެމީދާ ފެނުމުން ގައްލަންދޫ މީދާ ހިތުގައި ޖެހުނެވެ.\n“މީނާއާ ގުޅާލައިފިނަމަ މިރަށުގައި އުޅޭކަށް މާކަ އުނދަގުލެއް ނުވާނެއެވެ.” މިހެން ހިތައި އަނެއް މީދަލަށް ގޮވާލިއެވެ.\n“އޭ. ރަހުމަތްތެރި މިތުރާއެވެ! ތިޔަ ދަނީ ކޮންތާކަށް ހެއްޔެވެ؟” މިހެން ގޮވާލުމުން އަނެއް މީދާ ތެދުވެ ބަލައިލައިފައި ހައިރާންވެގެން އަހައިފިއެވެ.\n“ތިޔައީ ކާކުކަމެއް އަހަންނަކަށް ނޭނގުނެވެ. ނިކަން ބުނެބަލާށެވެ. ތިޔައީ އަޅެ ކާކު ހެއްޔެވެ؟”\nއެވަގުތު އަނެއް މީދާ އެއީ ކާކުކަން އޮޅުންފިލުވައިދެމުން ބުންޏެވެ.\n“އަހަރެން މީ ގައްލަންދޫ މީދަލެކެވެ. މިރަށަށް އައީ މިރަށް ބަލައިލަންވެގެންނެވެ. ނަމަވެސް އަހަންނަކަށް މިރަށުގައި އުޅޭކަށް ނޭނގެއެވެ. ވީމާ ތިޔަފަދަ ރައްޓެއްސެއް އަހަރެން ވަރަށް ބޭނުމެވެ. ބުނެބަލާށެވެ. އަޅެ ކަލޭ އަހަރެންގެ ރައްޓެއްސަކަށް ވެދާނަން ހެއްޔެވެ؟”\n“އާނއެކެވެ. ނުވާންވީ ކީއްވެގެން ހެއްޔެވެ؟ ތިޔައީ ވެސް މީދަލެކެވެ. އަހަންނަކީ ވެސް މީދަލެކެވެ. ތަފާތީ ރަށެވެ. ބުނެބަލާށެވެ. މިރަށަށް އައީ ކިހިނަކުން ހެއްޔެވެ؟”\nގައްލަންދޫ މީދާ ބުންޏެވެ. މިރަށުން ދިޔަ ދޯންޏަކުން ގެނައި ފުޅަފިބޮނޑިއެއްގެ ތެރޭގައި އޮވެގެންނެވެ.\nމިގޮތަށް މި ދެމީދާ އެތައް ވާހަކައެއް ދައްކާ ދެފަރާތުގެ ޚަބަރުދަބަރު އޮޅުންފިލުވައި ހެދުމަށް ފަހު އިހަވަންދޫ މީދާ ބުނެފިއެވެ.\nމިގޮތަށް ހުސް އަނގަތަޅަން ކިތަންމެ އިރަކުވެސް ތިބެވިދާނެއެވެ. ހިނގާށެވެ. އަހަރެންގެ ގެއަށް ގޮސް ކޮންމެވެސް އެއްޗެއް ކާލައިގެން ދެވެރިން ރަށް ބަލައިލަންދާނީއެވެ.”\n“ދެން ކޮންމެހެން ތިޔަ ގެއަށް ގޮސް އެއްޗެއް ކާން ހަދާނެކަމެއް ނެތެވެ. އަހަރެން ކާނީ އަހަރެން އާންމުކޮށް ކައިއުޅޭ އާންމު ގޮތަށެވެ. ރަށުތެރެއަށް ގޮސް އުޅެން ފަށާއިރަށް ކާއެއްޗެހި ހުންނަނީ ލިބިފައި ނޫން ހެއްޔެވެ. ހިނގާށެވެ. ރަށް ބަލައިލަން ހިނގާށެވެ. ދެން އޭގެ ފަހުން ތިޔަގެއަށް ވެސް ދެވިދާނެ ނޫން ހެއްޔެވެ؟” ގައްލަންދޫ މީދާ ޚިޔާލުފާޅުކުރިއެވެ. އަދި އަނެއް މީދާ ވެސް ގަބޫލުވެގެން ދެވެރިން އެކުގައި ރަށްބަލައިލުމަށް ނުކުމެއްޖެއެވެ.\nކޮންމެއަކަސް މިހާރު އިހަވަންދޫގެ ވަރަށް ގިނަ ގޭގެ ގައްލަންދޫ މީދާ ބަލައިފިއެވެ. ނަމަވެސް އަދިވެސް މި އިހަވަންދޫ މީދާ ތުނޑު ހަސަނުގެ ގެއަށް ދާކަށް ނޫޅެއެވެ. އެކަން އެގޮތަށް ދިމާވީ މި ގައްލަންދޫ މީދާ އިހަވަންދޫ މީދަލަށް އެކަން ސިއްރުކުރުމުގެ ސަބަބުންނެވެ. އެސިއްރު އެއްވެސް މީހަކަށް އަންގާކަށް އެމީދާ ގަސްދުކޮށްފައެއް ނެތެވެ. ދެން މިގޮތުގައި އެތައް ގެއެއް ބެލުމަށްފަހު އެގެއާ ނުޖެހިގެން ފޫހިވެގެން ބުނެފިއެވެ.\n“އޭ ރަހުމަތްތެރިޔާއެވެ. މިހާރު ކިހާ ގިނަ ގެއެއް ބެލިއްޖެ ނޫން ހެއްޔެވެ. އެކަމަކު މިއިން އެއްވެސް ގެއެއްގައި ކަމުދާ ކަހަލަ އެއްޗެއްވެސް ނެތެއް ނޫން ހެއްޔެވެ؟ މިރަށުގައި އުޅޭ ވަރަށް މުއްސަނދި ތުނޑުހަސަނެއްގެ ވާހަކަ އަހަރެން އެހީމެވެ. ނިކަން އެގެއަށް ހިނގާބަލާށެވެ. އެގޭގައި ރަނގަޅު އެއްޗެހި ހުންނާނެ ނޫން ހެއްޔެވެ؟؟\nމިހެން އެ މީދާ ބުނުމުން އަނެއް މީދާ އެމީދާ ގޮވައިގެން ގޮސް ތުނޑު ހަސަނު ގެ ރަނގަޅަށް ދައްކައިފިއެވެ. އަދި އެގޭގައި މުދާ ހުންނަ ތަންތަނާއި ކާއެއްޗެހި ހުންނަ ތަންތަނާއި މިހެންގޮސް އެގޭގެ ހުރިހާ މުދަލެއް ހުންނަ ތަންތަން ރަނގަޅަށް ގައްލަންދޫ މީދަލަށް ދައްކައިފިއެވެ.\nދެން ގައްލަންދޫ މީދާ ގޮސް އޭގެ މަސައްކަތް ފައްޓައިފިއެވެ. އަދި އެގޮތުން ތުނޑު ހަސަނާ އެކި ގޮތްގޮތުން ޖެއްސުންކުރަން ފަށައިފިއެވެ. މީދާ އެކި ގޮތްގޮތް ހަދަމުން ދިޔައީ ވަރަށް ހައިރާންވާ ފަދަ ގޮތަކަށެވެ. އެއްޗެއްގެ އެތެރެ ނުވަތަ އެއްޗެއް ހަލާކުކޮށްލައިފައި އޮންނައިރު މަތިން ބަލައިލާއިރު އޮންނަނީ ބޭނުންނުކުރެވޭ ވަރަށް ހަލާކުކޮށް ސުންނާފަތިކޮށްފައެވެ. އަދި ހަސަނުގެ ބޮޑު ރުއްގަނޑުން އެންމެ ރުކެއްގައިވެސް އެއްޗެއް ފެންޖެހޭ ވަރަށް ވުރެ ހަރުވިޔަކަ ނުދެއެވެ. އަދި އެންދަމާ ދާ ވެސް، އެހެން ބައެއް ތަކެތި ވެސް ތަންތަނުން ކައި ފުނޑުފުނޑުކުރިއެވެ.\nއެގޮތުން އެކައްޗަކަށް ހަސަނު މާލެ ދަތުރުކުރާ ބައްތެލީގެ ރިޔާ ހިމެނެއެވެ. އެދުވަސްވަރު ރިޔާ ހުންނަނީ ފަނުން ވިޔެފައެވެ. އަދި ރިޔާ އޮންނަނީ އޮޅައިލައި ބާއްވާފައެވެ. އެހެން ހަސަނުގެ ނާލުބައްތެލީގެ ރިޔާވެސް އޮޅައިފައި އޮއްވާ އޭގެ އެތެރެއަށް ވަދެ އެތެރެ އެކީ ހަފައި ކުދިކުދިކޮށްލައިފިއެވެ. އަދި ހަމަ އެގޮތަށް ހަސަނުގެ އަންނައުނު އަޅާ ފޮށި ވެސް ފޫ ހަލާކުކޮށްލައިގެން އޭގެ އެތެރެއަށް ވަދެ މަތީގައި ހުރި އެއްޗެއްސަށް ގޮތެއް ނުވާނެހެން ހަފާ ކުދިކުދިކުރިއެވެ. މިހެން ގޮސް ހަސަނުގެ އެރަށުގައި ހުރި ހުރިހާ އެއްޗަކަށް މިހެން ހަދައިފިއެވެ. އެމީހުންނަށް މިކަންކަން އެނގެނީ އެއްޗެއް ބޭނުންވެގެން ފޮއްޓެއް އެއްޗެއް ހުޅުވައި ރަނގަޅަށް ބަލައިލީމައެވެ.\nމީދާ ހަމައެކަނި މިކަހަލަ ގޮތެއް ހެދީ ހަސަނުގެ މުދަލަކަށް ނޫނެވެ. ހަސަނުގެ ހުރިހާ އެއްޗަކަށެވެ. މުދާތައް ހަލާކުކުރުމަށްމަށް ފަހު ކާށިކޮށާރުގެ ވެސް ދުވަސްދުއްވާލިއެވެ. ދެން މެދުފަޅެއްހާ ހިސާބުގައި ކާށިގެއެއް އެޅީމާ އެތަނަށް ގޮސް އެތާ ހުރި ހުރިހާ ކާށިތައް ވެސް ކައި ހަލާކުކޮށްފިއެވެ. އެތަނަށް އެސޮރު ދިޔައީ ދެތިންގަނޑު ބޮނބި އޮޔަށް ދޫކޮށްލުމަށް ފަހު ދާ މިސްރާބެއް ބަލައިގެން އެއިން ބޮނބިގަނޑެއްގައި ގޮހެވެ. އެއަށް ފަހު، މީދާ އަނެއްކާ އިހަވަންދުވަށް އައީއެވެ.\nދެން ދިމާކުރީ ހަސަނުގެ އަނބިދަރީންނާއެވެ. އެގޮތުން ހަސަނުގެ އަންހެނުން އެއްރޭ ނިދައިފައި އޮއްވާ ފައިގެ ބޮޑުވާއިނގިލީގައި ދަތްއަޅައި އިނގިލި ބުރިކޮށްލިއެވެ. އަނެއް ކުއްޖެއްގެ ފައި ކާލިއެވެ. އެންމެ ކުޑަކުއްޖާގެ ފުންނާބު ކާލިއެވެ. އަދި މިނޫންވެސް އެތަކެއް އަނިޔާ ހަސަނުގެ އަނބިދަރީންނަށް ކުރިއެވެ.\nމިހާރު ހަސަނަށް މީދަލުގެ އުނދަގުލާ ހެދި އުޅެން ދަތިވެއްޖެއެވެ. ހުރިހާ މުދާކޮޅު ހަލާކުކޮށްފިއެވެ. އަދި ހަނޑޫފަލުގައި ވަޅުއަޅައިފައި ހުރި ހަނޑޫތައް ވެސް ވަނީ ބުރިބުރިކޮށްފައެވެ.\nއެކިގޮތްގޮތުން ހަސަނު އެމީދާ ހިފޭތޯ މަސައްކަތްކުރިއެވެ. އަދި އެތައް މީދަލެއް މަރާވެސް ހެދިއެވެ. ނަމަވެސް އެމީދާ ވަކިކުރަން އެނގޭނީ ކިހިނެއް ހެއްޔެވެ. ދެން ކޮންމެއަކަސް މިހާރު މާލޭން އިތުރަށް އެއްޗެހި ނުގެނެސް އުޅެވެންނެތުމުގެ ސަބަބުން މާލެއަށް އެއްޗެހި ބަލާ ފުރަން ބައްތެލި ތައްޔާރުކުރިއެވެ. މިހުރިހާ ކަމެއް ކުރާއިރު މީދާ ބަލަން އެގޭގެ ކޮންމެވެސް ތަނެއްގައި އޮވެއެވެ.\nބައްތެލި ފުރަން ހުރިހާ ކަމެއް ކޮށް ނިމިއްޖެއެވެ. ދެން ފުރަންވެގެން ރިޔާ ބަލާ އައިސް ނިއުޅާލިއިރު އަސްތާ! ކަމަކުދާކަށް ނެތެވެ. ރިޔާ އޮތީ ކުނޑިކުނޑިވެފައެވެ. ދެން ކުރާނީ ކީއްހެއްޔެވެ. އާނއެކެވެ! ދެން އަނެއްކާވެސް ދިއްދޫން ރިޔާ ގަނެގެން އެފަހައިގެން ފުރޭތޯ މަސައްކަތްކުރިއެވެ. އެދުވަސްވަރު މުޅި އެހިސާބުގަނޑު އެންމެންވެސް ފަންރިޔާ ގަންނަނީ ދިއްދޫންނެވެ. ފުރަންވެގެން އެ ބައްތެލީގެ މީހުން ރިޔާތައް ގެންދިޔައިރު އެއިން ރިޔަލެއްގެ ތެރެއަށް މީދާ ވަދެއްޖެއެވެ. އަދ އެމީހުން ރިޔާތައް ބައްތެއްޔަށްލުމުން އެއިން ސިއްރުސިއްރުން ނުކުމެ މާލެދެވެންދެން ބައްތެލީގައި ބޮނދައިގެން އޮތެވެ.\nތުނޑު ހަސަނުގެ ބައްތެލި އެއޮތީ ނުލާހިކު ނިޔާމައިގައި ދަތުރުކޮށް އައިސް މާލޭ ބަނދަރަށް ވަދެއެވެ. މިއީ ރޭގަނޑެކެވެ. ބައްތެލީގައި ތިބި މީހުން ވެސް ނިދައިފިއެވެ. އަދި މާލޭގައި ވެސް މީހުން ނިދާ ފައިހިލަވަޅު އޮބިއްޖެއެވެ. ދެން އެއްކަލަ މީދާ ބޮނދައި އޮތް ދޭތެރެއަކުން ނުކުމެ ބައްތެލީގެ ކޮޅުކޮޅަށް ދުވަން ފަށައިފިއެވެ. އަދި އެންމެ ފަހުން ބައްތެލީގެ މީހުން ކައިފައި ހުރި ކުރުނބާ ބޮނބިތަކެއްގެ ކައިރީގައި މީދާ ހުއްޓިއްޖެއެވެ. ބައްތެލި އޮތީ ބައްތެލިން އެއްގަމަށް ފުންމައިލެވޭ ވަރަށް ވުރެ ތަންކޮޅެއް ބޭރުގައެވެ. މިހެންވުމާއެކު މީދާ އެ ވިސްނަނީ އެއްގަމަށް ފައިބާނެ ގޮތަކާ ދޭތެރޭގައެވެ. ދެން ކޮންމެއަކަސް އެބޮނބިތަކުގެ ތެރެއިން ބޮނބިގަނޑެއް މޫދަށް ވައްޓައިލައިފިއެވެ. އަދި އެބޮނބިގަނޑު ދާ ދިމާއެއް ބަލަން އޮވެއްޖެއެވެ. ބޮނބިގަނޑު ގޮސް ލައްވީ އެއްގަމަށް އަރަން ހުރި ސިޑިއެއް ކަހަލަ ތަނެއް ކައިރިއަށެވެ. (އޭރުވެސް މާލޭގައި އޮންނަނީ ތޮށިލައިފައެވެ.) ދެން އަނެއްކާވެސް ބޮނބިގަނޑެއް މޫދަށް ވައްޓައިލައި އޭގެ މައްޗަށް މީދާ ފުންމާލިއެވެ. ދެން އެބޮނބިގަނޑު ގޮސް ސިޑީގެ ކައިރިއަށް ލައްވުމުން ސިޑިން އަރައިގެން އެއްގަމަށް ފައިބައިފިއެވެ.\nތުނޑު ހަސަނުގެ ފިހާރައެއް މާލޭގައި ހުންނަ ވާހަކަ ވަނީ ކުރިން މީދަލުގެ މަންމަ ބުނެދީފައެވެ. އަދި އެފިހާރައަކީ ފައްޗެ ފިހާރަކަމާއި، އެފިހާރަ ހުންނަތަން ވެސް މީދާ ވަނީ އެކިގޮތްގޮތުން ހޯދައިފައެވެ. އެފިހާރަ ހުންނަނީ މާލޭގެ އުތުރުފަރާތު އަތިރިމަތީގައެވެ. އޭރު ހުންނަ ބޮޑުފިހާރަ އާއި ޖެހިގެން ދެވަނައަށެވެ. އަދި ހަސަނުގެ ހުރިހާ މުދަލެއް ހުންނަނީ އެފިހާރަޔަށް ޖަމާކޮށްފައެވެ.\nއެދުވަސްވަރު ވަރަށް މަދު ފިހާރައެއް ނޫނީ ހަދާފައި ހުންނަނީ ފަނުން ކުޑަކުޑަ ޖިފުޓިގަނޑެއް ގޮތަށެވެ. އަދި މި ފައްޗޭ ފިހާރަވެސް ހުންނަނީ ފަނުންނެވެ. ދެން ކޮންމެއަކަސް އެއްކަލަ މީދާ އެފިހާރައާ ހަމަޔަށް ގޮސް އެތާނގައި މަޑުކޮށްލައިފިއެވެ. އެފިހާރަ ހުރީ ލައްޕައިފައި ކަމުން އެތެރެއަށް ވަދެލާނެ ގޮތެއް ފެންނާކަށް ނެތެވެ. އެތައް އިރަކު އެފިހާރަކުރިމަތިން ކުރުކާލިކެނޑުމަށް ފަހު އެންމެ ފަހުން އެތާ ހުރި ވަރަށް ކުޑަކުޑަ ބާގަނޑަކުން އެތެރެއަށް މީދާ ދެމިގެންފިއެވެ. އެތެރެއަށް ވަދެ ރަނގަޅަށް ބަލައިލިއިރު ވަރަށް ގިނަ މުދާ އެފިހާރައިގައި ހުއްޓެވެ. އަދި ފިހާރައަށް އަލިކުރުމަށް ދިއްލައިފައި ވަނީ ވޮށެކެވެ. ކުޑައިރުކޮޅަކު މަޑުކޮށްލައިގެން އޮތުމަށް ފަހު ކުއްލިއަކަށް ފިހާރައިގެ ބިތަށް އަރައިގެން ދިއްލައިފައި ހުރި އެއްކަލަ ވޮށުގެ ކައިރިއަށް ގޮސް މަޑުމަޑުން އެވޮށުގެ ފުއް ތުނބުލައިގެން ނަގައި އެފުކުން ފިހާރައިގެ ބިތުގައި ރޯކޮށްލައިފިއެވެ. މިހުރިހާ ކަމެއް ކުރުމަށް ފަހު މީދާ ކުރީގައި ވަން ބާގަނޑުން ބޭރަށް ނުކުމެއްޖެއެވެ. އަދި ފިހާރައާ ތަންކޮޅެއް ދުރުގައި ތޮށިގަނޑުމަތީގައި ކުޅިބަލަން ހީނލަހީނލާ އޮވެއްޖެއެވެ.\nފިހާރައަކީ ފަނުން ހަދާފައި ހުރި ތަނަކަށްވުމާއެކު ނުލާހިކު އަވަހަށް ރޯވެގެން އަނދަން ފަށައިފިއެވެ. ރޭގަނޑު ދަންވަރު ކަމުން މީހުންނަށް އެކަން އެނގިގެން އާދެވުނުއިރު އެފިހާރަ ހުރީ އަނދައި ހުލިވެފައެވެ. ދެން އެންމެންވެގެން ފެންޖެހުމުން އަލިފާންގަނޑު ނިވިއްޖެއެވެ. ނަމަވެސް އެފިހާރައިގައި ހުރި އެއްޗެހި ވަނީ ބޭނުންނުކުރެވޭ ވަރަށް އަނދައި ހުލިވެފައެވެ.\nމިހާރު ތުނޑު ހަސަނުގެ އަތުގައި އެއްވެސް އެއްޗެއް ނެތެވެ. މާލޭގައި ހުރިހާ މުދާކޮޅު އަނދައިގެން ދިޔައީއެވެ. އަދި ރަށުގައި ވެސް މިހާރު ބޭނުންކުރެވޭ ގޮތަށް ހުރި އެކައްޗެއް ވެސް ނެތެވެ. ކުޑަކުޑަ މީދަލެއް ނުލާހިކު ބޮޑުފައިސާވެރިއެއް ނިކަމެތި ފަގީރަކަށް ހަދާލިއެވެ. އާނއެކެވެ! މީދާ ތުނޑު ހަސަނަށް ކެހިދިނެވެ.\nއަދު ހިނގާ މަރަމުން ހުސްކޮށްލަމާ\nތުނޑު ހަސަނަށް ކެހިދިނެ މީދާ\nނޯޓް: މިއީ ޢަބްދުﷲ ޞާދިޤް މީގެ ފަންސާހަކަށް އަހަރު ކުރިން ލިޔެފައި އޮތް ވާހަކައެކެވެ. މިވާހަކަ މިގޮތަށް ކިޔައިދިނީ މިވާހަކަ ނިސްބަތްވާ ތުނޑު ހަސަނެވެ. މީގެ ކުރިން މިވާހަކަ ޝާޢިއުކުރެވިފައިވަނީ ލިއުންތެރިންގެ ގުޅުމުގަ އެވެ.\nހއ. ގައްލަންދޫ ސަރަހައްދަކީ މިހާރު ބައިނަލްއަގްވާމީ މިންގަނޑުތަކަށް ފެތޭ ހިމާޔަތް ކުރުމުގެ ޕްރޮގްރާމެއްގެ ދަށުން ޙިމާޔަތްކޮށްފައިވާ ސަރަހައްދެއްކަމަށް ވަނީ ކަނޑައަޅާފައެވެ.\nގައްލަންދޫ އަކީ އިހަވަންދިއްޕޮޅު އަތޮޅުގެ ދެކުނު ބިތުގައި އޮންނަ 12 ހެކްޓަރުގެ ގާމަތީ ރަށެކެވެ. މިރަށަކީ ޤުދުރަތީ ގޮތުންނާއި ތިމާވެށީގެ ގޮތުން ޚާއްސަ ސިފަތަކެއް ލިބިގެންވާ، ދިރޭތަކެތީގެ ނަސްލުތަކުން މުއްސަނދި ރަށެކެވެ. މިގޮތުން މިރަށުގެ ޤުދުރަތީ މުއްސަނދިކަން އެންމެ ބޮޑަށް ދައްކުވައިދެނީ މިރަށުގެ ގަސްކަރައާއި ފެހިކަމެވެ. މިރަށަކީ ބިންގަނޑުގެ މުއްސަނދިކަން ރަނގަޅު، ގިނަ އަދަދަކަށް ގަސްހެދިފައި އޮންނަ ރަށެކެވެ. މިރަށުގެ ކަނޑޫފަލާއި ކުޅިއަކީ ވެސް ރަށުގެ ޤުދުރަތީ މުއްސަނދިކަމާއި ތިމާވެށީގެ ޚާއްސަކަން ރަމްޒުކޮށްދޭ ތަނެކެވެ. މީގެ އިތުރުން މިރަށަކީ ގިނައަދަދަކަށް ދޫނި ނިދަންއަރާ، ޅޮސް ގަސް ގިނަ، ވަށައިގެން ފަރުގެ ދިރުންތައް މުއްސަނދި، އަދި ވެލާ ބިސްއަޅާ ރަށެކެވެ.\nގައްލަންދޫއާއި އިހަވަންދޫ އޮންނަނީ އިހަވަންދިއްޕޮޅުގަ އެވެ. މިދެރަށުގެ ދުރުމިނުގައި ހުންނަނީ 3.74 މޭލެވެ.\nފާހަގަ: ހއ. އިހަވަންދޫ, ހއ. ގައްލަންދޫ